DISPUTATIO II
DE SCIENTIA THEOLOGIÆ
ARTICULUS I
Quomodo inter se comparentur
fides, theologia et sacra doctrina,
et loquatur Divus Thomas.
RIMUM quod se offert investigandum circa scientiam theologiæ, est id quod pertinet ad
ejus necessitatem : de qua agit
3
*
■
j)jV Thomas in hac quæstione
(art. 1) sub nomine sacrae doctrinae. Cum autem
theologia sit cognitio quæ ratiocinatur de Deo,
oportet concurrere ad ipsam, aliquam cognitio­
nem per modum principiorum, et ex eis aliam
cognitionem educi per modum conclusionis : sicut
in omni scientiâ et in omni cognitione probativâ
requiruntur principia, ex quibus per consequen­
tiam infertur conclusio. Est autem differentia
inter theologiam naturalem, quæ est metaphysica, et theologiam Christianam, quod in theolo­
gia naturali quidquid cognoscitur de Deo, se
habet per modum conclusionis et non per modum
principii : sed effectus Dei, et creaturæ, se habent
per modum principii; eo quod non possumus
naturali scientia ad Deum assurgere nisi ex
creaturis, juxta quod dicit Apostolus (Rom. i, 20)
quod invisibilia Dei per ea quæ facta sunt, intel­
lecta conspiciuntur. At vero theologia Christiana
ita agit de Deo et veritatibus divinis, quod pro
principiis assumit non creaturas, sed ipsum Deum
et veritates divinas, ex quibus ratiocinando pro­
cedit. Unde necesse est quod in ista vita procedat
theologia ex creditis : quia de Deo in se ipso non

1.

■A? ■

1 Id est, revelatio.

possumus cognoscere aliquid nisi per revelatio­
nem divinam, et non ex creaturis; de Deo autem
in se, solum datur duplex revelatio : scilicet per
visionem claram in patria, et per obscuram, qua­
lis est fides in via. Ex fide ergo sumit principia
theologia pro hac vita, ad inferendum suas con­
clusiones, et ratiocinandum de Deo : ita quod
fides respicit immediate revelata, theologia au­
tem illata ex illis, quæ dicuntur revelata mediate
seu virtualiter.

2. Ex his colligitur, quomodo inter se compa­
rentur fides, theologia, et sacra doctrina. —
Nomine enim doctrinæ (ut dicitur i Poster, c. 1 ;
et explicatur ibi a D. Thoma, lect. 1) intelligitur
quæcumque cognitio probativa : quæ in docente
nominatur doctrina, in addiscente vero disci­
plina. Unde ad rationem doctrinæ requiritur id
quod ad probativam cognitionem : scilicet aliquid
per modum principii inferentis seu probantis, et
aliquid per modum conclusionis illatæ et probatæ. Unde patet, quod nomine sacræ doctrinæ
intelligitur cognitio probativa ex revelatis : hæc1
enim dicitur cognitio sacra; et ita quæ per cogni­
tionem revelatam probantur, nomine sacræ do­
ctrinæ intelliguntur, sive probatio fiat probabi­
liter, sive scientifice : ab hoc enim abstrahit. —
3. Nomen 2 autem fidei proprie non intelligitur
2 Ita omnes II Melius forte legeretur : nomine.

ed. Bekker
71 a i, sqq.

cognitio probativa, quæ nomine doctrinæ appel
*
latur; quæ enim fide tenentur, non probantur, sed
revelantur a Deo, et testimonio ejus atque au·
*
ctoritate tenentur, juxta illud (Mat. xvr, 17) :
Quia caro et sanguis non revelavit tibi, sed Pater
meus qui in ccelis est; et ita fides respicit ea quæ
formaliter et immediate revelata sunt. — Nomine
vero theologiæ intelligimus, non solum doctri­
nam probativam in communi, sed proprie et in
rigore scientiam ratiocinatam de Deo, ex his
quæ revelata sunt. Et ita respicit ea quæ sunt
virtualiter et mediate revelata, id est, ex formaliter revelatis deducta.
4. Sic ergo comparantur hæc tria, fides, theo­
logia, doctrina sacra, quod fides dicit cognitio­
nem circa res divinas, ut immediate revelatas
obscure; et sic præbet principia theologiæ, et
comparatur ad ipsam sicut lumen principiorum
ad scientias naturales. Theologia autem est co­
gnitio scientifica, seu certa, procedens ex formaliter revelatis, et inferens ea quæ mediate 1 et
virtualiter revelata dicuntur, tamquam deducta,
et connexa cum revelatis formaliter. Sacra autem
doctrina dicit quamcumque cognitionem proba­
tivam ex revelatis a Deo, etiam probabiliter,
quamvis communi usu loquentium sumatur pro
doctrina probativa certo et scientifice : et sic est
idem quod theologia.
5. Ex his elicies, quid nomine sacræ doctrinæ
intelligat D. Thomas articulo primo, cum inqui­
rit an sit necessaria præter philosophicas disci­
plinas. Intelligit enim nomine doctrinæ sacræ
cognitionem probativam, et illativam conclusio­
num ex creditis per fidem; sed nomine doctrinæ
eam nominat, non scientiæ seu theologiæ, quia
postea de ipsa probaturus est quod sit scientia
(in art. 2). Unde non debebat supponere, quod
postea debebat inquirere; sed nomine generico
doctrinæ usus est, ut universaliori modo probaret
necessitatem theologiæ ex genere suo. Quod vero
nomine doctrinæ intellexerit cognitionem perti­
nentem ad theologiam, constat : tum quia eam
doctrinam quam dicit necessariam, appellat
scientiam in argumento Sed contra ubi 2 dicit
« et aliam scientiam esse divinitus inspiratam »,
et (in solutione ad 2, ibi) « de eisdem rebus aliam
scientiam tractare secundum quod cognoscuntur
lumine divinæ revelationis » ; tum quia alias
diminutus fuisset D. Thomas in quæstione in
qtia agit de theologia, et non de fide, nec de
’ MG mediate : recte II LCP immediate : mendose.

aliquo abstrahente a fide et theologia, præter*
mittere necessitatem theologiæ, et agere de
necessitate fidei de qua acturus est suo loco (id
est, Π-ΙΙ q. 2, a. 3).
5bis. Nec obstat, quod ratio D. Thomæ probat
esse omnibus necessariam cognitionem finis ulti­
mi, quæ utique non per probationem habetur
aut scientiam, sed per fidem; unde ergo infert
S. Thomas necessariam esse theologiam, quia
necessaria est cognitio finis ultimi? Ad hoc enim
sufficit cognitio revelata per fidem, et ratio id
probat ; quia theologia non est omnibus necessa­
ria ad salutem, sed sufficit fides : ratio autem
D. Thomæ probat de necessario ad salutem. —
Respondetur : D. Thomam compendio et virtuali­
ter probasse necessitatem theologiæ ut est doctri­
na, ostendendo necessitatem cognoscendi verita­
tem supernaturalem, quæ non potest attingi per
philosophicas disciplinas; nam hoc ipso quod
nobis necessaria est aliqua veritas revelata, ne­
cessaria erit aliqua probatio et discursus circa
illam : alias non posset declarari, nec defendi.
Hoc ergo tamquam per se notum et facile reliquit
D. Thomas, et solum probavit primum, in quo
est difficultas, scilicet quod talis veritas revelata
formaliter sit necessaria : inde enim probavit,
quod etiam virtualiter revelata erit necessaria
seu utilis. Ad rationem dicitur theologiam non
esse præcise necessariam ad salutem, sed ad
declarandam et defendendam fidem quæ est ne­
cessaria ad salutem. Itaque ex necessitate fidei
simpliciter probatur utilitas theologiæ, et neces­
sitas : non pro singulis eodem modo, sed pro
communitate, et pro omnibus suo modo. Re­
quiritur enim theologia pro omnibus, sed
non ut exsistat in omnibus : sed in sa­
pientibus, ut exsistens : in aliis, ut
dirigantur a sapientibus ; sicut pro
omnibus requiritur gubernatio
principis, in eo architecto­
nice, in aliis ministerialiter et ut in regulatis.

Omnes : ibi : forsitan tolerabile.

ARTICULUS II
An requiritur dd theologiam fides supernaturalis ?
1. ^supponendum est ex II-II, in materia de
fide, quod de rebus divinis et supernaturalibus possumus habere fidem, non
solum infusam et supernaturalem, sed etiam ac­
quisitam et humanam; quia possumus credere
rebus divinis propter motivum aliquod humanum
acquisitum, sicut contingit inhaeretico, qui discre­
dendo aliquem articulum fidei, reliquos articulos
credit fide humana seu acquisita : quia non inniti­
tur motivo divino, prout a Dep proponitur infallibiliter mediante Ecclesia, sed prout sibi videtur ex
judicio proprio, quod est fallibile ; sufficit autem
ad fallibilitatem assensûs, quod ex aliqua parte,
v. g. ex parte proponentis, possit dubitare de
certitudine rei propositae. Similiter potest aliquis
credere rebus divinis et supernaturalibus, non
quia Deus dixit, quem non videt, sed quia sic
açcepit a parentibus vel audivit a sapientibus,
quos videt : et tunc credit propter motivum na­
turale, scilicet auctoritatem humanam. Inquiri­
mus ergo, an sufficiat ad veram theologiam
cognitio rerum supernaturalium habita per fidem
humanam acquisitam, àn vero requiratur habita
per fidem infusam : ita ut illâ amissâ, amittatur
theologia.
lbis. In hac difficultate est sententia
P. Vazquez (circaart. 1, in dubitatione textus; et
disp, 5, cap. 3), quod ad theologiam non requiritur
assensus fidei supernaturalis et infusae, sed quod
est scientia acquisita ex articulis humanâ fide cre­
ditis. — Fundamentum potest esse triplex. Primo :
quia in haeretico non manet fides supernaturalis;
et tamen manet vera theologia; ergo theologia
ex sua formali ratione non dependet a fide infusa.
Majorem admittimus; et minor constat : quia
assensus haeretici circa conclusiones theologicas
non est opinativus, cum sine formidine assentiatur sicut antea : ergo non pertinet ille habitus
ad opinionem : ergo est certus et scientificus,
sicut antea. — Confirmatur : quia ex sola amis­
sione fidei supernaturalis non potest destrui theo­
logia quae erat in homine fideli, siquidem infide­
litas non opponitur theologiæ, sed fidei ; et simi■ Omnes : non opinativum... ergo scientificum; id est : non
opinativus est iste habitus... ergo scientificus.

liter si hæreticus fiat fidelis sine alia mutatione
intrinseca, habet theologiam sicut antea; ergo
ille habitus theologiæ manet idem in hæretico,
qui erat in homine fideli. Antecedens probatur :
quia theologia non sequitur naturaliter ad fidem,
sed per discursum acquiritur; ergo ex eo præcise
quod tollatur fides, non destruitur habitus theo­
logiæ, quia illi non opponitur infidelitas. Simili­
ter, restitutâ fide, non immediate et naturaliter
sequitur habitus theologiæ; et tamen ille, qui
ante in hæresi habebat theologiam, vere manet
theologus ; ergo signum est, quod habitus theo­
logiæ non fuerat amissus. — Si dicatur, quod in
hæretico manet habitus theologiæ quantum ad
qualitatem et entitatem, sed non quantum ad
statum et denominationem scientiæ : Contra est :
tum quia jam theologia secundum essentiam
et essentialem certitudinem non pendebit a fide
infusa : vel si dependet, mutabit essentialem
rationem, cum illa certitudo mutetur; tum etiam
quia hæreticus mediante theologia elicit assen­
sum circa conclusiones, quas non negat : ergo
habet exercitium ille habitus sicut antea : ergo
oportet assignare speciem tali assensui : non
opinativum *, quia assentitur sicut ante : ergo
scientificum ; et sic frustra dicitur manere habi­
tum quoad entitatem et non quoad statum, cum
difficultas currat in ipso actu, in quo non possu­
mus hoc distinguere.
2. Secundum fundamentum est ; quia theologia
nostra est scientia naturalis et acquisita, ut infra
ostendemus; ergo oportet quod ratio ejus forma­
lis sit acquisita et naturalis ; sed ratio formalis
scientiæ sumitur ex principiis; ergo principia
theologiæ non sunt res creditæ per fidem infusam
et supernaturalem, sed per fidem acquisitam et
naturalem, qua possumus uti cum volumus : ad
fidem autem infusam indigemus auxilio super­
natural!, quo utique non indigemus ad theologizandum. — Confirmatur : quia habitus principio­
rum causant 2 in nobis habitum scientiæ; fides
autem supernaturalis non causât theologiam;
ergo non est habitus principiorum respectu illius.
- Ita omnes II Forte legendum : causât.

Major est certa, quia assensus conclusionis dedu­
citur ex lumine principiorum, in quo radicatur
tamquam in seminario scientiarum. Minor pro­
batur : quia Jiabitus supernaturales non causant
in nobis habitus naturales, neque sunt radix illo­
rum; theologia autem est habitus naturalis; ergo
non radicatur in fide infusa.
3. Tertium fundamentum est : quia theologia
nostra est per se subalternata scientiae beatae;
fidem autem solum requirit pro statu in quo non
continuatur suae ’ silbalternanti ; ergo fides non
deservit ut praebens principia per se theologiae,
sed ut supponens illa, sicut etiam in aliis scientiis
subalternatis quamdiu non continuantur subalternantibus, utuntur principiis suis, ut creditis
et præsuppositis in altiori scientia : ad hoc autem
sufficit quæcumque fides, quia sufficit præsupponi quod dentur talia principia; ergo non est
necesse ad theologiam ponere fidem supernaturalem, sed sufficit illa fides quæ præsupponat
dari talia principia supernaturalia in superiori
scientiâ beatorum.
4. OPPOSITA SENTENTIA OMNINO
TENENDA EST : quod scilicet vera theolo­
gia requirat pro principiis ea quæ sunt credita
per fidem infusam; nec possunt ullo modo
comparari inter se theologia haeretica et theo­
logia catholica, etiam in his quæ hæreticus
non negat.— De hac sententia videri potest
Magister Navarrete (hic, controv. 2), et Magister
n. 17
Gonzalez (disp. 1, conci. 2 *) : et est communis
inter auctores, præsertim Thomistas. — Deduci­
tur primo ex D. Thoma, qui (in hac quæst. art. 5)
• comparans certitudinem hujus scientiæ cum aliis,
dicit quod « âliæ scientiæ certitudinem habent
ex naturali lumine rationis humanæ, quæ potest
errare; hæc autem certitudinem habet ex lumine
divinæ scientiæ, quæ decipi non potest ». Et
(art. 4) docet « theologiam extendi ad diversas
scientias philosophicas propter rationem commu­
nem, prout sunt divino lumine cognoscibiles ».
Ergo ratio formalis theoogiæ sumitur ex lumine
divino, habente talem certitudinem quod errare
non potest : hoc autem solum convenit fidei
divinæ infusæ, fides enim acquisita innititur
principio et motivo fallibili; ergo non potest theo­
logia in illo fundari. — Deducitur secundo ex
eodem Div. Thoma, qui (in hoc art. 2, in argu­
mento Sed contra) docet ex D. Augustino « theo­
• Omnes : ergo scientia, quæ innititur uni, et alteri, debet
distingui inter se, etc. : eadem quippe sententia, :i( tamâ in

logiam esse scientiam, qua fides saluberrima
gignitur, nutritur, defenditur, roboratur » ; et
ibidem * docet theologiam nostram subordinari
scientiæ Dei et beatorum, in quibus habet suam
infallibilitatem, et sic inniti principiis notis lumine
superioris scientiæ. Sed theologia, quæ innititur
fide acquisitâ, qualis est in hæretico ex proprio
arbitrio, non potest defendere aut roborare fidem
catholicam : quia in modo procedendi opponitur
regulæ catholicæ fidei; similiter cum innitatur
■ fides acquisita motivo fallibili et creato, non
potest per se subordinari et continuari lumini
divino, quod est omnino infallibile. Ergo theolo­
gia nostra non potest accipere principia ex fide
acquisitâ.
5. Deducitur tertio ex ratione : Quia variatio
certitudinis et incertitudinis circa principia alicujus scientiæ non potest non variare talem
scientiam et corrumpere : ex principiis enim in­
certis solum potest deduci habitus opinativus,
utpote incertus; ex principiis autem certis per
bonam consequentiam deducitur cognitio certa
et scientifica, quæ non est opinativa. Sed theo­
logia nostra in catholico deducit conclusiones ex
fide catholica, quæ omnino est certa ; in hæretico
autem non est fides catholica, sed acquisita, quæ
incerta est. Ergo tales cognitiones theologicæ
plusquam specie differunt. Consequentia est nota,
et minor est certa Major autem ex eo constat :
quia certitudo principiorum et incertitudo non
potest non communicari conclusionibus, siqui­
dem totum lumen et probatio seu manifestatio
conclusionum ex principiis desumitur; lumen
autem certum quale est fidei divinæ, et lumen
incertum qualis est fides acquisita, differunt
plusquam specie : præsertim cum fides infusa
sit supernaturalis ordinis, ista ordinis naturalis ;
ergo scientia quæ innititur uni, et [quæ] alteri,
debe[n]t 1 distingui inter se plusquam specie. —
Nec dici potest, quod etiam theologia fidelium
non innititur fide infusâ, sed solum acquisitâ,
quia communiter ad theologizandum non recor­
damur fidei infusæ, neque elicimus actum illius :
Respondetur enim, quod licet non semper actu
credamus fide infusâ quando theologizamus, præsuppositive tamen et virtualiter fide infusâ cre­
dimus : quia ex adhæsione et certitudine in nobis
manente ex rebus creditis per fidem procedimus
ad conclusiones : et sæpe etiam eas reducimus
dicendo brevitate ut oportuerit, ad obscuritatem tollendam, ali­
quid suppleri.

* in corps

ad loca Scripturae, vel definitiones Ecclesiae, quas
per fidem infusam actu credimus. Quod si nec
actualiter, nec præsuppositive credimus fide in­
fusé, hoc ipso non procedimus theologice, quia
nec certo et infallibiliter : quando autem sic
procedimus, ut reducere possimus probationes
ad fidem infusam et supernaturalem, licet actu
non credamus, certo procedimus; sin minus,
incerto et opinative.
ei. supra,
6. Ad primum fundamentum in principio posip- 349. n. it» tun), negatur minor; et ad probationem respon­
detur assensum theologicum haeretici esse opinativum ex intrinseca ratione sua et motivo formali,
licet non sentiat formidinem in illo assensu pro­
pter adhaesionem pertinacem ad propriam senten­
tiam ; non enim ipse credit rebus illis fidei quas
non negat, ex motivo infallibili et universali, sicut
fides catholica : sed ex proprio arbitrio, quia sic
sibi videtur acceptandum unum et rejiciendum
aliud. Unde etiam in his quae non discredit, non
habet firmius motivum quam proprium arbitrium
et proprium sensum, quod totum ab intrinseco
est fallibile : licet ex adhaesione et pertinacia ad
suum proprium sensum et arbitrium, sine ulla
formidine videatur sibi assentiri, sive his quae
credit, sive his quæ discredit.
7. Ad confirmationem respondetur : aliquos
* cf. supra, iuxta solutionem ibi * assignatam sentire, quod in
p' 349, n· i-, haeretico non corrumpitur habitus theologiae
i dicatur
essentjaiiter et intrinsece, sed quoad statum et
denominationem : de quo videri potest Magister
Navarrete (hic, controv. 3, § 2, ad 5 et 6). — Sed
oppositum tenendum est : quia mutatio scientiae
ex parte principiorum (penes certitudinem et
incertitudinem, supernaturale vel naturale lu­
men) est mutatio essentialis et intrinseca, et non
solum quoad statum accidentalem : quia est mu­
tatio in ratione formali et specifica,, quæ desu­
mitur ex diverso lumine principiorum. Unde non
potest manere habitus theologiae entitative : sic­
ut cadaver, quod veniente forma vivificatur.
Nam theologia non est aliquid in substantia sua
constans ex materia et forma, sed qualitas quae­
dam : quæ arnissâ ratione essentiali specificâ
corrumpitur totaliter, sicut calor sublatâ ratione
ejus intrinseci desinit totaliter. Illa autem simi­
litudo cadaveris, in fide mortua et similibus,
tenet quando destruitur in eis aliquis ordo acci­
dentalis superadditus perficiens, et quasi vivifi­
cans : sicut in fide ordo ad caritatem, qui acci­
dentalis est, et statum perfectionis et ordinem
ad finem ei praebet. Unde non est simile de virtu­

tibus acquisitis : quia remotâ prudentiâ a qua
diriguntur, adhuc potest manere virtus acquisita
quoad entitatem habitûs, licet non quoad statum
virtutis. Dicitur enim, quod hoc ideo est, quia
prudentia non præbet finem et rationem forma­
lem virtutibus, sed determinat et applicat ele­
ctionem medii hic et nunc in particulari : quod
non pertinet ad rationem formalem sed ad exer­
citium virtutis, sicut influxus logicæ se habet ad
scientias. Esset autem simile, si mutarentur prin­
cipia practica virtutum a quibus deducuntur
v. g. synderesis : eâ enim mutatâ, omnino muta­
rentur virtutes. Sic variatis principiis scientia­
rum, omnino variatur essentialis earum ratio, et
non solum status. Unde potius admitterem, quod
ablatâ fide in haeretico manent saltem ad breve
tempus duo habitus theologiae specie diversi :
alter qui prius erat ex fide catholica genitus et
non statim corrumpitur ex ablatione fidei, alter
qui ab haeretico generatur ex fide acquisita qua
solum credit : quam quod admitterem unam et
eamdem theologiam deservire catholico et haere­
tico ; licet apparenter et similitudinarie videatur
eadem, quia versatur circa idem objectum mate­
riale, et secundum easdem species coordinatas;
et videtur sibi firmiter adhaerere sicut antea, licet
ex intrinseca ratione motivi haereticus firmus
non sit in theologia.
8. Respondemus ergo : amisso habitu fidei in
haeretico non amittitur per illam infidelitatem
theologia formaliter et immediate, quia infideli­
tas immediate non opponitur theologiae, sed fidei :
excluditur autem causaliter et mediate, quia re­
motis principiis removetur scientia quæ ab illis
dependet; et generatur habitus theologiae opinâtivus, vel erroneus, qui formaliter excludit theo­
logiam veram. Cum autem restituitur fides in
haeretico, non restituitur theologia immediate et
formaliter, sed causaliter vel radicaliter : resti­
tutis enim principiis certis, potest rursum elicere
assensus certos et infallibiles circa conclusiones,
et tunc generatur de novo vera theologia. Hoc
autem facillime fit et quasi insensibiliter, quia
licet fides tollatur aut restituatur hæretico, ma­
nent tamen eodem modo dispositae et ordinatae
species in memoria : in quarum ordinatione est
tota difficultas acquirendi scientias. Unde illâ
ordinatione positâ, seu non arnissâ, facile acqui­
ritur scientia quantum ad id quod est luminis et
certitudinis ex principiis deductae.
* cf· supra,
9. Ad secundum *
fundamentum latius dicemus pi» *.8 1
infra ", ostendendo quod theologia sit scientia n. 3, sqq.

naturalis et acquisita formaliter : licet radica­
liter et virtualiter supernaturalis sit, quatenus
resolvit in principia supernaturaliter credita,
licet modo naturali et acquisito per discur­
sum : et sic ejus ratio, formalis non est aliquid
pure naturale, sed radicaliter supernaturale, seu
virtualiter revelatum, quod modo naturali per
discursum deducitur. Unde non requiritur auxi­
lium supernaturale ad eliciendum formaliter
actum theologiae, quia naturalis assensus est;
sed præsuppositive requiritur auxilium superna­
turale, quia præsupponit actum fidei ad quem
requiritur auxilium supernaturale : et ita ad
theologiam non pertinet formaliter attingere arti­
culos fidei, sed præsupponere, sicut scientiae
præsupponunt habitum principiorum.
10. Ad confirmationem respondetur, quod
habitus principiorum causât habitum scientiae
non per se solum, sed mediante discursu ad quem
principalius concurrit intellectus, deducendo ta­
men illum ex principiis (ipse enim habitus prin­
cipiorum discursi vus non est). Et hoc modo non
repugnat quod habitus fidei concurrat ad habi­
tum naturalem producendum, non quidem se

solo, sed mediante discursu seu revelatione virtuali, quae ex his quae in fide formaliter revelan­
tur deducitur; et sic in eo participative invenitur
fides, quatenus praebet principia ad discurren­
dum : sed discursus ipse et assensus inde dedu­
ctus, naturalis est.
11. Ad tertiam fundamentum * dicemus etiam
infra ** tractando de subalternatione theologiae
ad scientiam beatam. Interim dicimus, quod in
scientia subalternata naturali, licet sufficiat praesupponere principia scientiae subalternantis, ut
credita : tamen saltem debet certo cognoscere
dari talem scientiam subalternantem, et quod
principia hæc quae præsupponit, illius scientiæ
sunt : licet nondum sciat illa probare et resol­
vere. Hoc autem non potest theologia nostra
certo cognoscere nisi per fidem supernaturalem ;
quia quod ista principia, quae supponit et credit,
sint a Deo dicta, et consequenter ab eo cognita
evidenter et a beatis qui Deum vident : non po­
test certo haberi nisi per fidem supernaturalem;
et sic non sufficit quæcumque fides, sed illa quæ
præsupponit certo talia principia pertinere ad
scientiam Dei et beatorum.

* cf. supn
P· 35°> “·
° art. 3
nn. S, 14

ARTICULUS ΠΙ
Utrum theologia sit proprie scientia?
'W^xrocedit difficultas tam de theologia
I—nostra viatorum, quæ ex principiis
fidei deducit conclusiones, quam de
theologia quæ est in patria, quæ deducit suas
conclusiones ex his quæ clare videt in Deo. Nam
circa primam theologiam, deest evidentia quæ
requiritur ad scientiam; et si forte innitatur fidei
acquisitæ, etiam deerit certitudo. In theologia
autem patriæ deest discursus, quia eodem actu
videtur Deus et res in Deo.
2. Propter hæc derivatæ sunt duce principales
sententice circa hanc difficultatem. — Nam qui­
dam tenent theologiam non esse proprie scien­
tiam, præsertim in nobis viatoribus. Ita Valentia (hic, q. 1*,
puncto 3); Vazquez (disp. 4);
Arrubal (disp. 2, c. 6); et Vazquez etiam negat
theologiam beatorum esse scientiam, propter
defectum discursûs. Molina etiam (in hac quæst.
art. 2, disp. 1, conci. 2) licet theologiam diçat
esse scientiam, eo tamen modo dicit esse quo
fides, scilicet quia est cognitio certa, —* Alia

1

* disp. i,
puncto 3, § i

sententia tenet esse vere et proprie scientiam.
Hanc sequuntur communiter Thomistæ, ad hanc
primam partem, quæst. 1, art. 2 : ubi videri po­
test Cajetanus, Banez, Zumel, Gonzalez (disp. 1*),
Navarrete (contr. ),
4** Cano (xxx de Locis, c. 1).
3. Supponimus theologiam prout in nobis non
esse evidentem, licet sit certa. Cujus ratio est,
quia pro hoc statu theologia non resolvit in prin­
cipia evidentia, sed solum certa, scilicet in veri­
tates creditas per fidem; evidentia autem scien­
tiæ sumitur ex evidentia principiorum, in quæ
resolvit. — Neque obstat, quod in theologia da­
tur evidentia de bonitate consequents et discur­
sûs ; vel quod etiam reducit conclusiones suas in
illud principium : Quidquid Deus dicit, est verum,
quod utique est principium evidens. Nam pri­
mum non sufficit ad rationem scientiæ : siqui­
dem non est evidentia veritatis, sed bonitatis
consequents et formæ arguendi; hæc autem
etiam potest inveniri in materia probabili et opinativa. Secundum autem etiam non sufficit : quia

* conclus,
præserl
§ t et 4

Disp. 2. De scientia theologiae. — Art. 3.
theologia non resolvit conclusiones in illud prin­
cipium tantum, sed [procedit] ex ipsis veritatibus
revelatis, de quibus non constat evidenter quod
sint a Deo dictae et revelatae. Immo, licet hoc
constaret, adhuc illae veritates non essent sim­
pliciter evidentes in ratione sui, sed solum essent
evidentes ut dictae seu testificatae : cum quo
compatitur veritatem ipsam in se esse obscu­
ram, ut latius tractari solet ΙΙ-Π in materia de
fide. Quia tamen theologia nostra resolvit in
principia certa (quia fides certissima est), ideo
theologia ipsa est certa, sed non evidens.

gia in beatis, etiamsi non sit discursus formalis·.
Ac denique, scientia infusa in Christo etiam com­
prehendit theologiam qua deducebat conclusiones
ex visione beata; et tamen illa scientia erat col­
lativa de se quantum ad usum, licet non quan­
tum ad acquisitionem, ut docet D. Thomas (III P.
q. 11, a. 3); ergo potest salvari theologia cum
toto rigore scientiae, cum discursu et consequentiâ, in beatis.

4. DICO ERGO PRIMO : Theologia prout
in beatis, vere et proprie est scientia. — Ratio
est manifesta : quia illa theologia versatur circa
conclusiones deductas ex principiis certis et evi­
dentibus per bonam consequentiam; ergo est
vere et proprie scientia. — Consequentia est
certa : quia talis cognitio non est opinio, aut
aliqua alia cognitio incerta : neque est cognitio
principiorum, cum sit illativa ex principiis ; ergo
est scientifica : ad scientiam enim nihil amplius
requiritur, quam quod sit cognitio certa et evi­
dens per illationem. — Antecedens probatur :
quia illa principia quae modo cognoscimus per
fidem ex quibus inferimus conclusiones theolo­
gicas, in patria videntur clare per visionem glo­
riae; ergo utitur principiis evidentibus et certis
beatus ad inferendas conclusiones, quas hic infe­
rebat ex principiis creditis. Quod vero deducat
illas conclusiones per consequentiam, patet :
nam beati possunt loqui et illuminare alios de his
quae vident in Deo, ut faciunt Angeli (sicut di­
citur I P. q. 106, a. 1) : illuminando tamen alios
extra Verbum, quia ad videndum intra Verbum
non possunt aliquem meliorare et illuminare in
cognitione. Si ergo de visis in Deo possunt illu­
minare ad extra, etiam possunt consequentias et
discursus formare extra Verbum, sicut ex aliis
principiis evidenter notis. Ad haec : ad scientiam
proprie et in rigore, non requiritur discursus for­
malis, et ex parte subjecti : qui est imperfectus;
sed sufficit eminentialis, et ex parte objecti : sicut
salvatur in Angelis, immo in ipso Deo, vera et
propria scientia, sine imperfectione vel metapho­
ra; unde dicitur ( Rom. xi, 33) : O altitudo divi­
tiarum scientiœ et sapientiœ Dei; et (Coi. n, 3) :
In quo sunt omnes thesauri sapientiœ, et scientiœ
Dei; ergo sufficienter salvatur scientia et theolo-

5. DICO SECUNDO : Theologia etiam in
nobis est proprie et substantialiter scientia,
licet habeat statum imperfectum sicut scientia
subalternata, quamdiu non continuatur cum
subalternante. — Hæc conclusio sine dubio est
de mente D. Thomæ, licet Pater Arrubal (ubi
supra *) velit oppositum esse ipsius sententiam :
eo quod D. Thomas requirit ad rationem scientiae
evidentiam, et ex eo negat fidem non 1 posse esse
simul cum scientia, quia ista evidens est (ut
patet II-II q. 1, a. 5). Sed mirabile est, quod
D. Thomas quatuor locis tractet ex professo
istam quaestionem an theologia sit scientia, et in
omnibus resolvat affirmative, et ponat illudmet
argumentum quo oppositi auctores ducuntur,
illudque solvat : et tamen velint illi auctores
dicere, quod de mente D. Thomæ est quod theo­
logia non sit scientia. Hoc autem constat ex
D. Thoma in hac quæst. 1, art. 2; et in I Sent.,
q. 1 Prologi, a. 3, qla 2; et in I ad Annibald.,
Prolog, q. 1, a. 1; et in opusc. *70
,
q. 2, a. 2,
ubi ad longum videri potest; idque probat ex
Augustino, XII de **
,
Trinitate
ubi scientiam vocat
theologiam : et ex illo (I Cor. viii, 7) : Non om­
nium est scientia; et solvit argumenta in contra­
rium, et specialiter illud de evidentia et reso­
lutione in principia per se nota, quo oppositi au­
ctores moventur. — Quod si dicas D. Thomam
solum dicere quod theologia sit scientia, non
simpliciter, sed secundum quid et cum addito :
scilicet quod sit scientia subalternata, quæ non
resolvit in principia evidentia : Respondetur nos
etiam hoc ipsum dicere; sed tamen esse scientiam
subalternatam non tollit quod sit vera scientia :
sicut perspectiva, quæ subalternatur arithmeticæ; sed dicitur secundum quid quantum ad
statum ex parte scientis quamdiu non continua­
tur cum subalternante, ut infra dicemus. Et qui­
dem S. Thomas docet theologiam esse digniorem
reliquis scientiis naturalibus (in art. 5), et esse

1 MG non posse II LCP omittunt non, et recte quidem, si ad
comptioris locutionis leges attendas; sed mos est auctori nostro

inveteratus post verbum negare particulam negantem, plane
superfluam, interponere : de quo agimus in Præfatione.

sapientiam, et maxime sapientiam (in art. 6),
quod est esse excellentissimam scientiarum.
Quomodo autem stat, quod theologia sit maxime
sapientia et dignior omnibus aliis scientiis, si
solum est scientia secundum quid, et non vere
et essentialiter, quia subalternata est? Nam si in
sua essentia et specie, scientia non est, remane­
bit ergo habitus opinativus seu non scientificus ;
atque adeo non poterit esse dignior omnibus
scientiis, si necdum ad rationem scientiae pertin­
git. Et si scientia subalternata essentialiter et
vere non est scientia, erit ergo opinio vel aliquid
simile ; ergo non poterit continuari et perfici per
scientiam subaltemantem, quæ evidens est, reci­
piendo ab ea evidentiam.
6. Fundamentum autem hujus conclusionis
duplici via sumitur. — Primo, dicendo quod de
ratione scientiæ non est evidentia, sed solum
certitudo ; nam Aristoteles in definitione scientiæ
non posuit evidentiam sed certitudinem, cum di­
cit quod « scire est cognoscere causam, ob quam
res est, illius causam esse : et fieri non posse 1
ut aliter se res habeat ». Et ratio est, quia per
solam certitudinem, etiam remotâ evidentiâ,
habitus ille innititur connexioni infallibili, et
respicit veritatem infallibilem; ergo secernitur
per hoc ab habitu opinativo, qui respicit verita­
tem fallibilem et contingentem, ideoque est habi­
tus subjectus errori : quod est non esse habitum
rectum, neque virtuosum in genere intellectuali.
Habitus autem infallibiliter et certo procedens
perficit intellectum sine periculo erroris, sed indefectibiliter : ergo cum rectitudine intellectuali ;
et consequenter virtus est intellectualis. Ergo
cum theologia procedat cum certitudine (licet
non cum evidentia), quia resolvit in principia
fidei quæ sunt certa, utique habitus ejus est
virtus intellectualis ; sed non est virtus per mo­
dum artis vel prudentiæ : cum possit aliquis esse
optimus theologus, et nihil artis scire, neque esse
prudens, sed peccator ; similiter non est habitus
primorum principiorum, quia procedit per conse­
quentiam et discursum ; ergo solum est scientia,
vel sapientia : quia virtus intellectualis adæquate
dividitur in ista quinque, sapientia, scientia,
intellectus principiorum, ars et prudentia (ut
patet I-Π q. 57).
7. Secundo modo ostenditur theologiam esse
scientiam quia ex natura sua evidentiam petit,
1 Omnes : non potest II Aptius duximus restituendum : posse;
quæ lectio est tum originalis græci, tum latinarunt .translationum

licet ex defectu subjecti non semper illam ex­
erceat. Et hoc videtur conformius menti D. Thomæ qui ad ostendendum theologiam esse scien­
tiam, semper recurrit ad evidentiam suorum
principiorum; sed distinguit duplicem eviden­
tiam : aliam resolutam immediate in sua princi­
pia : aliam præsuppositam factamque a superiori
scientia, continuabilem tamen cum inferiori; de
quo amplius dicemus (art. 5); et ex eo ostendi­
mus in Logica (quæst. 26) quod scientia subalter­
nata, etiam quando non continuatur cum subal­
ternante, est vera scientia ex parte rationis for­
malis talis scientiæ ; licet ex parte subjecti non
habeat perfectum statum scientis, quia non re­
solvit usque ad principia per se nota. Cujus
ratio et signum est, quia illa scientia ex natura
sua postulat continuari cum scientia subalter­
nante : alias ex natura sua non esset illi subjecta,
nec per se postularet habere principia et eviden­
tiam ex illa. Si autem id ex natura postulat,
ergo manente suâ naturâ potest participare
lucem a superiori scientia, quæ utique lux evi­
dens est et non obscura ; ergo talis scientia subal­
ternata ex sua natura et ratione formali eviden­
tiam postulat, sicut et continuationem seu illumi­
nationem a superiori scientia.Quod si ex parte sub­
jecti in quo talis scientia invenitur, non continue­
tur de facto cum scientia superiori, quia caret illâ
subjectum : non propterea amittet rationem scien­
tiæ ex parte objecti et rationis formalis, quia ex
vi illius semper postulat talem continuationem.
8. Dices : Deficiente tali continuatione, deficiet
quoque scientia subalternata, nec manebit in
ratione scientiæ : quod est intrinsece destrui ; sed
solum habebit rationem scientiæ quamdiu de
facto continuatur cum scientia superiori a qua
habet evidentiam ; sicut si tollatur lumen princi­
piorum, destruitur scientia, et si tollitur fides
supernaturalis, corrumpitur theologia, ut supra
diximus : quia tollitur id a quo essentialiter pen­
dent in suo lumine scientifico. — Sed contra est :
quia ad scientiam subalternatam non spectat
resolvere per se ipsam in principia evidentia
superioris scientiæ; sed talis resolutio fit per
scientiam superiorem, etiam quando simul con­
currunt in eodem subjecto ; ergo scientia subal­
ternata solum ex natura sua petit evidentiam
præsuppositam, et factam ab alia scientia, non
vero per se illam facit; ergo etiamsi inveniatur
quascumque vidimus.

Disp. 2. De scientia theologiae. — Art. 3.
in subjecto non habente scientiam superiorem,
adhuc habebit evidentiam eo modo quo sufficit
ad talem scientiam subaltematam : scilicet habe­
re illam præsuppositam, et factam ab alia scientia
superiori (sive de facto communicetur eidem
subjecto in quo est scientia subalternata, sive
non) : quia ad ipsam non pertinet facere talem
evidentiam, sed supponere ab alia factam; licet
perficiatur magis intra suam lineam, ex eo quod
in eodem subjecto concurrat cum scientiâ subalternatâ evidentia illa facta a superiori scientiâ.
At vero in scientiis non subalternatis si tollatur
lumen principiorum, ita quod scientia non possit
in illud resolvere, tolletur evidentia talis scien­
tiae; quia ejus evidentia non debet esse præsupposita, sicut in scientia subalternata, sed debet
resolvere in talia principia, et sublatis principiis
non potest resolvere : et sic tollitur evidentia
propria talis scientiae. In theologia autem, si
mutetur fides, ex eo destruitur scientia : quia
non habet certitudinem de principiis, quod con­
tineantur in scientia superiori ; et ideo non mi­
rum, quod destruatur talis scientia ex defectu
firmitatis et certitudinis qua subordinatur scien­
tiae superiori : quod non currit si solum remo­
veatur actualis communicatio scientiae subalternantis, et ejus evidentia a subjecto, dummodo
praesupponatur certo dari in scientia superiori
cui subalternatur.
SOLVUNTUR ARGUMENTA.

9. Primo arguitur auctoritate D. Thomæ et
Aristotelis : nam D. Thomas requirit ad rationem
scientiae quod sit evidens, et non solum certa :
si quidem docet non compati scientiam cum fide,
ex eo quod scientia importat evidentiam, et fides
obscuritatem (ut patet I-II q. 67, a. 3; q. 14 de
Verit. a. 2 [et 9]; et II-II q. 1, a. 5). Si autem
evidentia non esset de ratione essentiali scientiae,
non esset incompatibilis cum fide : in certitudine
enim non repugnant. Idem sumitur ex eo quod
docet (in III D. 33, q. 1, a. 2, qla 4), quod si
esset aliqua scientia quae non posset resolvere
usque ad principia per se nota, illa non esset
univoce scientia neque propria : ergo cum theo­
logia non resolvat usque ad principia per se nota,
sed solum credita, non erit proprie scientia.—
Confirmatur : quia secundum Aristotelem (1 Poster.
(text. 5)
c. 2) principium scientiae sumitur ex his quæ per
2okker 71 aPPrehens‘onem nota sunt, quod utique non con°’ sqq’ venit nisi scientiae evidenti ; et actus proprius

scientiae est demonstratio, quæ secundum omnes
philosophos debet esse evidens : nec ipsi cognove­
runt scientiam aliquam certam quæ non esset evi­
dens, cum naturaliter dari non possit; ergo talis
scientia si datur, non est univoce scientia cum
ea quam tradiderunt philosophi et Aristoteles.
10. Respondetur : D. Thomam in illis locis
loqui de scientiis perfectis, vel habentibus sta­
tum perfectum, quales sunt scientiæ quæ resol­
vunt usque ad prima principia, vel etiam subalternatae quatenus eis conjunguntur et continuan­
tur. Quod vero non loquatur de theologia, quam
tamen sine evidentia docet esse scientiam, mani­
feste patet in illo ipso loco adducto ex II-II q. 1,
a. 5, ubi docet scientiam et fidem non esse simul;
addit (solutione ad 2) : « Ex principiis fidei
aliquid ita probatur apud fideles, sicut ex prin­
cipiis naturaliter notis probatur aliquid apud
omnes. Unde etiam theologia scientia est, sicut
in ppncipio operis dictum est. » Quod vero affer­
tur ex tertio Sententiarum : respondetur ex his
quæ diximus in Logica (q. 26, art. 3), quod si
esset aliqua scientia, quæ nec actualiter juxta
statum suum, neque ex inclinatione secundum
speciem suam postularet resolvere in principia
evidentia (id est, neque immediate, neque me­
diate) : talis non esset scientia; subalternata
autem, licet non immediate resolvat in principia
evidentia, resolvit tamen mediate : id est, me­
diante scientiâ superiori cui continuatur ; et simi­
liter theologia, mediante scientiâ beatâ, cui ex
sua intrinseca ratione continuari postulat. — Ad
confirmationem similiter respondetur, quod prin­
cipium scientiæ sumitur ex his quæ per appre­
hensionem sunt nota, vel immediate, vel me­
diate : in scientiis quidem superioribus imme­
diate resolvendo in principia per se nota : in
scientiis vero subalternatis mediate, scilicet me­
diantibus superioribus. Quod vero dicitur, quod
actus scientiæ est demonstratio evidens : respon­
detur verum esse, sed evidentia demonstrationis
aliquando est immediate resoluta in prima prin­
cipia : aliquando mediate, et solum præsupposita, quatenus fit mediante superiori scientia. Et
licet philosophi non agnoverint certitudinem sine
evidentia, non tamen absolute evidentiam requi­
runt, ut patet in definitione scientiæ supra allata ;
et si requirunt illam, sufficit quod sit mediate
præsupposita.
11. Secundo arguitur : theologiae desunt
condiciones requisitae ad veram scientiam; ergo.
— Antecedens probatur : Nam in primis deest

evidentia actualis, actu enim non nititur princi­
piis visis, sed creditis, quia subalternata est; et
sic, actu non erit scientia.- Unde D. Thomas
negat scientiam subalternatam esse proprie scien­
tiam quando non continuatur cum scientia supe­
riori (ut patet, q. 14 de Verit. a. 9
). — Secundo,
*
theologia tractat de singularibus et de contingen­
tibus, ut de vocatione, justificatione, etc. ; scien­
tia autem est de necessariis et de universalibus.
— Tertio, deest certitudo scientifica. Tum quia
ad theologiam sufficit fides humana, quia solum
requiritur fides non ut dans principia, sed ut
præsupponens illa in superiori scientia beatorum :
ad hoc autem præsupponendum sufficit fides hu­
mana, sicut in aliis scientiis subalternatis cum
credunt sua principia. Tum etiam, quia certitudo
theologiae est certitudo fidei : qui enim illam
negaret censeretur haereticus ; ergo ejus certitudo
plus est quam scientia, si quidem supernaturalis
est et obscura, et sic pertinet ad assensum fidei.
12. Respondetur negando antecedens. — Ad
primam probationem, dictum est quomodo eviden­
tia competat scientiae subaltematae, quantum est
ex ipsa specie scientiae : de facto autem mediante
scientia superiori habet illam ; unde non innititur
principiis creditis, quia credita, sed quia praesupposita evidenter in superiori scientia. Nec locus
ille D. Thomae affirmat scientiam subalternatam
non esse proprie scientiam : hoc D. Thomas non
dicit, licet ita citetur a Patre Arrubal (disp. 2,
c. 6, n. 27). Verba D. Thomae sunt : « Ille qui
habet scientiam subalternatam, non perfecte
attingit ad rationem sciendi, nisi in quantum'ejus
cognitio continuatur quodammodo cum cogni­
tione ejus qui habet scientiam subalternantem. »
Ubi Div.Thomas non dixit non esse proprie scien­
tiam, sed non perfecte : quia videlicet non habet
statum perfectum sciendi ex parte subjecti, licet
ex sua specie et ex parte objecti scientia sit.
13. Ad secundam probationem, dicitur in primis
quod theologia non tractat de singularibus for­
maliter ut singularia sunt, sed de quidditate
eorum secundum se : quæ tamen propter suam
excellentiam in uno solo individuo facta sunt,
sicut Incarnatio Christi, dignitas Matris Virginis,
et similia ; qua etiam ratione philosophia et astro­
logia tractant de sole et planetis, quæ singularia
sunt. Et similiter tractat de vocatione et justifi­
catione, quantum ad suam quidditatem : non

secundum exercitium in hoc individuo contingens
et singulare. De aliquibus autem singularibus
non quantum ad suam quidditatem, sed ut sin­
gularia sunt, agit theologia : non tamquam de
subjecto principali, sed in exemplum pro mora­
libus, eo quod theologia etiam practica est ; vel
in auctoritatem eorum qui tradiderunt nobis
Scripturas, ut affirmat D. Thomas (hîc, art. 2
ad 2). — Nec obstat instantia Patris Vazquez,
quod de aliquibus singularibus tractat theologia
tamquam de subjecto principali, ut de Christo,
et Beata Virgine, etc. Dicimus enim, quod de his
tractat theologia non formaliter ut singularia
sunt, sed de eorum quidditate secundum se :
multa enim tractantur de quidditate illius unio­
nis, et consecutis ad illam, in communi et non
determinando solum hanc ut facta est in indivi­
duo (licet de facto solum in uno singulari inve­
niantur) : sicut philosophia tractat de sole. De­
nique, dici potest quod licet scientia naturalis et
dependens a sensibus non agat de singularibus,
quia contingentia sunt : tamen scientia quæ de­
scendit ex revelatione divina, cui etiam singula­
ria infallibiliter sunt nota, non est inconveniens
quod de aliquibus singularibus agat prout divinæ
cognitioni subsunt et eâ revelantur.
14.Ad tertiam probationem, dicitur certitudinem
theologiæ non inniti fidei humanæ, ut praecedenti
articulo ostendimus. — Et cum dicitur sufficere
ad scientiam subalternatam credulitatem huma­
nam : respondetur non sufficere in scientiis natu­
ralibus credulitatem de principiis subalternantis,
nisi certo constet (saltem per experientiam) talia
principia contineri in scientia superiori, quoad
an est; licet non sciat quis sine scientia subalter­
nante resolvere et reducere in illa. At vero nobis
non potest constare certo, quod principia theolo­
giæ, etiam quoad an est, contineantur in scientia
Dei et beatorum, nisi per fidem aut revelationem
supernaturalem : ideoque non sufficit ad hoc fides
humana. — Quod vero dicitur certitudinem theo­
logiæ esse certitudinem fidei : respondetur non
esse certitudinem fidei formaliter, sed virtualiter
et per consequentiam; unde qui negat illam non
est formaliter hæreticus, sed virtualiter : et præ­
sumitur 1 talis, quia nullus præsumitur negare
id quod est evidens sibi, sed id quod est fidei.
Non ergo theologia innititur revelationi formali,
sed virtuali.

’ Qui negat propositionem quæ per consequentiam evidenter
legitimam deducitur ex præmissis de fide, præsumitur hæreticus.
Non enim præsumitur id negare quod sibi evidens est (id est,

consequentiam) : oportet igitur neget principium cui innititur
propositio illata, id est præmissam de fide inevidentem.

Disp. 2. De scientia theologiæ. — Art. 4.

ARTICULUS IV
Quanta sit certitudo theologicæ conclusionis sine definitione Ecclesiæ,
vel cum ilia.
1. X^irca certitudinem conclusionum quas
i
deducit theologia, distinguendum est :
quia vel attinguntur ex solo discursu
theologico, vel ultra discursum adjungitur illis
etiam definitio Ecclesiae. — Si primo modo se
habeat, est duplex sententia : quidam tenent,
quod conclusiones evidenter deductae ex princi­
piis fidei, etiam pertinent ad fidem, ut sentire
videtur Magister Soto (n Poster. 1 q. 2) citaturque a Navarrete loco infra allegando. Eam etiam
attribuit Scoto Molina (I P. q. 1, a. 2, disp. 2)
dum dicit eumdem esse habitum fidei et theolo­
giæ. — Aliorum sententia, eaque communior,
est conclusiones sic evidenter deductas non per­
tinere immediate ad fidem, sed mediate : per se
autem ad scientiam theologicam ; de quo videri
potest Magister Navarrete (tom. 1, controv.
* cf. infra, 4, § 7) et nos agemus infra * (art. 7, conci. 1).
„II. f-Ό) ’
2. Si secundo modo consideretur certitudo theo* ’
'3'1''!
logiæ, etiam variant auctores. — Nam Pater
Vazquez (hîc, disp. 5, c. 3) parificat declaratio­
nem Ecclesiæ quando de fide aliquid declarat,
ipsi demonstrationi theologicæ; et solum ponit
differentiam quamdam nimis materialem : scilicet
quod Concilium proponit id quod definit, ut cre­
dendum toti Ecclesiæ : ratio vero theologica so­
lum illis quibus talis consequentia evidens est.
Ubi parificat definitionem fidei rationi theologi­
cæ ; potestque juvari ex adductis articulo præce+ cf. supra, denti (argumento ultimo, probatione 3 +), quæ ibi
p. 356, n. ii, solvimus. — At vero Molina (hîc, art. 2, disp. 1)
7 ertio et η. ΐ4 cum aiÿs quos citat et sequitur Pater Granados
* et præsertim (hîc, disp. 3, sect. 2, n. 13 *
), tenent proposition· i8
nes ab Ecclesia deductas et sic definitas ex vi
deductionis, non esse immediate de fide, sed
adhuc pertinere ad scientiam theologicam ut con­
clusiones : non autem posse esse principia theo­
logiæ. Ne autem aliquis hæreat putans hos au­
ctores negare propositiones ab Ecclesia diffinitas
absolute loquendo non 2 esse de fide, distinguit
Pater Granados duplicem modum quo Ecclesia

procedit; nam si declaret aliquid tamquam im­
mediate revelatum a Deo, sine dubio immediate
pertinet ad fidem. Si vero definiat aliquid illatum
ex principiis revelatis : hoc non pertinet ad fidem,
sed ad conclusionem theologicam. Et ita non sunt
principia theologiæ, nisi quando primo modo
declarantur : eo quod Spiritus Sanctus non assi­
stit Ecclesiæ ut novas revelationes faciat ; et sic
si aliquid non est immediate revelatum a Deo,
sed solum deductum per discursum, non potest
illud Ecclesia facere tamquam immediatum de
fide.
3. Tertia sententia est, quod propositiones
deductæ evidenter ex principiis fidei, si ab Eccle­
sia definiantur, immediate pertinent ad fidem, et
fiunt principia theologiæ; nec amplius innituntur
discursu : sed eorum certitudo est ex testimonio
divino, per Ecclesiam proposito juxta infallibilem
assistentiam Spiritûs Sancti in definiendis rebus
fidei. Hanc sententiam communiter sequuntur
Thomistæ, ut videri potest apud Navarrete cita­
tum *, et Magistrum Gonzalez (hîc, disp. 2 **
) ; et
pro eadem sententia citat Granados (ubi + supra)
Bellarminum, Vegam, Canum, Vazquez et alios.

1 Ita omnes; ita etiam citatur Soto apud Navarrete n At revera
legendum i Poster, q. 2, ad 7m, § Circa materiam confirmatio­
nis (in Dialect. Aristotelis, Salmanticæ 1574, fol. 91 r° col. 1).

2 Omnes : negare... non esse : de hac negante particula, utique
superflua, consule Praefationem nostram.

4. DICO PRIMO : Certitudo conclusionis
theologicæ deductæ per evidentem consequen­
tiam ex principiis fidei, prout talis, non est
immediata de fide, sed scientifica et theologi­
ca ; immo certitudo theologiæ, ut scientia est,
solum innititur consequentiis evidenter dedu­
ctis : si enim solum probabiliter deducantur, est
opinio. — Ratio est : quia omnis certitudo quæ
habetur per consequentiam et discursum, non
est immediate assensus fidei ; ergo id quod habe­
tur per evidentem consequentiam, prout sic, non
est veritas credita sed deducta : nec per imme­
diatam testificationem certificate, sed per con­
nexionem et consequentiam, quæ semper inferior
est certitudine immediatâ fidei : tum quia parti­
cipata est a principiis fidei, et sic minor illâ

* venus : controvers. 7.

^^rtu”
+ disp. 3,
sect. 2, n. 12

tamquam quid participatum : tum quia discursus
ipse innititur regulis syllogisticis, de quibus solo
naturali lumine certificamur ; et sic certitudo
pendens a tali discursu aliquid minus habet,
quam certitudo immediata fidei. Antecedens con­
stat : quia fides nullo humano discursu innititur,
sed testimonio Spiritûs Sancti, et non solum quia
sic nobis videtur, sed quia sic visum est Spiritui
Sancto (ut dicitur Act. xv, 28); ergo assensus
qui innititur discursui et consequentiae (quia sic
nobis videtur et infertur), non est immediate de
fide. — Confirmatur : quia theologia est habitus
scientificus, ut probatum est; ergo non potest
inniti consequentiae probabili, sed evidenti; ergo
tunc solum theologia erit scientia, quando ex
principiis fidei per consequentiam evidentem pro­
cedit : et sic vel est negandum theologiam esse
scientiam, nec 1 distingui a fide : vel fatendum
est, cum procedit ex suis principiis per evidentem
consequentiam, tunc proprie esse scientiam di­
stinctam a fide : principia autem ejus sunt veri­
tates fidei.
5. Quod vero parificare videtur sententia oppo­
sita certitudinem conclusionis theologicae, defini­
tioni Ecclesiae : omnino tolerari non potest. Etenim
conclusio theologica deducitur humano discursu,
et connexioni praemissarum de fide innititur :
quæ connexio naturali lumine disponitur et attin­
gitur, non speciali assistentia Spiritûs Sancti.
Definitio autem Ecclesiæ fit ex speciali assistentiâ Spiritûs Sancti; et non innitimur illi quia
nobis videtur tantum, et quia ex connexione
lumine naturali deducitur, sed quia visum est
Spiritui Sancto; ergo majorem certitudinem habet
quam conclusio theologica, cui non assentimur
quia visum est Spiritui Sancto, sed quia a nobis
illata. Alioquin conclusio illata theologice non
indigeret definitione fidei tamquam confirmante
et tamquam regulâ suæ certitudinis, si habet in
se tantam certitudinem respectu theologi inferen­
tis quantam definitio Ecclesiæ; ergo non super­
additur aliqua certitudo ipsi theologo ex defini­
tione Ecclesiæ, et sic theologus sibi erit sufficiens
regula in certitudine rerum fidei sine recursu ad
Ecclesiam : quod esset perniciosissimus error.
6. DICO SECUNDO ; Veritates, quæ defi­
niuntur ab Ecclesia definitione declarativa
fidei, quocumque modo id faciat Ecclesia, per­
tinent immediate ad fidem, possuntque esse
' Omnes : nec distingui il Intellige : et distingui : negatio enim

principia in theologia. — Suppono duo : primum,
esse in Ecclesia auctoritatem infallibilem ad de­
clarandas et definiendas res fidei, quæ antea
definitæ non erant, ut tradi solet IIa-IIæ in mate­
ria de fide, et aliquid diximus disputatione præcedenti (art. 3); nec de hoc est aliqua dubitatio
apud catholicos. Secundum est Ecclesiam, vel
posse definire veritates ipsas, quæ ante per
discursum et consequentiam deducebantur : vel
posse solum approbare et acceptare aliquam con­
sequentiam seu discursum tamquam legitimum
et conformiorem rejjus fidei; et tunc Ecclesia non
definit, nec declarat rem esse de fide, sed appro­
bat id quod in tali materia a theologis discurri­
tur, vel tamquam probabilius acceptat : sicut in
materia de infusione habituum, et aliis similibus,
fecit Ecclesia *. Et in hoc casu non currit con­
clusio posita : quia solum loquimur de definitione
declarativa fidei. Ecclesia autem quando sic de­
clarat res de fide, supponit ante illam declaratio­
nem solum deductas esse per discursum; immo
ad ipsam definitionem præcedere debet disputa­
tio et inquisitio, quæ per multas consequentias
et illationes fit : sicut Apostoli, ad definiendum
legalia non esse observanda, magnam conquisi­
tionem seu disputationem fecerunt (Act. xv, 7);
et tamen postea in decreto definitionis non posue­
runt quia sic disputatum est : sed quia visum est
Spiritui Sancto, et nobis. Ecclesia ergo in defi­
niendo veritates transit a discursu et disputa­
tione, qua inquirit an hoc sit contentum in Scri­
ptura vel revelatione Dei, ad testificationem im­
mediatam fidei : quia sic, inquit, visum est Spiri­
tui Sancto; non quia sic discursum est.
7. Ratio conclusionis, præter allatam, mani­
festa est : quia veritas ab Ecclesia definita tam­
quam de fide proponitur omnibus ut credatur, ita
ut qui illam negaret esset hæreticus directe et
formaliter; ergo talis veritas immediate est de
fide, et non conclusio theologica. — Consequentia
manifesta est : quia id quod proponitur ut cre­
dendum, ita ut oppositum sit hæresis, non pro­
ponitur ut credendum fide humana et fallibili,
sed divina. Hæresis enim fidem divinam destruit,
siquidem reddit infidelem; ergo id quod imme­
diate destruitur per hæresim, fide divina tenetur.
— Antecedens vero constat : primo, ex Concilio
Constantiensi post sessionem xlv, in condemna­
tione articulorum Joannis Hus, ubi habetur :
« Cum verum credat, quod illud quod sacrum
hic abundat. Vide Præfationem,

cf. supra,
p- 338-343,
n. 3-I2

* cf. supra,
p· 228, n. 12

Concilium Constantiense approbavit et approbat
in favorem fidei et in salutem animarum, quod
hoc est ab universis Christi fidelibus approban­
dum et tenendum ; et quod condemnavit et con­
demnat esse fidei et bonis moribus contrarium,
hoc ab eisdem esse tenendum pro condemnato,
credendum et asserendum. » Deinde, quia quod
definitur ab Ecclesia proponitur omnibus tam­
quam dogma credendum, non ut illative seu
per modum conclusionis deducendum : alioquin
solum proponeretur theologis, non omnibus fide­
libus; et oppositum damnatur ab Ecclesia tam­
quam hæreticum, et ut tale anathematizatur;
ergo talis veritas immediate pertinet ad fidem,
et oppositum ad hæresim.
8. Respondet Pater Granados (ubi supra, n. 23 +)
conclusionem illam sic definitam posse sine
discursu credi ob Ecclesiae testimonium, infallibiliter quidem propter auctoritatem Ecclesiae,
sed non fide divina : quia non innititur imme­
diate Deo revelanti ; sicut de sanctis canonizatis
multi probabiliter sentiunt eorum beatitudinem
non credi fide divina, et tamen infallibiliter
credi ob auctoritatem Ecclesiae, minori tamen
gradu quam res fidei. — Sed contra : quia in
primis si semel fatetur nos 1 assentiri illi veri­
tati definitae sine discursu, jam extrahitur a ra­
tione conclusionis theologicae, quæ per discursum
habetur : et sic ruit fundamentum oppositum,
quia dicunt non pertinere ad fidem quia per dis­
cursum habetur. — Deinde, talis veritas sic
definita innititur auctoritati divinae, et non solum
auctoritati humanae et creatae ipsius Ecclesiae :
quod manifestum est ex duobus. Tum quia Eccle­
sia non definit quia sic sibi videtur, sed quia sic
visum est Spiritui Sancto : ut patet in forma
decreti definitionis traditae ab'Apostolis (Act. xv,
28) : Visum est Spiritui Sancto et nobis; ergo si
Ecclesia proponit veritatem illam ut visam Spiri­
tui Sancto, nos non credimus illi propter solam
auctoritatem Ecclesiae, sed propter auctoritatem
Spiritus Sancti. Si autem Ecclesia definiret ali­
quid ex solo discursu suo, et non ex eo quod
visum est Spiritui Sancto, non esset definitio
fidei, nec obligarentur fideles ad credendum illi :
et sic non loquimur in tali casu. Tum etiam quia,
ut diximus, oppositum veritatis definitae est
hæreticum immediate et formaliter, quia imme­
diate damnatum ab Ecclesia et contra dogma
fidei, quia ut tale dogma declaratur ab Ecclesia ;
■ Omnes : non : quod videtur intelligi non posse, planeque

ergo res sic definita immediate est de fide : alias
periclitatur judicium Ecclesiæ, si declarando esse
dogma fidei, non creditur de fide. Unde non
potest Ecclesia aliquid definire, ex eo præcise
quia per discursum theologicum deducitur, tam­
quam ex ratione formali (licet præcedat dispu­
tatio et discursus tamquam dispositio praevia, ad
inquirendum an id contineatur in revelatione
divina), sed quia visum est Spiritui Sancto, et
consequenter quia revelatum immediate a Deo,
licet nobis esset implicitum et occultum quous­
que per Ecclesiam declaretur. — Nec obstat
exemplum de canonizatione sanctorum, quia ibi
directe non proponitur nec definitur aliquid ut
credendum, sed ut colendum : ad quod Ecclesia
sufficientia habet motiva, ut definiat et declaret
illum hominem esse dignum tali cultu. Quando
autem determinat aliquam veritatem ut dogma
fidei, determinat illam ut credendam auctoritate
divina, et quia visum est Spiritui Sancto. Unde
pro canonizatione sanctorum pie creditur assi­
stere Spiritus Sanctus ne erret Ecclesia, ut dicit
D. Thomas (quodlib. 9, a. 16), sed non est cer­
tum de fide (ut ibi dicit); in definiendis autem
rebus fidei, est certum de fide assistere Spiritum
Sanctum, et ex ejus infallibili directione proce­
dere illam definitionem ; unde assensus illius non
innititur auctoritati humanæ, sed divinæ.
SOLVUNTUR ARGUMENTA.

9. Fere omnia argumenta reducuntur ad illa
duo : quia veritates definitæ deducuntur per
discursum; et quia Ecclesia non habet novas
revelationes ad faciendas res de fide.
9bis. Arguitur ergo primo : Quia actus fidei
est ille quo creditur aliquid quia Deus revelavit;
ergo quidquid a Deo non est revelatum, non po­
test credi medio actu fidei. Sed propositiones de
quibus loquimur non sunt immediate revelatæ a
Deo, sed ab Ecclesia declaratæ deducendo illas
per discursum. Ergo non attinguntur immediate
per fidem, sed solum mediate ut conclusiones
theologicæ. —Nec dici potest, quod per Ecclesiæ
definitionem veritas illa extrahitur a discursu, et
ut immediata de fide proponitur. Nam contra est :
quia Ecclesia non definit illam ut immediate re­
velatam, sed ut illatam ex principiis fidei; ergo
etiam post definitionem Ecclesiæ, illa veritas
attingitur ut illata, et non ut immediata de fide.
repugnare opinioni Patris Granados. Igitur reponimus : nos.

— Confirmatur : quia Ecclesia non habet aucto­
ritatem condendi sacram Scripturam, quia non
habet Spiritum Sanctum sibi dictantem ne erret;
ergo non omnia quæ dicit Ecclesia sunt de fide,
ut patet in canonizatione sanctorum et aliis simi­
libus, in quibus licet Ecclesia non erret, non
tamen facit illa immediate de fide. Solum ergo
habet auctoritatem declarandi et proponendi
nobis ea quæ alias sunt a Deo revelata, et huc­
usque nobis non proposita. Quæ autem inferun­
tur ex principiis fidei, et sic proponuntur ab Ec­
clesia, numquam redduntur immediate revelata,
sed semper manent illata ; in quo differt a scri­
ptoribus canonicis : nam quæ ipsi etiam inferunt,
et dictante Spiritu Sancto per discursum colli­
gunt, ad fidem pertinent, ut multi discursus qui
inveniuntur in sacra Scriptura.
10. Respondetur negando quod propositiones
definitæ ab Ecclesia non sint immediate revelatae
a Deo : licet revelatio illa sit implicita et occulta
nobis, et ideo per discursum attingatur, et eodem
discursu Ecclesia disponat et præparet ipsam in­
quisitionem veritatis; tamen cum venitur ad
diffinitionem, discursus ipse et disputatio humano
modo facta non est ratio definiendi et credendi,
sed quia visum est Spiritui Sancto : non quidem
de novo revelanti illam veritatem, sed occultam
revelationem factam illuminanti, et manifestanti
legitimum sensum occultum; juxta quod dicitur
(Luc. xxiv, 45), quod Dominus aperuit sensum
discipulis, ut intelligerent Scripturas, et ad hoc
promisit Spiritum Sanctum Ecclesiæ ut doceret
illam omnem veritatem. Et sic per auctoritatem
Ecclesiæ veritas immediate revelata transit ab
occulta ad manifestam, non a revelata mediate
ad revelatam immediate 1 [: licet] quoad nos per
discursum cognosceretur illa veritas, quamdiu
non manifestabatur esse immediate revelata.
11. Instabis : Cum Pontifex ipse definit, actus
ille definiendi non elicitur ab habitu fidei, si qui­
dem nondum creditur res illa, sed determinatur
et proponitur ut credatur; ergo procedit ex dis­
cursu quo per disputationem inquirebatur, non
enim apparet a quo alio lumine eliciatur; ergo
quia visum est2 discursui, definitur. — Responde­
tur : procedere ex peculiari instinctu et assistentiâ
Spiritûs Sancti qua mens Pontificis movetur, non
ex vi discursûs ab aliis facti. Cum enim dicitur :
Visum est Spiritui Sancto et nobis, ly et nobis
1 Suspicamur hic aliquid excidisse : ideoque inserendum licet
aut quid simile.

non excludit actum cognitionis proprium : sed
directum esse a Spiritu Sancto declaratur. Unde
Div. Thomas (super Joan. cap. xi, lect. 7) dicit
quod « ideo evangelista dixit Caiphæ dignitatem,
ut insinuaret eum instinctu Spiritus Sancti esse
locutum », ut etiam affirmat II-II q. 173, a. 4;
iste autem instinctus est quid imperfectum in
genere prophetiæ, quatenus a Spiritu Sancto
mens vel lingua movetur, sed non semper illu­
minatur ut intelligat id ad quod movetur, ut
locis citatis docet S. Thomas.
12. Ad confirmationem respondetur : Ecclesiam
non condere Scripturam, sed conditam explicare
auctoritate et assistentiâ divinâ. Nec dicimus
Ecclesiam reddere de fide omnia quæ declarat,
sed solum illa quæ declarat ut pertinentia ad
fidem : quod non facit in canonizatione sancto­
rum, juxta opinionem D. Thomæ relatam, quæ
communior et probabilior est ; quia Ecclesia non
proponit canonizationem sancti ut rem creden­
dam , sed ut personam colendam : ad quod suffi­
cit, quod praecedant diligentiæ cum certitudine
practica et prudentiali ; sicut etiam Ecclesia non
potest errare in gubernatione et moribus diri­
gendis, licet ea quæ ad mores pertinent non
credantur. Qui vero tenent canonizationem san­
ctorum immediate esse de fide, consequenter
etiam dicunt illam definitionem non pertinere ad
discursum theologicum, sed ad fidem immediate.
13. Quod vero dicitur Ecclesiam non reddere
immediate revelata ea quæ mediate revelata
sunt : respondetur verum esse quod si aliqua nullo
modo sunt immediate revelata, neque implicite
neque explicite, Ecclesia numquam proponit tam­
quam de fide : quia Ecclesia non ducitur solo
discursu humano ; bene tamen ea quæ immediate
revelata sunt, sed quoad nos erant adhuc occulta
et discursu solo attacta, potest Ecclesia declarare
tamquam de fide, ex assistentia Spiritûs Sancti.
Scriptores autem canonici habebant assistentiam
Spiritûs Sancti non solum ad declarandam occul­
tam revelationem, sed etiam ad faciendum et
scribendum illam de novo ; et ipsas etiam conse­
quentias quas discursu deducebant, de fide redde­
bant : quia erant discursus dictati a Spiritu Sancto.
14. Secundo arguitur : Quia veritates quas
Ecclesia definit, per eumdem discursum cognos­
cimus per quem Ecclesia eas deduxit et declara­
vit; ergo pertinent ad habitum discursivum,
2 Omnes : quia visum et discursui.

Disp. 2. De scientia theologiæ. — Art. 4.
qui utique est theologia : fides enim discursiva
non est. — Antecedens constat : quia in præsenti
non loquimur de veritatibus quas definit Ecclesia
tamquam immediate revelatas a Deo, sed de illis
quas definit ut deductas ex revelatis; ergo cum
non aliter nos cognoscamus illas quam Ecclesia,
consequenter cognoscemus illas ut deductas per
discursum; qui autem non sciunt deducere, co­
gnoscent illas credendo esse deductas, non autem
credendo immediate esse de fide. — Confirmatur :
quia qui credunt illis propositionibus, credunt in
virtute illius syllogismi : « Ecclesia non potest
errare, et Ecclesia definit hanc veritatem; ergo
ita est. » Assensus autem fundatus in hoc dis­
cursu non est fidei, quia fides non est discursiva.
Ergo illæ veritates non pertinent ad fidem imme­
diate. Qua etiam ratione aliqui volunt fidem
generari in nobis per discursum : quia quidquid
Deus dicit est verum; Deus hoc dicit; ergo hoc
est verum.
15. Respondetur : Ecclesiam dupliciter pro­
cedere in his veritatibus. Primo, antecedenter ad
definitionem, per inquisitionem et disputationem,
quæ sunt præambula ad definiendum, nondum
declaratâ veritate ; et tunc per discursum illam
cognoscit. Secundo, de facto definiendo tamquam
1 Non defuerunt theologi qui existimaverint Joannem a Sancto
Thoma hic in apertam incidisse sui ipsius contradictionem : dum
• cf. disp. 2, ex una parte ubique * ponit ad fidem pertinere ea tantum quæ
a. i, nn. I, immediate revelata sunt; et ex alia parte, in præsenti loco
admittit aliquid virtualiter ( = mediate) implicite revelatum posse
3, 4, 5;
definiri ab Ecclesia, indeque immediate ad fidem pertinere. Ita
a. 4, nn. 8,
v. g. R. P. Marin-Sola O. P. (L’évolution homogène du dogme
io, 13, 15;
a. 5, nn. 6, 8; catholique, Parisiis, 1924, tom. 2, p. 23). — Re tamen verâ, in
a. 7, nn. 1, doctrina Joannis nostri (dummodo ejus verbis is tribuatur sensus
7, etc.
qui auctoris est, non qui aliorum quorumcumque) omnia perfecte
consonare possunt. Ad cujus rei evidentiam, duo animadvertenda
occurrunt.—Primo : Joannes a St0 Thoma sæpe, præsertim in hoc
articulo 4, vocem « implicitum » adhibet sensu omnino peculiari
et determinato, ita ut idem sonet ac « occultum » (cf. art. 4, n. 8,
post medium; n. 10; n. 13). Unde hæc esset, secundum auctoris
doctrinam, divisio revelati :
r

I formaliter
„
,
I
Revelatum <
I

(seu immediate)

explicitum (seu manifestum)
■ >■·,,
(implicitum (seu occultum)

I virtualiter
(

(seu mediate = conclusio theologica stricte dicta)

Secundo : si attente consideretur alterum oppositionis membrum,
nempe revelatum « virtualiter illative tantum », adhuc manifestius
apparet quo sensu intelligendum sit illud revelatum « virtualiter
implicite » ; significat enim aliquid non tantum virtualiter seu
illative revelatum, sed etiam implicite, id est occulte imme­
diatum.
Quid autem sit istud formaliter occulte revelatum, jam non
obscure innuitur locis citatis (id est art. 4, n. 8 in fine; n. 10;

de fide, et non pure approbando discursum fa­
ctum tamquam fidei conformiorem (hoc enim non
est definire) : sed tunc definit, quando ex tota
illa disputatione compertum est veritatem illam
immediate contineri in Scriptura vel traditione ;
et tunc non definit per discursum, nec solum ex
eo quod sibi sic videtur ex vi sui discursûs : sed
quia sic visum est Spiritui Sancto qui illam veri­
tatem primo dixit, et postea manifestavit sic ibi
contineri : non per novam revelationem, sed per
novam manifestationem revelationis antea factae;
ad quod habet Ecclesia assistentiam infallibilem
Spiritûs Sancti. Unde fideles quando assentiuntur illi veritati ut definitae ab Ecclesia, non assentiuntur ex vi discursûs theologici, sed ex ipso
testimonio divino : quia sic visum est Spiritui
Sancto; possunt tamen etiam discursum illum
formare, quo primo deducta est illa veritas, modo
theologico : et tunc non assentiuntur illi ut defi­
nite, sed ut illate theologice.
16. Unde colliges, quod in veritatibus fidei
potest aliquid contineri virtualiter, dupliciter.
Uno modo virtualiter illative tantum : et hoc
pertinet ad theologiam quæ habet pro objecto
illata ex veritatibus fidei. Alio modo virtualiter
implicite 1 : id est, quæ in re revelata sunt et
n. 13); pauca tamen arbitramur ad majorem elucidationem
addenda. — Formaliter explicite revelatum dicitur id quod
absque ullo ratiocinio, ex primo adspectu, statim ab omnibus,
saltem doctioribus, dignoscitur in sacro textu vel traditione
ecclesiastica contentum. Sed multo plura in Scriptura latent
quam quod omnes in ea agnoscunt adesse : quæ quidem formaliter
et immediate exsistunt in revelationis deposito, at plurimos aut
saltem multos fugiunt, ita ut dubitare fas sit an reapse revelata
fuerint : tales veritates igitur revelatæ sunt, et quidem formaliter
et immediate, at non adhuc manifeste, sed occulte et modo impli­
cito. Hujusmodi, v. g. sunt omnes Scripturarum clausulæ quarum
sensus (immediatus utique et litteralis) adhuc controvertitur. In
exemplum adducamus verba Angeli Gabriel : « Ave, gratia
plena. » De quanam plenitudine intelligenda sit angelica illa
salutatio, olim dubitare licebat. Hodie, post Ecclesiæ definitionem,
scimus, et quidem sine ratiocinio, immediate hanc plenitudinem
comprehendere omnia puritatis et gratiæ genera, etiam gratiam
præservationis ab originali peccato. Hoc quidem immediate erat
in textu evangelico, at non ab omnibus agnoscebatur : revelatum
ergo erat immediate et formaliter implicite seu occulte. Immunitas
tamen ab originali, etiam deduci poterat ex illo principio commu­
niter apud theologos recepto, quod Dei Genitrici tribuit omnes
perfectionis et gratiæ modos qui dignitati Redemptoris et condi­
cioni passibilis humanitatis non officiunt. Ideoque ad privilegium
immaculati conceptus etiam syllogizando pervenire fas erat .·
unde « conclusio theologica » poterat dici. Ergo et virtualiter
revelata. At non virtualiter tantum, sed virtualiter et implicite.
Quibus positis, facilis evadit, omninoque sibi cohærens, senten­
tia Joannis a Sto Thoma; quam hujusmodi esse censemus :
« Aliquid potest in fidei veritatibus virtualiter tantum contineri :
tales sunt conclusiones theologiae stricte dictæ, per illationem et

intenta a Spiritu Sancto : sed nobis occulta, et
ideo discursu attacta. Et hæc potest definire
Ecclesia, et declarare.
17. Ad confirmationem respondetur : illum syl­
logismum proprie non esse probativum, nec illi
inniti assensum fidei tamquam rationi formali :
sed solum ille discursus explicat in actu signato,
id quod ipsa certitudo fidei in actu exercito facit ;
et talis syllogismus non magis probat seu mani­
festat veritatem, quam si non ponatur, sed sine
illo immediate stat assensus fidei. Alias simili
modo probari posset, quod prima principia co­
gnoscuntur per discursum, quia possumus for­
mare hunc syllogismum : « quidquid manifesta­
tur per lumen principiorum est certum; sed

quodlibet est, vel non est, sic manifestatur ; ergo
est certum ; » « quidquid oculis video est certum ;
sed oculis video solem fulgere; ergo ita est. »
Hæc et alia similia non sunt discursus probativi,
nec afferunt aliam distinctam manifestationem,
quam si sine tali discursu res ipsa proponatur.
Quare in vi talis discursûs non accipitur nec pro­
batur certitudo principiorum ; nec similiter in vi
discursûs propositi assentimur veritatibus fidei :
sed ex eo præcise, quia Deus dixit, et Ecclesia
proponit. Quod vero proponatur in forma syllo­
gismi « quidquid Deus dicit, vel Ecclesia propo­
nit, etc. », non se habet ut medium probativum,
sed præcise explicat in actu signato, id quod
ipsa propositio in actu exercito repraesentat.

ARTICULUS V
Utrum theologia nostra subalternetur scientiæ beatœ, et maneat cum ipsa?

theologiæ ΠΟstrae ad scientiam Dei et beatorum. Ex antiquis
tenent Scotus *, Aureolus ", Durandus t, et alii
quos citat Cajetanus (I P. q. 1, a. 2) ; ex moder­
nis Molina (hic, art. 2, disp. 3), Vazquez (disp. 6,
c. 2), Arrubal (disp. 2, c. 8), Granados (disp. 6,
n. 8).
lbis. Fundamentum reducitur ad hoc : quia in
nostra theologia non salvantur condiciones essen­
tiales subalternationis, nec accidentales; ergo
non datur. — De accidentalibus constat, quia
inter alias sunt duae. Prima, quod subjectum
subalternatæ addat differentiam accidentalem
supra subjectum subalternantis, ita quod sit
aliud subjectum unius et alterius; theologia au­
tem nostra non addit supra subjectum scientiæ
beatæ, quia utriusque subjectum est unum et
idem, scilicet Deus. Secunda est, quod scientia
subalternata probet suas conclusiones per demon-

strationem quia, subalternans autem propter quid;
theologia autem non probat veritates suas pro­
batione quia, cum non habeat experientiam illa­
rum, et eamdem causam assignat nostra theolo­
gia et scientia beata circa veritates suas :‘ut si
quaeratur propter quid incarnatus est Christus,
utrobique respondetur propter salutem huma­
nam. — Quod vero non salventur essentiales
condiciones patet : quia essentia subalternationis
consistit in hoc quod inferior scientia accipiat
sua principia a superiori tamquam ab eâ probata,
non autem resolvat usque ad principia; sed in
theologia et in scientia beatorum sunt eadem
principia et conclusiones, nec principia theologiæ
probantur in scientia beatorum; ergo. Minor pro­
batur : quia theologia probat suas conclusiones
ex ipso Deo obscure credito, beati autem easdem
conclusiones in Deo clare viso cognoscunt ; ergo
utrobique procedunt ex eisdem principiis, et circa
easdem conclusiones; non autem principia unius
probantur ab alia, sed solum est diversus modus
attingendi easdem veritates.
2. Secundo : scientia subalternans et subalter­
nata sunt compossibiles in eodem intellectu ; sed
theologia nostra et scientia divina non possunt

ratiocinium tantum attactæ. — Potest tamen aliqua propositio
per discursum theologicum attingi (ideoque virtualiter in deposito
fidei contineri), quæ nihilominus revelata sit immediate, sed
latenter, implicite et occulte, saltem pluribus theologis : cujus-

modi propositio poterit dici virtualiter implicite revelata, id
est : non tantum virtualiter, sed etiam immediate, at modo impli­
cito et nobis occulto donec ex definitione Ecclesiæ manifestetur et
extra dubium ponatur ista immediata revelatio. »

[DE SUBALTERNATIONE THEOLOGIÆ.]

1. x'-'VRCA primum punctum de subalterna■
tione theologiæ divisi sunt auctores,
tam antiqui quam moderni. Nam ex
ANTIQUIS PLURES EXISTIMANT NULLAM DARI PRO­
PRIE DICTAM SUBALTERNATIONEM

* in I Sent.
q. 3 prologi,
q. 4 et 5
lateral,
in i Sent.
prolog.
+ in i Sent.
prolog, q. 7

* controv. 5,
seu controv. 2
in art. 2m hu­
jus quæst.
tDidac. Deza,
archiep. hispalensis
(Echard 11,51);
Nov. Defens.
in i Sent.
prolog, q. i,
a. i, concl. 2

esse in eodem intellectu, quia scientia divina non
potest esse in nobis, nec theologia nostra in Deo ;
ergo, etc.
3. Ultimo : quia theologia nostra non potest
continuari cum scientia beata (siquidem innititur
principiis fidei, quæ manere non potest cum
scientia beata); scientia autem subalternata,
continuabilis est cum subalternante, et compossibilis illi; ergo, etc. — Si dicatur theologiam
per se non inniti fidei, sed per accidens, quate­
nus supponuntur principia illa evidentia lumine
beatifico, credita autem nunc per fidem : Contra
est, quia si fides solum requiritur ut supponens
principia, non ut praebens illa : ergo quæcumque fides sufficit ad theologiam, etiam fides hu­
mana : quia haec sufficit ad supponendum dari
illa principia. Si autem fides praebet illa et non
solum supponit, utique theologia nostra non
potest manere cum scientia beata : quia mutan­
tur principia essentialiter, scilicet fides et visio
clara.
4. Oppositam sententiam, scilicet subalternari
theologiam nostram scientiæ beatae absolute et
simpliciter, id est, quoad essentiales condiciones,
licet desint accidentales, tenent communiter
Thomistæ (ad hunc art. 2) et ibi videri potest
Cajetanus, Banez, Nazarius " et alii ; Capreolus
(q. i prologi, conci. 2), et ibidem Hispalensis +.
Pro cujus sententiæ explicatione supponendum
est ex his quæ diximus in Logica (q. 26), quod
duplex est subalternatio, alia ex parte principio­
rum, alia ex parte subjecti. Ex parte principio­
rum, quando principia unius scientiæ non pos­
sunt esse immediate per se nota, sed manifestan­
tur per lumen superioris scientiæ : et ita scientia
inferior non resolvit immediate in principia per
se nota, scientia vero superior sic. Et in hoc
consistit essentialis et præcipua ratio subalternationis, ut delarat D. Thomas (in I ad Annibald.
prolog, q. 1, a. 1). Ex parte vero subjecti est
subalternatio, quando subjectum unius est diver­
sum et extraneum a subjecto alterius, iliique
subordinatur quia per principia superioris sub­
jecti de eo manifestatur; et tunc requiruntur
aliquæ condiciones, ut subjectum unius scientiæ
subalternetur alteri, quas citato loco explicavi­
mus : v. g. quod subjectum inferioris scientiæ
addat accidentalem differentiam ad subjectum
superioris, ut sic maneat extraneum ab illo, et
non essentialiter illi subjectum (quod enim essen­
tialiter est subjectum, se habet ut species sub
genere : ad eamdem autem scientiam pertinet

agere de genere et de speciebus sub eo contentis).
Et similiter, quod scientia subalternata habeat
distinctas passiones a subalternante. Item quod
subalternata sciat quia et subalternans propter
quid, etc. Sed tamen istæ condiciones ad hoc
requiruntur, ut possint principia superioris scien­
tiæ inferiorem illuminare : in hoc enim maxime
relucet essentialis subalternatio scientiæ. His
positis :
5. NOSTRA RESOLUTIO EST, reperiri
in theologia essentialem subalternationem quæ
sumitur ex parte principiorum, licet non reperiatur subalternatio ex parte subjecti, et se­
cundum illas condiciones accidentales, quæ, ut
ostendimus (citato loco Logicæ), non requiruntur
necessario ad omnem subalternationem : præsertim quod scientia subalternans sciat propter quid,
et subalternata quia; hoc ostendimus (ibi) solum
dici de subalternatis mathematicis, non de omni­
bus absolute. — Hæc est perpetua sententia
D. Thomæ, ut patet in hac quæstione (art. 2)
ubi ponit dependentiam theologiæ nostræ a Deo,
non in eo solum quod scientia Dei revelat nobis
principia fidei ex quibus conclusiones deducimus :
sed in eo quod principia theologiæ sunt nota
lumine scientiæ Dei et beatorum : ubi notificationem seu manifestationem horum principiorum,
non autem revelationem eorum per fidem, redu­
cit Div. Thomas ad scientiam superiorem. Et
præsertim quia si loqueretur de revelatione fidei,
non reduceret manifestationem principiorum no­
stræ theologiæ ad scientiam beatorum : quia
revelatio nostræ fidei non fit nobis a beatis, sed
a Deo; ergo non loquitur Div. Thomas de depen­
dentia a superiori scientia ut revelante tantum
credenda, sed ut manifestante et probante prin­
cipia theologiæ : quod pertinet ad subalterna­
tionem. Item (in I ad Annibald. cit. art. 2) docet revera : ?roprincipia theologiæ manifestari perfecte in patria, los· qadI^a’1
imperfecte hic; ergo reduxit Div. Thomas mani­
festationem principiorum theologiæ ad superio­
rem scientiam : quod est subalternari illi.
6. Et fundamentum hujus sententiæ ex eo dedu­
citur, quia principia theologiæ non solum sunt
veritates quæ de ipso Deo in se, ut de re cognita,
habentur : sed etiam veritates quæcumque quæ
per fidem immediate sunt creditæ, et pertinent
ad diversa mysteria quæ rationes et causas suas
habent in Deo; ergo quoad talia mysteria seu
veritates, potest theologia sumere probationem
et manifestationem ex illa scientia, quæ evidenter

cognoscit in Deo rationes et causas talium my­
steriorum ; sed scientia divina, et scientia beato­
rum id cognoscit ; ergo talis scientia manifestat
veritates aliquas, quæ sunt principia in theologia :
in scientia autem beata cum sint deducta ex ra­
tionibus divinis, se habent tamquam conclusiones.
— Primum antecedens manifestum est : quia theo­
logia habet pro principiis omnia quæ immediate
sunt credita per fidem, ex quibus deducit ea quæ
virtualiter et mediate revelata sunt : plura autem
mysteria fidei quæ immediate sunt revelata,
procedunt a Deo et in ipso habent suas causas
et rationes (ut Incarnatio, glorificatio, justificatio,
Eucharistia, et similia); ergo veritas istorum
mysteriorum evidenter manifestatur in eo qui
videt Deum clare, et in eo cognoscit rationes et
causas horum mysteriorum. Ex quo patet salvari
in theologia veram et essentialem subalternationem : cum verificetur quod principia aliqua
theologiæ, quæ immediate sunt credita, habent
causas et rationes suæ manifestationis in scientia
beata vidente rationes istorum mysteriorum in
Deo.
7. Ea vero quæ cognoscimus de Deo ipso in se
per fidem, non probantur quidem tamquam con­
clusiones in superiori scientia (v. g. mysterium
Trinitatis, et alia similia quæ pertinent ad
Deum), sed tamen sunt ibi evidenter nota, et hic
credita; in quo diversimode se habet theologia
nostra respectu scientiarum naturalium in sua
subalternatione : quia in scientiis naturalibus non
potest verificari quod ipsa principia per se nota
ipso lumine principiorum in superiori scientia,
sint tantum credita, et non per se nota in infe­
riori : quia quod est per se notum lumine princi­
piorum, omnibus est per se notum ; et principia
quanto sunt superiora, et ad scientiam superio­
rem pertinent, tanto sunt magis nota omnibus
propter suam universalitatem. At vero in super­
natural! lumine potest id quod est per se mani­
festum per modum principii in lumine superiori,
illudmet esse tantum creditum lumine inferiori
per fidem. Unde multo melius salvari potest
subalternatio, etiam respectu ejusdem subjecti,
cum inveniatur idem subjectum cognosci obscure
per fidem, et evidenter per visionem : unde subordinari potest lumen inferius et obscurum lumini
superiori et evidenti, non quidem manifestando
principia inferiora per probationem, sed per im­
mediatam visionem. Salvatur ergo ex omni parte
vera subalternatio in theologia : respectu quidem
illorum principiorum, quæ in Deo habent suas

causas et rationes, quatenus in superiori scientia
beata manifestantur quasi probative, eorum ra­
tiones videndo; respectu vero principiorum seu
mysteriorum quæ in Deo causas non habent, sed
sunt ipse Deus, salvatur subordinatio, quatenus
principia illa sunt hic obscure credita, ibi autem
clare manifestata, non per probationem, sed in se
ipsis immediate. — Quod vero dicitur esse idem
subjectum, scilicet Deus : respondetur esse idem,
sed non eodem modo cognitum, sed in una scien­
tia obscure, in alia clare, secundum diversa prin­
cipia vel diverso modo manifestata, ut explica­
tum est.
8. Ad fundamenta opposita. Ad primam re­
spondetur : quod attinet ad condiciones acciden- cf. supra,
tales subalternationis, dicimus illas simpliciter p· 36’> ”·lbfe
non requiri; et sic, licet desint theologiæ, non
tollitur vera et essentialis subalternatio, ut osten­
sum est. — Ad id vero quod objicitur contra
condiciones essentiales subalternationis : respon­
detur non esse easdem conclusiones deductas per
theologiam, et visas in scientia beata; nostra
enim theologia deducit conclusiones ex rebus
immediate revelatis per fidem, sive pertineant
ad ipsam divinitatem, sive ad mysteria proce­
dentia a Deo, quorum rationes et causas beatus
in Deo videt ; unde ad scientiam beatam solum
pertinet cognoscere evidenter ea quæ in theolo­
gia se habent ut principia, quædam immediate
videndo ut objectum primarium suæ visionis
(scilicet quæ pertinent ad Deum in se), quædam
ut secundarium objectum, quorum rationes et
causas in Deo videt. Illas vero conclusiones, quas
theologia nostra hîc deducit, et tamquam virtua­
liter revelata cognoscit, etiam scientia beata non
immediate videt : sed illative deducuntur ibi a
theologia, licet cum evidentia principiorum a
scientia beata visorum, et non sine illa.
9. Urgebis : Cur non poterit beatus, non solum
mysteria nostræ fidei in Deo cognoscere, sed
etiam penetrare ipsas conclusiones quas nos de­
ducimus illative : et sic attinget illas intra Deum,
et habebit eadem principia, quæ nostra theologia,
et easdem conclusiones? Et saltem de ipsa scien­
tia Dei non est dubium, quod omnia illa videt
intra se ; ergo in divina scientia eadem principia
et conclusiones sunt, quæ in nostra theologia, et
sic non subalternantur. — Respondetur : quod
attinet ad scientiam beatorum, non omnia reve­
lari eis intra Verbum, sed ex his quæ in Deo
clare vident, multa possunt per consequentiam
deducere : et haec non pertinent ad scientiam

beatam, quæ consequentias non deducit, sed
omnia quæ cognoscit, intra Deum videt ; sed per­
tinent ad scientiam inferiorem, et extra Verbum.
Quod si omnia illa quæ per consequentias deducit
etiam intra Verbum videat, talis cognitio non
erit theologiæ formaliter, quæ est scientia infe­
rior et extra Verbum : sed erit theologiæ emi­
nenter; quod tamen non tollit quiri formalis
theologia deducat conclusiones suas extra Ver­
bum per illationem, et de tali theologia nos loqui­
mur in praesenti, et dicimus illam esse subalter­
na tam scientiae beatae. In scientia autem divina
dicimus non dari theologiam formaliter, sed emi­
nenter : quia non habet [Deus] scientiam infe­
riorem et subalternatam, sed solum scientiam
supremam, et intra se cognoscentem omnia.
cf. supra,
io. Ad secundum respondetur : scientiam subp. 362, n. 2 alternantem, scilicet scientiam beatam, compati
cum theologia nostra ex parte ipsius scientiae
cf. infra, n. 12 (ut statim ostendemus), licet ex parte statûs
sq(3·
imperfecti quem hic habet nostra theologia, non
compatiatur cum scientia beata; sicut etiam
quæcumque scientia subalternata, quantum ad
statum imperfectum, non compatitur cum scien­
tia subalternante, in cujus continuatione perfici­
tur. — Quod vero scientia divina repugnet simul
cum theologia in eodem subjecto, non est ex
ratione subalternationis, sed quia divina est.
Unde nec theologia nostra formaliter et proxime
subalternatur illi, sed eminenter et remote : pro­
xime vero scientiae beatae.
cf. supra,
11. Ad ultimum respondetur solutione data,
p· 363. n. 3 sjcut jam SUpra tradidimus. — Ad replicam re­
spondetur, quod ad præsupponendum principia
in scientia superiori evidenter nota, non sufficit
quæcumque fides ; sed oportet quod supponantur
certo dari illa principia in tali scientia, licet
demonstratio ipsa non constet isti quomodo fiat,
sed solum credatur. Facile enim in quacumque
scientia subalternata naturali, potest sibi con­
stare quod talia principia contineantur in scientia
subalternante : vel ex ejus communicatione, vel
ex libris in quibus continetur. Quod si scientia
subalternata taliter præsupponat illa principia,
quod æque facile illa negare vel affirmare potest :
talis non habebit scientiam, sed meram opinio­
nem. Sic qui fide supernatural! non præsupponit
principia theologiæ contineri in scientia superiori,
non procedit certo, sed mere opinative : quia non
1 Omnes : non ad res : arbitramur nonnulla verba hic deesse,
quæ conjiciendo, utcumque reparare conati sumus. Ideo ubi

certo sibi constat dari talia principia. Et praeser­
tim haereticus, qui proprio arbitrio ducitur, et
quædam principia recipit et quaedam non, et sic
est dispositus quod cetera etiam neget, si sibi
videbitur (siquidem proprio arbitrio ducitur) :
talis caret scientia theologiæ, nec potest conti­
nuari cum scientia superiori; tum quia plura
principia negat ; tum quia in his quæ non negat,
sic est dispositus ac si negaret, quia solum pro­
prio arbitrio tenet illa. — Quomodo vero non
mutetur theologia ex eo quod hic habet principia
obscure credita, et in patria evidenter nota, hic
autem præsupposita : dicemus puncto sequenti.
[DE PERENNITATE THEOLOGIÆ.]

12. Circa secundum punctum, an theologia
nostra maneat in patria, non modica difficultas
est : quia ex una parte si est scientia subalterna,
postulat continuari et compati cum subalter­
nante. Ex alia vero parte, scientia semel obscura
et inevidens non potest claritatem induere, nisi
mutetur intrinsece : quia claritas et obscuritas
non sunt denominationes extrinsecæ, sed affe­
ctiones intrinsece convenientes : unde non potest
mutari de una in aliam sine intrinseca mutatione ;
constat autem theologiam modo esse obscuram ;
ergo non potest eadem reddi clara et manere in
patria.
13. Propter hoc multi auctores tenent theo­
logiam NOSTRAM IN PATRIA NON MANERE. — Ita
sentit Pater Valentia (hîc, disp. 1, q. 1, puncto
3*), et alii qui existimant theologiam nostram
intrinsece esse inevidentem, nec subalternari
scientiae beatorum, sed solum inniti fidei ut fides
est : cum in patria non detur cognitio obscura.
14. Oppositum communiter tenent Thomistæ, ut videri potest in Cajetano (hic, art. 2,
§ Quoad secundum punctum, in fine); Banez (ibi­
dem, dub. 2 et 3) ; Navarrete (controv. 5) ; Gon­
zalez (disp. 1, η. 9), et alii. Et sumitur etiam ex
D. Hieronymo (in epist. ad Paulinum) : « Discamus in terris, quorum scientia nobiscum perseveret in caelis ; » loquebatur autem de rebus per­
tinentibus ad sacram Scripturam, non ad scien­
tias naturales ».
15. Fundamentum sumitur, tum a priori, tum
a posteriori. — A posteriori : quia non minus delegebatur res, posuimus scientias naturales.

pendent dona Spiritûs Sancti a fide, quam theo­
logia acquisita ; sed hoc non obstante, sapientia
et scientia quæ est donum, manent in patria,
remotâ fide; ergo etiam scientia theologiæ acqui­
sita. — Major manifesta est : quia virtutes theologicæ se habent ut principia regulativa donorum
Spiritûs Sancti, ideoque digniores sunt quam
dona, ut tradit D. Thomas I-II q. 68, a. 8, et
videri potest II-II q. 8 et 9, ubi donum intellectûs et scientiæ dicit versari circa res fidei pene­
trandas et judicandas, discernendo credenda a
non credendis : ergo ista dona dependent a fide,
tamquam a præbente sibi principia regulativa
suarum veritatum. — Minor vero constat ex
eodem D. Thoma, loco citato I-II (art. 6), ubi
docet manere dona Spiritûs Sancti in patria, sub­
latis imperfectionibus, et mutato statu. — Con­
sequentia vero probatur : tum ex eodem Divo
Thoma, I-II q. 67, a. 2, ubi docet manere virtu­
tes intellectuales in patria, quarum præcipua est
scientia theologiæ; tum quia si ratio propter
quam dicitur non manere in patria, est propter
diversitatem principiorum (quia scilicet ibi non
est fides, sed lumen gloriæ), etiam ob eamdem
rationem non maneret sapientia et scientia quæ
est donum, quia non manet fides a qua habent
hic sua principia; et similiter ibi dona Spiritûs
Sancti habent claritatem et evidentiam, hic ob­
scuritatem; ergo si hæc non sufficiunt tollere
identitatem donorum hic et in patria, cur tollent
in scientia quæ est acquisita?
16. A priori autem probatur hæc sententia :
quia licet actus semel obscurus non possit reddi
clarus, quia est sic determinate elicitus cum tali
modificatione et circumstantiis : tamen habitus
qui de se inclinat ad evidentiam, participando
illam ab alia scientia superiori, non repugnat
quod aliquando propter aliquod impedimentum
careat illâ, et tamen remoto illo impedimento
illam participet; sicut etiam virtutes morales
possunt aliquando esse formatæ a prudentia, ad
cujus directionem passivam ex natura sua incli­
nant, et tamen possunt carere tali formatione
prudentiæ, nec essentialiter entitative corrumpi :
quia hæc directio est participata, non ab ipsa
virtute morali nata. Sic scientia subalternata, ex
eo quod subalternata est, de se non facit eviden­
tiam resolvendo usque ad prima principia, sed
factam a scientia superiori participat ; et sic licet
evidentia illa principiorum sit ei connaturalis et *
participata, non tamen essentialis, quia per se
non facit illam. — Et sic fit argumentum : Scientia

subalternata de se est habitus inclinans ad parti­
cipandum evidentiam a superiori scientia, non de
se illam habens aut faciens ; ergo adveniente illâ
evidentiâ, sine sui corruptione illam participat :
et ablatâ illâ etiam potest manere idem habitus
sine tali evidentia. — Consequentia patet : quia
evidentia illa non nascitur ab ipso habitu scien­
tiæ inferioris : siquidem non pertinet ad ipsam
resolvere usque ad prima principia, sed præsupponere talem resolutionem et evidentiam factam
a superiori scientia; ergo talis evidentia solum
convenit scientiæ inferiori, ut præsupposita, et
nata ex aliâ distinctâ scientiâ; et consequenter si
conjungatur illi, etiamsi ex tali conjunctione
aliquam perfectionem participet inferior scientia,
quia tunc movetur a suo proprio et connatural!
principio clare manifestato : tamen talis perfectio
orta ex illâ evidentiâ sic participatâ non destruit,
aut constituit, scientiam inferiorem : sed solum
perficit et format, ponendo in illa ordinem et
continuationem ad scientiam superiorem sibi in
eodem intellectu conjunctam, sicut formantur
virtutes morales ex ordine ad prudentiam sibi
conjunctam; sic evidentia præsupposita et parti­
cipata a superiori scientia, non orta ex scientia
inferiori, format et perficit scientiam inferiorem,
non constituit.
17. Fundamenta oppositæ sententiæ ex di­
ctis solvi possunt. Reducuntur enim principaliter
ad duo. — Primum, quod jam supra insinuatum
est : quia theologia nostra acquiritur ex princi­
piis fidei, et per actus inevidentes ; ergo intrinsece
manet inevidens, et sic non potest fieri evidens
nisi intrinsece mutetur : quia evidentia et inevidentia semper sunt aliquid intrinsecum in scien­
tiis, cum pendeat hoc ex principiis a quibus
essentialiter pendet quælibet scientia. — Et con­
firmatur in actibus ipsis : quia non potest intelligi
quod actus inevidens fiat evidens, stante eadem
entitate actûs; ergo neque habitus : quia non
minus intrinseca est tendentia in objectum in
habitu, quam in actu : ex ipsâ autem tendentiâ
sumitur claritas vel obscuritas.
18. Secundum fundamentum est : quia nostra
theologia est habitus acquisitus et naturalis ; ergo
non potest inclinare in evidentiam supernaturalem, et ad continuationem cum lumine gloriæ,
neque perfici ab ipsa. — Antecedens a nobis ad­
mittitur, et infra ostendetur. — Consequentia
probatur : quia theologia non potest acquiri ex
assensu luminis gloriæ, sicut acquiritur ex assen­
su fidei ; et sic non potest participare ab illo cla-

ritatem, sicut ab ista certitudinem et obscurita­
tem : quia habitus naturalis et acquisitus non
potest evidentiam supernaturalem habere, nisi
utendo lumine et medio supernatural! ad talem
evidentiam; habitus autem acquisitus et natu­
ralis, improportionatus est ad tale lumen et
medium, estque illi indebitum, utpote superna­
tural ; ergo non potest ex natura sua inclinare
ad continuationem cum tali lumine, sicut ex na­
tura sua inclinat scientia subalternata ad subalternantem : sicut etiam virtutes morales acquisitæ non inclinant ad hoc ut formentur a virtute
supernatural!. — Confirmatur : quia veritates
deductæ in theologia, quando evidenter apparent
principia ejus, sub nova claritate et luce appa­
rent quam antea, scilicet sub evidentia superna­
tural!; ergo tali claritati objectivæ debet correspondere nova virtus ex parte habitûs, quæ ante
non correspondebat : siquidem proportionari
debet1 objectum illustratum cum habitu tendente
in illud. — Confirmatur secundo : quia si daretur
theologia per se infusa et evidens, sine dubio
distingueretur specie a nostra acquisita; sed illa
infusa non aliter haberet evidentiam, quam dedu­
cendo conclusiones ex principiis evidentibus
lumine gloriæ; ergo si eodem modo deducit
nostra theologia illas quando est in patria, etiam
erit distincta specie a nostra acquisita.
19. Ad primum respondetur : theologiam no­
stram acquiri et generari per actus inevidentes,
inevidentiâ se tenente ex parte subjecti et per
accidens conveniente illi, non se tenente ex parte
ipsius scientiæ et rationis formalis ejus. Nam
ratio formalis intrinseca scientiæ sumitur ex
resolutione quam talis scientia facit in sua princi­
pia. Ex vi autem talis resolutionis petit tendere in
principia evidentia ratione alterius scientiæ, non
autem ratione propriæ resolutionis manifestæ 2.
Quod si desit scientia illa superior manifestans,
non redditur scientia inferior obscura et ineyidens
ab intrinseco, et ex vi propriæ resolutionis : sed
per accidens, ex defectu superioris scientiæ quæ
in tali subjecto non est. Quare negamus scientiam
subalternatam, et theologiam ipsam, esse intrin­
sece et essentialiter, id est, ex vi ipsius rationis
formalis, evidentem et inevidentem : sed solum
participative et præsuppositive, ex ratione subalternantis quæ probat illa principia ; scientia au­
tem inferior non probat, sed supponit probata.
Dicitur enim intrinsece et essentialiter convenire
' MG debent : mendose II LCP debet : recte.

evidentia, quando ex vi ipsius luminis et rationis
formalis scientiæ fit resolutio usque ad principia
per se nota, a quibus essentialiter pendet mani­
festatio et evidentia conclusionum. Dicitur autem
fieri participative et præsuppositive, quando
lumen aliquod non est ita efficax quod possit ipsâ
resolutione a se factâ pervenire usque ad princi­
pia per se nota : sed indiget subjici et subordinari alteri scientiæ, quæ illam resolutionem per­
ficiat ; et ad scientiam inferiorem solum pertinet
præsupponere illam, non autem facere : et hoc
vocamus extrinsecam evidentiam, id est, præsuppositam, et factam ab alia scientia, non ex
propria resolutione usque ad prima principia
ortam. — Et cum urgetur, quod esse evidens vel
inevidens, non est denominatio extrinseca in
habitu vel in actu : respondetur non esse deno­
minationem extrinsecam, quæ nihil omnino po­
nat in scientia inferiori (sicut esse visum in pa­
riete) : sed esse respectum et subordinationem
ipsius scientiæ subaltematæ, et dependentiam
ad subalternantem, ut ex ejus illuminatione et
conjunctione perficiatur scientia inferior, pro­
bando ejus principia quæ solum præsupponebat :
sicut ex illuminatione Angeli superioris perficitur
scientia Angeli inferioris, et ex conjunctione
majoris scientiæ, minor; sed quia hæc perfectio
' et illuminatio non nascitur ex propriis et intrin­
secis talis scientiæ inferioris, sed præsupponitur
facta a scientia superiori, dicitur ei extrinseca,
id est, ab alia facta, quæ probat talia principia ;
vere tamen, ex tali probatione, perfecta redditur
talis scientia inferior per conjunctionem et habi­
tudinem ad sua principia, prout sibi manifestata
et probata; sicut etiam aliæ scientiæ habent
evidentiam deductam ex alio habitu, scilicet ex
habitu principiorum, factam 3 tamen a se per
resolutionem in prima principia : subalternatæ
vero scientiæ id faciunt non per se, sed per pro­
bationem factam a subalternante.
20. Ad confirmationem respondetur, quod tam
habitus quam actus scientiæ subaltematæ con­
veniunt in hoc, quod uterque est evidens evidentiâ præsuppositâ in scientia superiori, non a se
factâ et resoluta. Est autem differentia, quod
habitus solum est actus primus, habens indiffe­
rentiam ad procedendum cum tali applicatione
evidentiæ superioris, vel sine illa : quia actus
primus de se solum est applicabilis non de facto
applicatus, et potest hoc vel illo modo applicari.
2 Ita omnes ll Forte legendum : manifesta. —

3 Omnes : facta.

At vero actus secundus determinate applicatio­
nem importat, quia jam de facto est exiens a suo
principio. Unde actus semel evidens, etiam evidentiâ præsuppositâ et applicatâ ab alio, non
potest reddi inevidens : quia non potest applica­
tio sua jam facta, et exitus a suo principio sic
manifestato et probato, tolli.
21. Ad secundum respondetur, quod licet theo­
logia nostra sit habitus acquisitus, non tamen
oritur ex principiis acquisitis, sed infusis et su­
perna turalibus ; et sic respicit pro objecto res
virtualiter et mediate 1 revelatas. Unde talis
scientia bene potest continuari et perfici ab evi­
dentia supernatural!, eo quod per se pendet a
principiis supernaturalibus : et ita sub revelatione
virtuali procedit, licet formaliter sit naturalis et
acquisita. Unde motivum ejus non est pure natu­
rale, sed originative et radicaliter supernaturale;
et ideo continuabilis est cum lumine supernatu­
ral! claro, et in illud inclinat ex natura sua,
secundum quod ex sua natura petit principia
supernaturalia, sive fidei in via, sive luminis
gloriæ in patria. — Et ad probationem conse­
quents dicitur, quod etiam ex lumine gloriæ
potest acquiri theologia, deducendo per conse­
quentiam veritates aliquas ex his quæ in visione
Dei clare videntur : licet hoc communiter non
accidat, quia vel præcedit visionem gloriæ theo­
logia nostra acquisita in via ex fide, sicut et ipsa
fides : vel in ipsa patria infunditur theologia non
habenti illam, non autem acquiritur; de se au­
tem non repugnat acquiri, si beatus, sicut modo
continuat scientiam theologicam et consequentias
per illam illatas, ita primo faciat illas et generet
scientiam. — Et cum instatur, quod habitus natu­
ralis acquisitus non potest uti lumine et medio
supernatural! claro : respondetur id esse verum
de habitu naturali acquisito, quod ex omni parte
naturale est, tam ex parte principiorum quam
ex parte acquisitionis, et sic non est radicaliter
supernaturale ; at vero habitus theologiæ radica­
liter est supernaturalis ex parte suorum princi­
piorum, licet formaliter sit acquisitus. Unde sicut
utitur lumine supernaturali fidei ad accipiendum
sua principia, ita potest uti lumine evidenti si
præsupponatur. Neque est simile de virtutibus
moralibus acquisitis, quia istæ non originantur
a motivo supernaturali, tamquam a principio
essentialiter specificante, licet possint a superna­
turali virtute dirigi (v. g. a caritate) tamquam
1 Omnes : immediate : quam lectionem quomodo retineamus,

ad finem extrinsecum; theologia autem nostra
respicit principia supernaturalia tamquam essen­
tialia et specificativa, siquidem non habet aliam
rationem formalem, quam procedere ex revelatis
a Deo : et sic per se habet uti lumine supernatu­
rali, tamquam principio.
22. Ad primam confirmationem respondetur,
quod quando objecta apparent evidentia per
novam lucem non factam ab ipsa scientia et per
ejus resolutionem, sed præsuppositam et factam
a superiori scientia, tunc non exigitur novus
habitus scientiæ inferioris ; quia semper salvatur
idem formale motivum, scilicet tendere in con­
clusiones deductas ex principiis manifestatis per
superiorem scientiam : et solum est variatio
quædam extrinseca in hoc quod talis scientia
superior sit in eodem subjecto in quo scientia
inferior : ex cujus conjunctione perficitur scientia
inferior, habendo evidentiam suorum principio­
rum non solum præsuppositam, sed etiam appli­
catam sibi. Quando vero objecta illuminantur
novâ luce et evidentia ortâ ex ipsomet habitu
inferiori, et per resolutionem ab ipso factam
usque ad prima principia, non autem præsuppo­
sitam in scientia superiori : talis illuminatio
novam rationem formalem petit, et consequenter
distinctum habitum.
23. Ad secundam confirmationem respondetur,
quod si daretur theologia per se infusa, in duo­
bus differret a nostra acquisita vel per accidens
infusa. Primo, quod theologia infusa per se debe­
ret immediate resolvere in principia per se nota,
non autem id præsupponere ab alia scientia fa­
ctum : ita quod immediate ex natura sua postu­
laret oriri ex lumine gloriæ per revelationem
supernaturalem. Secundo, quod veritates ipsæ
non solum supernaturaliter cognoscerentur, sed
etiam ipsa connexio et consequentia illativa su­
pernaturaliter deberet esse nota, et non lumine
naturali acquiri. Unde theologia per se infusa
vix potest reperiri formaliter extra visionem
Verbi, sed intra ipsam : sed hæc est theo­
logia eminenter, non formaliter ; nisi
detur aliqua scientia vel revelatio ex­
tra Verbum, per se et essentialiter
connexa cum lumine gloriæ, et
non cum alio lumine, ut evi­
denter versetur circa ipsum
Deum et conclusiones illa­
tas ex illo clare viso.
omnino non videmus.

Disp. 2. De scientia theologiae. — Art. 6.

369

ARTICULUS VI
Utrum theologia subalternetur principiis naturalibus, ex quibus demonstrat.

* disp. 3

* cf. supra,
p. 363, n. 4

1. ~w~'xlures ex demonstrationibus quæ fiunt
I—in theologia, deduci solent ex una præmissa de fide, et altera lumine naturali
nota, ut est in illo vulgari exemplo : « omnis homo
est risibilis; Christus est homo; ergo Christus
est risibilis; » ubi conclusio dependet ab illa
praemissa naturalis ordinis « omnis homo est
risibilis » ; et tunc est difficultas in duobus. Primo,
an talis conclusio respiciat utramque illam prae­
missam ex aequo, ita ut lumen naturale etiam
influat per se directe in illam conclusionem :
atque adeo, remotâ præmissâ naturali, et utrâque positâ de fide, mutetur etiam lumen et assen­
sus talis scientiae. Et secundo est difficultas, an
hoc sufficiat ut subalternetur theologia ad scien­
tiam naturalem, cujus est illa præmissâ.
2. Circa primum, aliqui auctores existimant
in theologia assensum ortum ex duabus praemis­
sis de fide, esse distinctum specie ab eo qui ori­
tur ex altera præmissâ naturali : et consequenter
præmissam naturalem influere ut principale prin­
cipium et ex æquo influens cum principio de fide,
siquidem specifice mutat assensum et lumen illius.
Ita sumitur ex Molina *(hic
,
art. 3, circa finem
disputationis), et sequitur Pater Granados (hic,
disp. 8).
3. Circa secundum, est sententia Patris Vaz­
quez (hic, disp. 7, c. 5), et subscribit Pater Gra­
nados (disp. 6, η. 8, in fine), theologiam subalternari aliquo modo illi scientiæ naturali a qua
sumit principia, v. g. philosophiæ morali in con­
clusionibus moralibus deducendis. Cui in hac
parte contradicit Arrubal hic (disp. 2, c. 10), ubi
docet theologiam nullis scientiis subalternari.
4. Supponendum est id quod diximus praece­
denti articulo * de duplici subalternatione : altera
ex parte principiorum : altera ex parte subjecti,
quando est extraneum et diversum a subjecto
scientiæ superioris. Et advertendum, quod non
facit subalternationem simpliciter hoc quod est
mutuari aliquod principium ab aliis scientiis, ad
procedendum ex illo tamquam ex principio extra­
neo et mutuato. Ratio est, quia subalternatio
propria et simpliciter, requirit quod aliqua scien­
tia ex propriis principiis et intrinsecis non possit
resolvere in principia per se nota : sed pro evi­
Theologia I.

dentia suorum principiorum necessario debeat
recurrere ad aliquam aliam scientiam, quæ talem
evidentiam faciat. Si autem utitur principiis alia­
rum scientiarum tamquam extraneis et mutuatis,
et in illis solum recurrit ad scientiam extraneam
pro illorum evidentia : non manet subalternata
intrinsece; quia quantum ad propria et intrinseca
principia non accipit evidentiam ab alia scientia,
sed solum quoad principia extranea. Et ex hoc
judicanda est subalternatio propria et intrinseca :
scilicet an inveniatur in principiis intrinsecis et
propriis alicujus scientiæ, an solum in externis
et mutuatis ; praeterquam quod scientia subalter­
nata non utitur principiis aliarum scientiarum,
sed conclusionibus : assumit enim principia quæ
probantur a scientia superiori tamquam conclu­
siones, non autem principiis superioris scientiæ
utitur resolvendo usque ad principia per se nota.
5. DICO ERGO PRIMO : Principia natu­
ralia non assumuntur a theologia tamquam
propria et per se principia ejus; nec ex hoc
aliquam essentialem subalternationem habet
theologia ad scientias naturales. — Hæc con­
clusio est communiter admissa a Thomistis.
Videri potest apud Navarrete (hic, controv. 10)
et Gonzalez (q. 1, a. 3, disp. 3, conci. 6). Est
expressa Divi Thomæ hic (art. 5, ad 2), ubi
inquit : « Non accipit hæc scientia sua principia
ab aliis scientiis, sed immediate a Deo per reve­
lationem; et ideo non accipit ab aliis scientiis
tamquam superioribus, sed utitur eis tamquam
inferioribus et ancillis : sicut architectonicæ
utuntur subministrantibus, ut civilis militari.
Et hoc ipsum quod sic utitur eis, non est propter
defectum vel insufficientiam ejus, sed propter
defectum intellectûs nostri, qui ex his quæ per
naturalem rationem (ex qua procedunt aliæ
scientiæ) cognoscuntur, facilius manuducitur in
ea quæ sunt supra rationem, quæ in hac scientia
traduntur. » Ita D. Thomas. Qui etiam videri
potest II Contra Gent. cap. 4; et in I Sent. q. 1
prologi, a. 1.
6. Ratio autem sumitur ex ipso D. Thoma
(I-II q. 66, a. 5 ad 4) : quia sapientia non solum
47

utitur principiis indemonstrabilibus, sive propriis
sive alienis, deducendo conclusiones ex eis, sed
etiam judicando de illis et disputando contra
negantes ipsa. Unde apparet quod scientia supe­
rior, qualis est sapientia, sine subalternatione
vel inferioritate, sed servando suam superioritatem, utitur principiis aliarum scientiarum; con­
stat autem quod theologia est sapientia, ut pro­
bat D. Thomas (hîc, art. 6) : agit enim de rebus
per altissimam causam, et de omnibus judicat,
etiam de ipsa metaphysica, et corrigit omnes
scientias naturales earumque principia; ergo
utitur illis sine ulla subordinatione et subal­
ternatione, sed retinendo suam superioritatem,
et non sumendo ab eis certitudinem, sed potius
illis praebendo, etiam quando utitur earum prin­
cipiis.
7. Et potest fundamentum hoc penetrantius
explicari, tum generaliter in omni sapientia,
tum specialiter in theologia. — Generaliter qui­
dem : quia sapientia, seu scientia superior, etiam­
si aliquando utatur principiis aliarum scientiarum
inferiorum, tamen non accipit ex illis certitudi­
nem supremam, qualis est certitudo sapientiæ :
quia hæc non potest provenire ex principiis infe­
rioribus, ut inferiora sunt ; sic enim non possunt
praebere certitudinem illam supremam, qualis est
sapientiæ, nisi illa principia sint correcta et judi­
cata, et consequenter perfecta per ipsam sapien­
tiam; ergo in inferendis illis conclusionibus ita
utitur sapientia principiis inferioribus, quod ta­
men formaliter semper reducitur 1 ad superiorem
rationem sapientiæ, a qua principia inferiora
perficiuntur, id est, judicantur et approbantur et
defenduntur ; ergo conclusiones sic illatæ a supe­
riori scientia, ut fdrmaliter participant certitudi­
nem supremam qualis est sapientiæ, non depen­
dent a praemissis scientiae inferioris ut inferior
est, licet materialiter utatur illis [scientia supe­
rior] : sed solum dependent2 ab illis ut subjectis
lumini superiori, et ab eo correctis et approbatis :
quod est formaliter dependere solum a lumine
superiori, ut sapientiali.
8. Specialiter autem habet vim ista ratio in
theologia, quia procedit ex principiis elevatis
et revelatis; et sic conclusio illata ex principio
fidei et præmissâ luminis naturalis, altioris veri­
tatis est quam conclusio pure ordinis naturalis :
affirmat enim certo aliquam veritatem, et infert

10. DICO SECUNDO : Quando theologia
sumit principia naturalia ad inferendum suas
conclusiones, probabile est quod talis praemis­
sa naturalis non concurrit ut causa principalis
assensûs, et ut praebens rationem formalem :
sed ministerialiter, et tamquam condicio, seu
applicatio, aut explicatio præmissæ supernaturalis, propter defectum nostri intellectûs et
imperfectionem in cognoscendo omnia quæ
pertinent ad revelata per fidem. Probabile
etiam est, quod illa præmissâ concurrit ut
ratio formalis et verum principium, ut tamen
elevata et judicata, seu approbata a principio
supernatural! : et sic formaliter tota ratio re­
ducitur ad principium superius. — Uterque
modus dicendi admittitur a Thomistis, ut videri
potest apud Magistrum Gonzalez (hîc, disp. 3,
n. 54), et Navarrete (controv. 10, § unie, circa
finem). Et bene inspectus secundus modus non
contrariatur primo, sed illum explicat et juvat.
Nam præmissâ naturalis dupliciter potest consi-

1 Omnes : reducitur : non male || Fortasse legendum : redu­
cuntur, nempe principia scientiæ inferioris quibus utitur sapientia.

2 Omnes : dependet : minus recte, nisi subintelligatur : theo­
logia.

illam de subjecto supernatural!, et dependenter a
præmissâ de fide; et sic præmissâ naturalis non
potest ibi influere, nisi vel cum aliqua elevatione
(siquidem influit in veritatem excedentem ordi­
nem naturalem) : vel solum se habet ut condicio
applicativa seu explicativa principii supernaturalis : non vero se habet ut per se principium
talis veritatis illatæ; quocumque autem modo
ponatur, non subordinatur illi præmissæ natu­
rali, quia non respicit illam ut principium perfectivum sui in quantum naturalis est, sed potius
ut perfectam et elevatam a se; ergo non respicit
illam per subordinationem et subalternationem.
' 9/Ex quo colligitur, Patrem Vazquez (disp. 7,
cap. 5) non solum falso dicere quod theologia
subalternatur philosophiæ morali, sed etiam pu­
gnantia docuisse : dum ex una parte inquit tra­
ctatum moralem non pertinere ad theologiam,
sed illam partem esse philosophiam moralem :
ex alia vero docet theologiam subalternari philo­
sophiæ morali. Si enim subalternatur philoso­
phiæ morali : maxime in illa parte quæ docet
moralia; nam in pure speculativa, quomodo
subalternabitur philosophiæ morali? Si autem in
moralibus subalternatur illi : ergo illa pertinent
ad theologiam ; aut si non pertinent, quomodo in
illis subalternatur philosophiæ?

derari. Uno modo ut præcise procedens ex pro­
priis ad illustrandum conclusionem : alio modo
ut superadditur illi nova aliqua ratio seu illu­
stratio, ex conjunctione ad praemissam de fide;
quia cum fides possit judicare de veritatibus
naturalibus, easque corrigere si in aliquo defi­
ciant, consequenter si illas approbat et assumit
ad inferendum conclusiones, perfectiores reddit
in ratione certitudinis : magis enim certificamur
de his quæ videmus a fide approbari, seu non
reprobari, utpote altiori lumini subjecta et con­
formia, nec ab ipso reprobata : et sic, ut judicata
et approbata a fide, reducuntur ad altiorem ra­
tionem, et elevari dicuntur a superiori lumine;
et sic D. Thomas (in I ad Annibald. prolog, q. 2,
a. 2 ad 2) inquit quod « dupliciter potest una
scientia supponere aliquid ab alia : uno modo ut
principium quo de aliis judicet, et sic inferior
scientia accipit a superiori. Alio modo sicut illud,
de quo judicetur, et sic scientia superior accipit
ab inferiori. Hoc autem modo accipit hæc doctri­
na ab aliis, et non primo : ipsa enim judicat de
his quæ sunt in aliis scientiis per principia pro­
pria, et non e converso ». Ita Div. Thomas. Ergo
sentit quod principia inferioris scientiae concur­
runt cum principiis hujus, scientiae, ut judicata
et approbata a superioribus principiis; et sic
accipiunt 1 majus robur et certitudinem, utpote
judicata a superioribus principiis fidei, tamquam
a superiori tribunali : magis autem certificamur
de aliqua re, quando videmus ab altiori judicio
confirmari et approbari. Principia autem sic
certificata majori lumine, influunt ut causae prin­
cipales, et tamquam verae praemissae et principia :
quia induunt eamdem rationem formalem supe­
riorem, licet participative; et consequenter sub
illa non manent tales praemissae ut inferiores.
Ceterum si praemissae naturales considerentur ut
præcise ex propriis naturalibus, sic non praebent
rationem formalem influendi in conclusionem :
sed ministerialiter deserviunt superiori lumini
fidei, manuducendo intellectum nostrum ad ea
quæ in fide continentur virtualiter et illative :
eo quod noster intellectus propter deficientiam
suam non potest ex solo lumine fidei explicare
se sine alio adjumento in omnia quæ sub fide
virtualiter continentur, sed hoc accommodatius
ad suam debilitatem facit per ea quæ cognoscit
lumine naturali.

11. Unde D. Thomas in præsenti quaestione
(art. 5 ad 2) dicit quod theologia « non accipit
tamquam a superioribus, sed utitur eis tamquam
inferioribus et ancillis, sicut architectonicae utun­
tur subministrantibus, ut civilis militari; et hoc
ipsum quod sic utitur eis, non est propter defe­
ctum vel insufficientiam ejus, sed propter defe­
ctum intellectûs nostri, qui ex his quæ per natu­
ralem rationem cognoscuntur, facilius manuducitur in ea quæ sunt supra rationem, quæ in
hac scientia traduntur»; ergo secundum Div.
Thomam naturales veritates prout naturaliter
cognoscuntur, non deserviunt ut principia per se
illuminantia objectum theologiæ : sed propter
defectum et imperfectionem subjecti, scilicet in­
tellectûs nostri, cui propter suam debilitatem
magis accommodantur res supernaturales fidei
per hanc applicationem luminis naturalis et modi
connaturalis intelligendi, quam sine illo. Et hoc
est ministerialiter illi deservire, non principali­
ter : quia non propter indigentiam luminis supernaturalis ex se, sed propter accommodationem
ad hoc subjectum, utitur illis principiis, non pro­
pter deficientiam intrinsecam luminis superioris.
12. Et sic videtur satis fundari conclusio quan­
tum ad hanc partem quia lumen supernaturale
de se non indiget illâ præmissâ naturali, quia
ad, illam extendi potest sine adminiculo naturalis
luminis, solum beneficio ipsius Dei revelantis, si
magis explicaretur in ipso intellectu : sicut inve­
nitur in scientia animæ Christi, quæ ex revela­
tione est orta, et ad omne naturale se extendit.
Ergo ex imperfectione subjecti participantis illud
lumen, provenit quod illi ministret scientia natu­
ralis; non tamen id provenit ex ipsa specifica
ratione theologiæ, quasi tali lumine' naturali in­
digens 2 ex propria specie sua.
13. Dices : Sive hoc possit lumen naturale sive
non, tamen suppositâ imperfectione subjecti, de
facto utitur theologia illâ præmissâ naturali ut
vere et proprie inferente, et influente in conclu­
sionem : non quod se habeat ut condicio, seu
ministerialis applicatio tantum. — Respondetur :
influere quidem, et inferre illam praemissam :
sed ut subjectam fidei, et elevatam ab ipsa, qua­
tenus ejus correctioni et approbationi subjicitur,
et sic de ejus certitudine participat. Sed tamen
considerata illa præmissâ quantum ad id quod
est naturalis luminis in illa, ex hac parte solum

1 Omnes : accipit : vix tolerabile, nisi forte subaudiatur scien­
tia inferior.

2 Ita omnes. Intelligendum : quasi tali lumine naturali indi­
gens esset II Aut certe legendum : indigentis.

se habet ut deserviens ad hoc ut connaturalius
utamur praemissa fidei juxta nostrum modum
intelligendi, applicando et explicando illam ad
inferendam conclusionem : sicut explicatum est.
SOLVUNTUR ARGUMENTA.

* cf. infra,
art. 8

14. Primo arguitur : conclusio theologica de­
ducta ex una de fide et altera de lumine naturali,
infertur per veram dependentiam et illationem ab
utraque praemissa, et non ab una tantum; ergo
illa conclusio subordinatur utrique præmissæ;
alias si ab una tantum inferretur, non esset syl­
logismus, nec discursus integer : si autem est syl­
logismus, vere componitur ex tali praemissa natu­
rali; ergo conclusio illata subordinatur illi scien­
tiæ et lumini a quo desumitur illa praemissa. —
Unde manet exclusa solutio Patris Arrubal (hic,
disp. 2, cap. 10), quod non subordinatur alicui
scientiæ naturali, quia potest illam praemissam
naturalem desumere ex lumine principiorum.
Contra hoc enim est, quia jam fatetur hæc solutio
subordinari theologiam lumini naturali, sive sit
scientificum, sive lumen principiorum (hoc enim
materialiter se habet). Et deinde, quia conclusio
theologica non potest semper immediate desumi
ex lumine principiorum, sed mediante aliquo dis­
cursu naturali, et consequentiis inde deductis;
sicut illa conclusio « Christus est risibilis », non
deducitur immediate ex definitione hominis quæ
innotescit lumine principiorum : sed ex illa dedu­
citur per consequentiam, quod homo sit admira­
tivus, et ex eo quod admirativus, quod sit risi­
bilis ; unde per multas consequentias et discursus
naturales reducitur ad lumen principiorum ; ergo
non solum subordinatur illi, sed etiam scientiæ
discurrenti.
15. Confirmatur : quia theologia est scientia
naturalis et acquisita, ut infra * ostendetur; ergo
continetur in seminario omnium scientiarum natu­
ralium, scilicet in habitu principiorum, a quo
omnes scientiæ naturales derivantur; ergo theo­
logia subordinatur illi, et non solum principiis
supernaturalibus.
16. Respondetur ex supradictis, quod prae­
missa naturalis consideratur dupliciter. Primo,
secundum quod praecise naturalis est ; et sic ex
hac parte non concurrit nisi ministerialiter, et ex
defectu subjecti non perfecte participantis super­
natural lumen ; non autem ex indigentia lumi­
nis theologici, loquendo ex specie sua, seu ut

respicit objectum. Alio modo consideratur prae­
missa naturalis, ut conjuncta præmissæ super­
natural! de fide, scilicet ut ab ea elevatur : quia
approbatur et corrigitur ab ipsa, et ejus certitu­
dinem participat; et hoc modo etiam praemissa
naturalis concurrit, non principaliter et per se,
sed sub altiori lumine, ut dictum est. Et hac
ratione viri doctissimi dicunt concurrere prae­
missam de fide, et naturalem, quatenus in uno
medio uniuntur, licet secundum se sint lumina
diversi generis : quia non concurrit praemissa
naturalis, ut lumen naturale est, nisi ministeria­
liter et dispositive : ut autem participat de certi­
tudine fidei, atque ab ea elevata et approbata,
concurrit sub eadem ratione formali qua fides,
quatenus de ejus certitudine et ratione formali
participans.
17. Ad confirmationem respondetur, quod theo­
logia est scientia naturalis acquisita formaliter,
originative tamen et virtualiter est ex principiis
supernaturalibus in quibus fundatur. Unde non
continetur in lumine principiorum naturalium
ut praecise naturalia sunt, sed prout illustran­
tur et perficiuntur lumine fidei. Fides enim
propter suam superioritatem non solum perficit
scientias, sed etiam principia, quia etiam de eis
habet judicare et corrigere. Unde in ipsa fide
radicatur theologia, vel in habitu principiorum,
ut illustrato per fidem.
18. Secundo arguitur : scientia quæ nititur
principiis desumptis ab altera scientia, subordi­
natur illi vel simpliciter, si omnia principia ab
illa desumat, vel secundum quid, si solum aliqua
mutuetur ; sed theologia accipit pure principia a
naturalibus scientiis, ut videmus in multis de­
monstrationibus; ergo saltem secundum quid
subordinatur aliquo modo theologia aliis scien­
tiis ; nec amplius vult Pater Vazquez et Grana­
dos ubi supra *. — Nec sufficit dicere, quod con­
currit praemissa naturalis ministerialiter et dispo­
sitive : nam non potest explicari quid sit hoc
ministerialiter, siquidem conclusio illata per prae­
missam naturalem vere respicit illam ut inferen­
tem et manifestantem se : non est autem alius
modus concurrendi per modum præmissæ princi­
palis, nisi inferendo et manifestando conclusio­
nem; si autem non concurrit inferendo, nullo
modo concurrit etiam ministerialiter.
19. Confirmatur ; quia quando dicitur quod
præmissa naturalis elevatur a præmissa de fide :
vel intelligitur quod per hanc subordipationem

citati supr
P· 369. n· ■

Disp. 2. Dé scientia theolôgiæ. — Art. 6.
non extrahitur praemissa naturalis a sua propria
specie et formali ratione, sed per ipsam etiam
influit : vel extrahitur ab illa, et transit in spe­
ciem praemissae supernaturalis. Hoc secundum
dici non potest : tum quia sic corrumperetur prae­
missa ordinis naturalis, quod est impossibile; tum
quia jam totus syllogismus constaret ratione super­
naturali et lumine, et sic theologia non esset scien­
tia naturalis et acquisita. Si dicatur primum : ergo
manet praemissa naturalis ut influens per suam
rationem formalem, et tota illa elevatio extrinseca
est, et non mutat aliquid de praemissa naturali : et
consequenter influit illa praemissa ut principalis
causa, etiam secundum quod naturalis est.
20. Respondetur : quod licet theologia mutue­
tur aliqua principia ab aliis scientiis ad infe­
rendum suas conclusiones, non tamen subordi­
nate illis sicut aliae scientiæ quæ id faciunt ; eo
quod, ut diximus, theologia accipit ista principia
ut scientia suprema, quæ ita sumit principia
inferiorum scientiarum, quod tamen communicat
eis majorem certitudinem; quia, ut diximus,
judicat de illis, defendendo et approbando et ex­
plicando : et ita sine subordinatione ad illa, sed
potius subjiciendo ea sibi, facit et influit in con­
clusionem; et sic non accipit illa principia si­
stendo in earum1 certitudine, sed illam etiam per­
ficiendo et approbando : siquidem concurrit 2 ad
conclusionem certitudine superioris scientiæ, qua­
lis est sapientia. Unde dicit D. Thomas (in hac
quæst. a. 6, ad 2) quod « non pertinet ad hanc
scientiam probare principia aliarum scientiarum,
sed solum judicare de eis : quidquid enim in aliis
scientiis invenitur veritati hujus scientiæ repu­
gnans, totum condemnatur ut falsum ». — Et
quando dicitur quod non potest explicari quid sit
ministerialiter se habere præmissam naturalem,
et non principaliter : respondetur ex dictis quod
præmissa naturalis, ex propriis et præcise natu­
ralibus non deservit ad explicandum objectum
theologicum ex necessitate aliqua vel defectu
ipsius luminis : sed solum propter defectum intellectûs non perfecte participantis lumen super­
naturale, accommodate et proportionate illum'
manuducit, et veluti disponit ad ea quæ sunt
inferenda ex supernaturali lumine; ut autem ele­
vatum et approbatum a fide, influit principaliter
tamquam verum et proprium principium conclu­
sionis inferendæ.
1 Omnes : earum : quod potest tolerari si subaudias : scientia­
rum inferiorum. II Melius tamen legeretur : eorum.

21. Ad confirmationem respondetur : non cor­
rumpi præmissam naturalem quantum ad id quod
naturalis luminis est : sed perfici et elevari, qua­
tenus participat majorem certitudinem ex con­
junctione ad fidem, in quantum ab ipsa fide judi­
cari et corrigi potest, aut approbari, talis veritas
naturalis; licet enim non probetur principium na­
turale per theologiam, approbatur tamen et judi­
catur. Quando autem aliquod lumen influit in con­
clusionem ut reducibile ad superius lumen, sive
per illud probetur, sive tantum approbetur aut
corrigatur : non destruitur, sed influit ex propriis,
tamquam inferius et ministeriale, et cum subor­
dinatione ad superius; ex participatis autem a
superiori lumine cui conjungitur, influit ut prin­
cipale, quatenus participat eamdem rationem a
superiori : et sic non destruitur, sed perficitur,
quatenus confirmatur in sua certitudine per illam
extrinsecam approbationem et subordinationem.
22. Ultimo arguitur : quia lumen naturalis
præmissæ et præmissa de fide, sunt diversi gene­
ris et ordinis; ergo non possunt convenire in
unum lumen unius speciei, neque assensus ille
theologicus sub uno lumine procedere. — Confir­
matur : quia præmissa naturalis est evidens, et
ex conjunctione ad fidem non redditur magis
certa; ergo solum redditur 3 subalternata illi
lumini naturali, a quo talis præmissa procedit.
— Antecedens constat : quia illa præmissa acci­
pitur ut nota lumine naturali, et sic ab eo habet
evidentiam ; ex fide autem non participat majo­
rem certitudinem, quia non participat ejus ratio­
nem formalem; ergo neque effectum formalem
ejus, qui est major certitudo. — Consequentia
vero patet : nam illi subjicitur talis præmissa, a
quo dependet et participat; constat autem quod
participat evidentiam a lumine naturali, cum
evidentior sit consequentia illata ex altera præ­
missa luminis naturalis quam ex utraque de fide
(tunc enim simpliciter manet obscura); ergo in
eo in quo participat evidentiam, subordinate
lumini naturali.
23. Respondetur : illud argumentum currere
in omnibus scientiis quæ mutuantur principia ab
aliis, et tamen inferunt suas conclusiones sub
sua ratione specifica, quia utuntur illis principiis
mutuatis ut modificantur et approbantur vfel
corriguntur a lumine alterius scientiæ et sic tra­
duntur ad participandum formalem rationem
“ Ita omnes. Supple : principium inferioris scientiæ.
3 Ita omnes. Subaudiendum : theologia, vel : præmissa de fide..

alterius scientiæ : ut patet in scientiis superiori­
bus quæ utuntur inferiorum scientiarum princi­
piis, ut approbatis a certitudine superioris scien­
tiæ. Et sic licet lumen nàturale, et supernaturale
secundum se sint diversi generis vel ordinis :
tamen uniuntur per subordinationem unius ad
alterum, quatenus lumen naturale certificari et
approbari potest a supernatural!, et sic partici­
pat de ejus ratione formali, et in eadem convenit
cum illa ; quæ ratio formalis directe est in præmissa de fide, et participative in præmissa natu­
rali, quatenus approbata a superiori lumine, et
consequenter magis certificata ex tali approba­
tione quam ex proprio et solo lumine naturali.
Unde S. Thomas (I Contra Gent. c. 4; et II-II
q. 2, a. 4; et in hac quæst. 1, a. 1) docet per
fidem magis nos certificari de his quæ naturali
ratione cognoscimus de Deo, quia ratio nostra
est multum deficiens et errori subjecta. Et certi­
tudo hæc dicitur convenire extrinsece, quia con­
venit per approbationem superioris scientiæ, non
per probationem : probatio enim intrinsece mani­
festat rem probatam; approbatio autem solum
confirmat suo testimonio, vel utendo illa veritate,
et sic perficit illam. Unde non intelligitur quod
fides approbando præmissam naturalem reddat
illam de fide : sed solum accipit illam ut non
repugnantem, sed conformem sibi. Et ideo non
est tam certa conclusio, cum deducitur ex altera

præmissa naturali, quam cum ex utraque de
fide : quia quando utraque est de fide, utraque
habet essentialiter eamdem certitudinem; quando
autem altera est naturalis, solum habet partici­
pative per conformitatem et subordinationem ad
fidem ; et tamen dicitur non concurrere principa­
liter sub propria et naturali ratione, sed sub
lumine superiori : quia sumitur illa præmissa
non propter se tantum, sed ut reducibilis ad su­
periorem rationem, et regulabilis per lumen fidei
cui subordinatur.
24. Ad confirmationem dicitur, quod illa con­
clusio procedit ex præmissa naturali evidenti,
non sistendo in ipsa evidentia naturali, sed re­
gulando illam per certitudinem et approbationem
fidei : quod est reduci illam evidentiam ad supe­
rius lumen. — Et cum instatur, quod fides non
communicat certitudinem, quia non communicat
suam rationem formalem : respondetur quod non
communicat suam rationem formalem essentia­
liter, sed participative : quatenus reddit præmis­
sam naturalem regulabilem et reducibilem ad
certitudinem fidei, quatenus ab ea approbatur et
corrigitur, ut dictum est. Unde non subordinatur
theologia præmissæ naturali, quatenus naturalis
luminis est : sed potius subordinat eam sibi, qua­
tenus sibi ministrat, et altioris luminis certitudi­
nem per approbationem ejus illi participat.

ARTICULUS VII
Utrum theologia sit una scientia unitate specified.
OQUIMUR de scientia theologica, et non
solum de doctrina; nam in doctrina
theologica possunt etiam comprehendi
discursus aliqui probabiles et opinativi circa
materias theologicas : quos certum est de se
distinctum habitum a scientia theologica gene­
rare, quia nec evidentes sunt nec certi. Unde
multo magis distinguitur theologia ab aliis habi­
tibus opinativis circa alias materias : quia et
incerti sunt, et doctrinam theologicam non attin­
gunt. Quare opiniones quæ in aliqua scientia
versantur, numquam constituunt unam rationem
formalem cum tali scientia, sed aggregantur illi
materialiter. Similiter demonstrationes, si quæ
fiunt in progressu hujus scientiæ ex solis et meris
principiis naturalibus, sine subordinatione et

1. ΎΓ
I

deductione ex revelatis : tales demonstrationes
non pertinent ad habitum theologicum, sed ut
extraneæ in hac scientia admittuntur. Quare so­
lum loquimur de habitu theologico, prout com­
prehendit veritates scientifice et certo deductas
ex principiis revelatis, vel per subordinationem
ad illa. Ubi etiam distinguitur theologia a fide :
quia fides præbet principia, theologia autem
deducit conclusiones ex illa. Et sic distinguitur,
a fide sicut habitus scientiæ ab habitu principio­
rum in naturalibus. — Nec potest dici quod
habitus fidei extensive est theologia, ut Scoto
(in III D. 35) attribuit Molina (hic, art. 2,
disp. 2); quia rationes formales sunt distinctæ
multo magis quam in habitu principiorum et
scientia (in quibus habitus principiorum non

dicitur attingere conclusiones scitas, extensive) :
quia fides nititur testimonio dicentis sine dis­
cursu, theologia autem respicit veritates per
discursum deductas, et virtualiter seu mediate
revelatas.
2. Igitur in praesenti solum inquirimus an
theologia nostra acquisita (omittimus enim infu­
sam per se, quæ ex tali specifica infusione distin­
guitur ab acquisita) habeat rationem formalem
specificam ita unam, ut omnes ejus assensus sint
ejusdem speciei formaliter : an vero sint divers®
speciei ita quod non ordinentur sub uno lumine,
sed potius diversa lumina aggregentur. — Et
secundo, dato quod sint omnes unius speciei,
quænam sit ratio formalis quæ istam unitatem
præbere possit tamquam ratio formalis specificativa. Et distinguimus rationem formalem sciendi
a ratione formali repræsentandi, sive in ipsis
conceptibus, sive in speciebus, quibus utitur
scientia : repræsentatio enim hæc potest esse
multiplex secundum diversitatem rei repræsentatæ; ratio autem assentiendi potest esse una
circa plures res repræsentatas, quia pertinet ad
judicium quod de illis formatur, quod potest pro­
cedere sub eodem lumine et principiis circa res
entitative diversas et repræsentatas. Neque in
præsenti agimus de unitate scientiæ in ratione
qualitatis et habitûs, quod se tenet ex parte sub­
jecti : sed solum de specificatione ejus, ut ex
parte objecti desumitur, et de ratione formali
attingendi illud.
3. Igitur quantum ad primum est opinio aliquo­
rum, ut Patris Molinæ (hic, art. 3, disp. 3 ad
finem), Granados (disp. 8, conci. 2*), quod in
theologia sunt assensus specie distincti, quando
conclusio procedit ex una præmissa naturali et
altera de fide, et quando procedit ex duplici de
fide ; sed Molina hoc solum admittit ut probabile,
Granados absolute. — Ex alia parte Pater Vaz­
quez (disp. 7, cap. 4) sentit quod sive conclusiones
theologicæ deducantur ex fide infusâ, sive acqui­
sita, sunt ejusdem speciei : quod a fortiori dicen­
dum est si altera præmissa sit naturaliter eviden­
ter cognita. Fatetur tamen Pater Vazquez theologiam non esse unam scientiam, si complectatur
partem moralem : sic enim esse diversam specie.
— At vero Pater Arrubal (in hac quæst. disp. 3)
absolute sentit theologiam esse unam scientiam,
sive procedat ex altera præmissa naturali, sive
non.
1 Ita omnes II Censemus legendum : ab unitate.

4. Quantum ad secundum videtur opposito modo
procedere in hac parte Molina, et Vazquez. Nam
ille (super art. 3, disp. 2) docet rationem sub qua
formalem theologiæ non esse revelationem ipsam
virtualem seu mediatam, sed ipsam scibilitatem
seu cognoscibilitatem objecti per talem revelatio­
nem. Vazquez autem (disp. 7 citata, cap. 3) reji­
cit distinctionem illam formalis rationis quæ et
sub \qua, et docet nullo modo sumi unitatem et
distinctionem scientiæ a scibilitate objecti : cum
enim objectum dicatur scibile quia subest tali
scientiæ, si scientia specificaretur a scibilitate,
committeretur circulus a scientia ad scibile, et e
contra : quod damnat Philosophus v Metaph.
(c. 15), ubi docet quod scientia non refertur ad text. 20 (Bek
scibile, ut scibile est, sed scientia terminatur ad ker 1021 a
ipsam rem quæ est scibilis. Sumit autem unita29 sqq')
tem theologiæ ex eo quod dicit respectum ad
unum subjectum, et consequenter a veritate 1
subjecti in esse rei sumit unitatem scientiæ (ut
videri potest cap. 4, in initio; et cap. 5, in fine).
Ad idem tandem inclinat Pater Granados (disp. 8,
in fine * ), dum habitum theologiæ solum dicit
* ”■ ’°
esse unum quia respicit unum subjectum, scilicet
Deum.
5. Sententia Divi Thomæ (in præsenti quæst.
a. 3) sumit unitatem theologiæ ex unitate ratio­
nis formalis, quam dicit esse revelationem divi­
nam, virtualem scilicet, quatenus objecta sunt
deducibilia ex divinitus revelatis. Circa quam
sententiam, dubium est de qua ratione formali
loquatur : an de ratione formali quæ, sicut est
color respectu visûs, an de ratione formali sub
qua. Nam quod intelligat de ratione formali quæ,
videtur convincere exemplum a Divo Thoma
adductum de colore : et eo convincitur Pater
Arrubal (ubi supra, cap. 3) ad intelligendum sic
Div. Thomam contra Cajetanum *. Quod vero * in 1P. q. 1
intelligendum sit de ratione sub qua, videtur ipsâ
a· 3
ratione Div. Thomæ convinci, quia ponit revela­
tionem pro objecto formali : revelatio autem non
est res cognita tamquam ratio quæ, sed tamquam
ratio sub qua (quidquid dicat Molina super hunc
art. 3, disp. 2) : conclusio enim theologica attin­
gitur sub ratione revelati virtualiter, non ipsa
ratio revelationis est quæ attingitur. Hinc orta
est varietas inter Thomistas ad explicandum
hanc rationem formalem sub qua. Nam quidam
explicant illam, quod sit aliqua formalitas, seu
lumen intrinsecum ipsi habitui seu scientiæ, quæ

specificatur ab objecto et tendit ad illud, ut
Magister Banez (in præsenti art. 3). Alii sumunt
istam rationem sub qua, ex ipso medio quo scien­
tia procedit ad probandum et manifestandum
suas conclusiones : quod medium nihil aliud est
quam ipsæ præmissæ ut dispositæ ad inferen­
dum : sic enim constituitur lumen, non simplex,
sed illativum et scientificum ; ita Magister Navarrete (hîc, controv. *5, § 4 et 5). Alii ex diversa
abstrahibilitate et immaterialitate objecti sumunt
rationem formalem sub qua : quæ etiam immaterialitas invenitur in revelatione virtuali theologiæ; de quo videri potest Magister Gonzalez
(hîc, disp. 3, circa num. 60).
6. DICO PRIMO : Theologia est una scien­
tia secundum speciem infimam, sive procedat
ex utraque præmissa de fide, sive altera de
fide, altera ex ratione naturali; sive versetur
circa speculativa, sive circa moralia. — Sumitur
ex D. Thoma qui sine ulla distinctione hanc
scientiam unam appellat ad quæcumque objecta
se extendat, etiam ad naturalia, ut ait ibi * (solutione ad 2) : cum tamen fateatur aliquando uti
principiis ab aliis scientiis acceptis (in art. 5,
solutione ad 2). Specialiter, quod sit una et ea­
dem, etiam quando tractat de moralibus, constat :
quia docet eamdem theologiam esse simul praefi­
cam et speculativam, ut patet in articulo 4.
Constat autem quod de moralibus agit in quantum practica. Et denique videri potest in I D. Γ\
q. 1, a. 2, ubi inquit quod « ista scientia unica
manens, non multiplicata, diversarum rerum
considerationem habet : non tantum in communi,
sicut metaphysica quæ considerat omnia in quan­
tum sunt entia, non descendens ad propriam
cognitionem moralium vel naturalium; ratio
enim entis cum sit diversifleata in diversis, non
est sufficiens ad specialem rerum cognitionem,
ad quarum manifestationem divinum lumen in
se unum manens habet efficaciam ».
7. Fundamentuav conclusionis est, quia theo­
logia in omnibus suis veritatibus procedit sub
eadem ratione formali : scilicet respiciendo illas
ut virtualiter revelatas, sive procedatur ex dua­
bus praemissis de fide, sive ex altera luminis
naturalis. — Et quidem si procedatur ex duplici
de fide, constat : quia talis conclusio illata non
est immediate de fide tamquam credita, sed per
discursum cognoscitur ut illata ; ergo non respi­
cit immediate revelatum, sed ex revelatis dedu­
ctum, quod est virtualiter revelatum. Omnes

ergo conclusiones deductae ex duplici de fide
conveniunt in eadem ratione formali cognoscen­
di : scilicet, quia procedunt ex revelatis, et ex
vi discursûs et illationis cognoscuntur; non sicut
consequentiae et illationes illæ quæ in ipsa Scri­
ptura immediate revelatae sunt : tales enim veri­
tates etiam immediate creduntur. Quæ vero per
nostram industriam discursu deducuntur, sub
eodem lumine virtualis revelationis attinguntur;
licet enim utraque præmissa, secundum se sum­
pta, sit de fide : connexio tamen earum inter se,
non est per fidem cognita, sed naturali discursu,
et ex revelatis deducta. — Quando vero altera
præmissa est lumine naturali cognita, et altera
de fide, adhuc non extrahitur a ratione formali
virtualis revelati : quia conclusio infertur ex tali
præmissa naturali, ut conjuncta et elevata a
præmissa de fide, et ut illi deserviens ac mini­
strans (ut præcedenti articulo late probatum est) ;
ergo semper producit assensum ejusdem speciei
circa veritates sic deductas, quia non inferuntur
ex vi præmissæ naturalis ut praecise naturalis
certitudinis est, sed ut approbatæ a præmissa
supernaturali, et [ut] de ejus certitudine partici­
pat ; ergo procedit ut deducens conclusionem ex
certitudine revelata : siquidem ex participatione
ejus in præmissa naturali, ut ministrante et de­
serviente superiori scientiæ, procedit conclusio. ..
8. Respondet Pater Granados (ubi supra), quod
illa conclusio ex una tantum de fide illata, est
virtualiter revelata inadæquate : continetur enim
etiam in altero principio naturali. — Sed contra :
Tum quia etiam illa præmissa naturalis est reducibilis ad præmissam supernaturalem, et ab ea
participans certitudinem; ergo conclusio illata
non continetur in ea ut absolute naturalis est,
sed ut participans de certitudine supernaturalis
præmissæ, et ad illam reducibilis ; ergo adæquate
continetur in lumine virtualis revelationis, quia
naturalis præmissa non continet conclusionem
ratione naturalis evidentiæ præcise, sed ratione
participate certitudinis a fide. Tum etiam quia
si inadæquate illa conclusio est revelata, quia
pendet ab una præmissa naturali, et altera de
fide : ergo non solum diversæ conclusiones in
theologia habent diversos specie assensus, sed
etiam unica et eadem conclusio procedet a duplici
lumine specie distincto : siquidem dependet a
duplici præmissa distincti luminis, quæ non coa­
dunantur in unica ratione formali virtualis reve­
lationis ; aut assignetur quæ sit illa ratio forma­
lis in qua uniuntur, et habebimus intentum.

Dicere autem quod una et indivisibilis conclusio
non habet assensum unius speciei in eadem scien­
tia, sed a duplici lumine distincto procedit : om­
nino falsum est ; quia assensus unius conclusionis
sub lumine illativo procedit, et illativum lumen
necessario coalescit ex duplici praemissa : et
tamen in quantum illativum, semper est unum,
quia ad unam scientiam spectat.
9. Quod vero etiam ut extenditur ad partem
moralem hæc scientia una sit, ex eo constat :
quia ex eisdem principiis theologia versatur circa
moralia et circa speculativa, cum sit simul spe­
culativa et practica; ergo omnia illa pertinent
ad idem lumen et scientiam. — Consequentia
patet : quia lumen scientiæ sumitur ex unitate
principiorum : omnia enim ad quæ ex vi princi­
piorum potest aliqua scientia extendi, sub unitate
illius luminis continentur. — Antecedens proba­
tur : quia theologia procedit ex principiis reve­
latis in Scriptura. Sed constat in Scriptura con­
tineri multa pertinentia ad praecepta moralia et
instructionem nostram; unde dicitur (II ad Tim.
ni, 16, 17) : Omnis Scriptura divinitus inspirata
utilis est ad docendum, ad arguendum, ad corri­
piendum, ad erudiendum in justitia, ut perfectus
sit homo Dei, ad omne opus bonum instructus.
Ergo independenter a philosophia morali, ex suis
principiis revelatis potest theologia discurrere
circa res morales ; immo ea quæ philosophi tra­
dunt circa mores, per hanc scientiam corrigun­
tur. Pertinet ergo ad principia hujus scientiæ
etiam moralia attingere : id est, ad principia
revelata in Scriptura, ex quibus theologia for­
mare potest discursus suos. Unde Augustinus
(epist. 3) de theologia loquens dicit : « Hic inve­
nitur physica, quoniam omnes omnium rerum
causæ in Deo sunt ; hic ethica quoniam vita bona
et honesta non aliunde formatur quam cum ea
quæ diligenda sunt, quemadmodum diligenda
sunt, diliguntur. »
10. DICO SECUNDO : Ratio formalis sub
qua theologiæ est divina revelatio virtualis. —
Quando autem D. Thomas probat (in art. 3)
theologiam esse unam scientiam, quia ejus ratio
formalis est una, loquitur de ratione formali sub
qua. Hoc enim ex articulo 7 infra colligitur, ubi
dicit quod « illud est proprium objectum potentiæ
vel habitûs, sub cujus ratione omnia referuntur
ad potentiam vel habitum, sicut homo et lapis
referuntur ad visum sub ratione colorati; omnia
autem in hac scientia attinguntur sub ratione
Theologia I.

Dei ». Quod utique intelligitur sub ratione Dei
revelantis. Sumitur ergo revelatio a D. Thoma
pro ratione formali sub qua, cum dicit : « Sub
cujus ratione attinguntur, etc. » Nec obstat, quod
(tam in art. 3, quam 7) ponit exemplum in colore,
qui non est ratio sub qua respectu visûs, sed ratio
quæ. Nam Div. Thomas non loquitur de colore,
nisi ut lucido, et sic ut includente rationem for­
malem sub qua visûs, quæ est lux : licet hæc
etiam habeat rationem formalem quæ, eo quod
attingitur ut objectum, cum sit res posita extra
potentiam visivam, tamquam aliquid directe
visibile.
11. Duo ergo nobis probanda sunt. Primum,
quod revelatio virtualis sit ipsa ratio formalis
sub qua, seu ultimo specificativa theologiæ.
Secundo, ostendendum est quid nomine revela­
tionis virtualis intelligatur, et quid ad illam con­
currat, et quid in objecto ponat.
llbis. Primum constat ex D. Thoma in hac
quæstione (art. 3), ubi docet quod « quia Scri­
ptura considerat aliqua secundum quod sunt
divinitus revelata, omnia quæcumque sunt divi­
nitus revelabilia communicant in una ratione
formali objecti hujus scientiæ ». Ubi D. Thomas
pro Scriptura ponit immediate revelata, quia ea
quæ Scriptura tradit sunt credita de fide; pro
scientia autem theologiæ ponit revelabilia, quæ
sunt virtualiter seu in potentia revelata; ergo
virtualis revelatio est formalis ratio hujus scien­
tiæ, ut distinguitur a Scriptura, et a reliquis
scientiis. Videri etiam potest art. 7 hujus quæstionis, et in I ad Annibald. (dist. 1 *, q. 1, a. 2)
ubi docet subjectum hujus scientiæ esse Deum,
ut subest revelationi, seu per viam fidei mani­
festatur : sed non ut immediate creditus et reve­
latus per fidem, sed ut infertur et scitur ex reve­
latis : ergo ut virtualiter revelatus. — Et ratio
est : quia hæc scientia per se habet pro principiis
ea quæ formaliter sunt revelata per fidem, ita
quod revelatio ipsa est ratio assentiendi princi­
piis hujus scientiæ; sed conclusiones illatæ vir­
tualiter continentur in principiis ; ergo revelatio
virtualis, id est, continentia virtualis conclusio­
num in principiis fidei, quæ sunt formaliter reve­
lata, est ratio assentiendi conclusionibus, ut illa­
tis ex talibus principiis; neque enim habemus
aliud nomen, quod incomplexe significet hanc
rationem formalem theologiæ.
12. Secundum, quod explicandum est, consistit
in assignandis his quæ requiruntur, ut virtualis
revelatio sit ratio formalis hujus scientiæ. Cbm48

muniter autem duplex condicio seu ratio debet
concurrere in constituenda et assignanda formali
ratione alicujus scientiæ. Primum, in quo conve­
nit generaliter cum omni lumine intellectuali :
scilicet quod constituatur per immaterialitatem,
seu abstrahibilitatem a materia : inde enim
sumitur spiritualitas seu intelligibilitas objecti;
et ita abstrahibilitas non est ratio ipsa formalis,
sed principium a quo sumitur ratio formalis
cognoscibilitatis objecti in linea intelligibili.
Secundum, quod constituat illuminationem seu
manifestationem intelligibilem, non modo sim­
plici, sed modo illativo et scibili : quia scien­
tia manifestat deducendo unum ex alio. — Et
primum constat : quia formalis ratio sub qua
objectum cognoscitur, est illa ultima formalitas
qua objectum manifestatur intelligibiliter, et proportionatur intellectui, ut intelligatur ; unum­
quodque autem redditur intelligibile per hoc
quod modo spirituali illuminatur et manifesta­
tur : spiritualis autem illuminatio sumitur ex
abstractione materiæ, quia spiritualitas immaterialitas est. Ratio ergo formalis, seu forma sub
qua aliquid redditur intelligibile, seu proportionatum intellectui, in immaterialitate fundari
debet, et ab ea ut a principio originari ; et secun­
dum diversum modum quo materia exuitur seu
derelinquitur vel abstrahitur, sic fit diversum
lumen, seu diversa ratio formalis intelligendi. —
Secundum etiam manifestum est : quia lumen
scibile, secundum quod scibilitas addit supra
simplicem cognitionem, debet esse lumen illati­
vum, et manifestativum veritatum mediante illa­
tione et consequentiâ ; ergo oportet quod ratio
illa formalis quæ reddit rem intelligibilem, de­
scendat a principiis ad conclusiones, seu a mediis
per quæ infertur aut cognoscitur conclusio : quia
medium constat ex praemissis, seu principiis
dispositis ad inferendum. Et sic ex diversitate
medii, seu principii illuminantis, sumitur diversa
ratio formalis in quantum scibilis illativa. Quare
virtualis revelatio utramque hanc rationem inclu­
dit : sumitur enim ex principiis fidei, quæ sunt
luminis supernaturalis, et consequenter maxime
spiritualia et elevata supra intelligibilia natura­
lia, utpote cum sumantur ex participatione lumi­
nis divini. Et per hanc spiritualitatem, seu im­
materialitatem sic elevatam, discernitur a lumine
et intelligibilitate naturali cujuscumque objecti
naturalis. Per hoc autem quod principia fidei
sumuntur ut illativa conclusionum, constituunt
rationem formalem theologiæ in ratione luminis

scibilis, et virtualis revelationis : quatenus illa­
tivo modo, et non simplici, manifestant ea quæ
continentur virtualiter, et deduci possunt ex re­
velatis per fidem.
COROLLARIA EX DICTIS.

13. Ex quibus colligitur primo, contra Vazquez,
non esse negandam distinctionem illam rationis
quæ, et sub qua, quam ponit Cajetanus, et com­
muniter auctores. Constat enim varias et diver­
sas res posse ab unica potentia vel habitu attin­
gi, sicut a visu tam diversa visibilia attinguntur,
a physicâ vel metaphysicâ tam diversa objecta;
ergo oportet quod in illis omnibus concurrat
aliqua ratio quæ diversitatem illam ad unitatem
reducat, secundum quam determinato modo et
distincto attingantur res ab una potentia vel
cognitione, quam ab alia : neque enim una po­
tentia, v. g. visus, eo modo cognoscit quo alia,
v. g. auditus; et ea quæ attingit visus, sub
eodem modo visibilitatis attingit; aliquid ergo
respicit in omnibus objectis, ratione cujus illa
unico et determinato modo attingit distincto ab
aliis ; unitas enim vel distinctio potentiæ propor­
tionem debet habere cum objecto circa quod
versatur et operatur, quia specifice et essentiali­
ter dependet ab illo. Oportet ergo assignari in
objecto, habente tantam diversitatem, aliquam
rationem per quam unitatem aliquam habeat
secundum proportionem ad talem potentiam ; et
illa formalis ratio si attingitur a potentia tam­
quam res attacta, dicitur ratio formalis quæ.
Sed tamen, quia solent plures formalitates con­
currere in aliquo objecto, ut proportionando po­
tentiæ, illa formalitas quæ est ultima et determi­
nati va ceterarum, dicitur ratio formalis sub qua :
quia sub ipsa reliquæ ponuntur, et ab ipsa ulti­
mate et magis determinate sumitur unitas vel
distinctio; sicut in visu omnes colores habent
diversam speciem, et tamen omnes attingit visus
unico modo et sub unica ratione : et sic oportet
reducere unitatem ejus ad aliquam formalem ra­
tionem ultimate determinativam etiam illius for­
malis rationis quæ attingitur, nempe coloris : et
hæc est lux. Et similiter physica attingit res ut
mobiles ; et tamen sub ipsa mobilitate plura ge­
nera et species continentur; et idem est in metaphysica et aliis scientiis; ergo oportet assignare
aliquam rationem quæ ultimate determinet, et
ad unitatem reducat omnem istam diversitatem :
et hæc est ratio sub qua.

14. Secundo, colligitur quod esse scibile, seu
cognoscibile, dupliciter sumi potest : uno modo
denominative, alio modo radicaliter seu objective.
— Denominative : est quædam extrinseca deno­
minatio orta ex scientiâ vel potentiâ cognoscitivâ; sicut enim ex ipsa cognitione in actu se­
cundo oritur denominatio cogniti vel visi in
objecto, quæ nihil reale et intrinsecum ponit in
illo, sed solum denominationem extrinsecam :
ita ex ipsa scientia vel potentia cognoscitiva,
quæ sunt cognitio in actu primo, resultat deno­
minatio scibilis vel cognoscibilis denominatione
extrinsecâ; unde talis denominatio supponit scien­
tiam vel potentiam, non constituit : siquidem
oritur ab illa. — Radicaliter autem, seu obje­
ctive, dicitur aliquid visibile vel cognoscibile,
ex ipsa intrinseca entitate quam habet, vel ad
cujus instar se habet : ratione cujus fundat ali­
quam majorem proportionem ad istam potentiam
quam ad illam, ad istam scientiam quam ad
aliam ; et hoc modo scibile vel cognoscibile objectivum præcedit scientiam vel potentiam, tam­
quam præbens specificativum illius a quo poten­
tia vel cognitio specificatur ; sicque potius dicit
potentia ordinem et habitudinem ad objectum,
quam e converso, ut docet Philosophus (v Metaph.
cap. 15). Unde, qui dicunt rationem formalem in
scientiis esse solum ipsam scibilitatem, si intelligant de scibilitate denominativa, falso dicunt :
quia talis denominatio extrinseca, cum resultet
ex ipsa potentia vel scientia jam constituta, non
potest illam primo et per se constituere seu specificare : sed supponere 1 constitutam. Et in hoc
recte currit ratio Vazquez, quia committeretur
circulus si specificatio scientiæ sumeretur a sci­
bili ut a ratione formali, et rursus denominatio
scibilis resultaret ab ipsa scientia. Si vero scibile
vel cognoscibile sumatur radicaliter seu obje­
ctive, sic non supponit ipsam scientiam, tam­
quam denominatio extrinseca ab illa desumpta :
sed antecedit ipsam scientiam, tamquam obje­
ctum proportionatum et coaptatum isti cognitioni
potius quam illi; et cum cognitio essentialiter
tendat ad objectum sibi proprium et proportiona­
tum, non repugnat quod ista proportio et ratio
objectiva præcedat ipsam cognitionem seu poten­
tiam, tamquam proprium et per se specificativum
illius. Et respectu hujus non committitur circu­
lus, quia non desumitur ista proportio seu scibilitas objectiva ab ipsa potentia vel scientia, sicut
1 Omnes : sed supponere II Intellige : sed debet supponere.
3 Omnes : negando non desumi || Intellige : negando desumi :

denominatio illa extrinseca cogniti vel cogno­
scibilis. Et in hoc deficit sententia Patris Vazquez,
non distinguendo scibile objectivum et denomi­
nati vum, et absolute negando non 2 desumi a
scibili rationem formalem scientiæ. Nec sufficien­
ter potest sumi unitas et specificatio scientiæ per
ordinem ad unum objectum vel subjectum prin­
cipale de quo tractat (ut ostendimus quæst. 27 LogîcænP;
Logicæ) : tum quia contingit ad unum objectum q· 27, art
seu subjectum principale plures et diversas scien11'
tias concurrere, ut de homine et de Deo, tam- p. 820-1)
quam de principali, agit metaphysica et theolo­
gia, de terra astrologia et physica : restat ergo
præter unitatem objecti principalis assignare
rationes formales distinctivas inter ista; tum
etiam quia contingit objectum principale alicujus, esse aliquid genericum : restat ergo assi­
gnare unde sumat specificam unitatem in ratione
scibilis.
15. Colligitur tertio, quod ratio sub qua specificans specificatione formali et objectivâ, ex parte
objecti accipi debet, non ex parte alicujus luminis
intrinsece inventi in ipso habitu scientiæ. Quod
est contra sententiam Magistri Banez (ubi supra). cf. supr,
Ratio est : quia lumen intrinsecum alicujus scien­ P- 376, n.
tiæ est lumen specificatum, non autem formale
specificativum : siquidem hoc lumen cum sit
lumen habitus, debet desumi per ordinem ad
objectum ; constat enim omnem actum et poten­
tiam, et similiter habitum, specificari ab objecto,
quia essentialiter dependet ab illo : ut cum
D. Thoma (I P. q. 77, a. 3) communiter docent
auctores, et nos probavimus (lib. 1 de Anima,
q. 2 *). Sed non specificatur illud lumen habitus
* art· j
ab objecto materialiter sumpto, cum circa idem
objectum materiale contingat plures scientias
versari; ergo sumitur ab objecto formali. Ergo
præter lumen illud intrinsecum oportet assignare
aliquid ultimate specificativum ex parte objecti :
et illud vocamus rationem formalem sub qua
specificantem ex parte objecti, id est, ratio sub
qua proportionatur objectum ultimate potentiæ;
illud autem lumen intrinsecum habitui est ratio
formalis specificata. Unde oportet distinguere
duplicem hanc rationem sub qua, unam specificativam ex parte objecti, aliam specificatam ex
parte habitûs. Et quidem ex parte habitûs datur
aliqua tendentia sub qua agit et fertur in obje­
ctum, tamquam formalis ratio intrinseca habitui.
particula negans abundat; de quo in Præfatione nostra disse­
ruimus.

Sed quia ista intrinseca ratio habitûs dependet
ab extrinseca objecti, oportet etiam ex parte
objecti ponere rationem formalem, quæ objective
proportionetur isti rationi formali habitûs : et
hæc est ratio formalis sub qua objectiva. — Nec
potest dici, quod hæc ratio formalis ex parte
objecti non est nisi denominatio aliqua prove­
niens ex ipso actu intellectûs : sicut ex abstractione quæ est actus intellectûs, provenit obje­
ctum esse abstractum, et ex revelatione quæ
etiam est actus intellectûs, redditur objectum
revelatum formaliter vel virtualiter. Sed quod
attinet ad revelationem, statim dicemus quid
ponat vel præsupponat ex parte objecti ad specificandum actum. Quod vero attinet ad abstractionem, dicimus quod licet esse abstractum
solum dicat denominationem extrinsecam in
objecto, tamen non est hoc id quod specificat
objective, sed esse radicaliter abstractum, seu
immateriale : quod non est aliud quam fundare
ex se proportionem, ut aliquid possit tali vel tam
abstracto lumine attingi, secundum diversam im­
materiali tatem et abstrahibilitatem potius quam
abstractionem. Quare numquam ipse actus intel­
lectûs, vel aliquid illi intrinsecum, potest esse
prima radix specificandi : quia quidquid in actu
vel habitu est, specificatum est. Unde etiam ens
rationis, cujus totum esse quasi effective resultat
ab intellectu considerante, tamen ut objectum
est, debet respectu ipsius actûs intellectûs quem
specificat, præsupponi fundamentaliter in aliquo
ente reali, in quo virtualiter continetur, seu ad
cujus instar concipitur : licet formaliter ab intel­
lectu procedat, seu formetur. Unde ens rationis
nullum fundamentum habens non potest specificare, aut terminare scientiam, ut diximus in
Logica (q. 1, art. 2 *, ad 1).
16. Colligitur quarto, recte assignari pro ratio­
ne formali specificativa scientiarum diversam
abstrahibilitatem objecti, et diversitatem medii;
et utrumque recte componitur, ut late ostendi­
mus in Logica (q. 27, art. 1); concurrit enim
diversa abstrahibilitas ad specificandum, quate­
nus redditur objectum diverso modo spirituale et
intelligibile ex diversa immaterialitate seu abstrahibilitate materiæ : et ita ex diversa hac
abstractione sumit Div. Thomas diversitatem
scientiarum (in prologo libri de Sensu et Sensato,
et in opusculo lxx *). Sed quia in ·'scientiis obje­
ctum non attingitur nisi ut deductum ex aliquo
1 Omnes : a quo II Forte melius legeretur : q qua.

medio, seu in virtute principiorum, oportet quod
ista abstractio seu immaterialitas prius reluceat
in mediis, seu principiis : et ita ex diversitate
mediorum, prout diversimode illuminant, sumi­
tur diversa ratio formalis scientiæ, ut D. Thomas
docet (II-II q. 1, a. 1 ; et q. 9, a. 2 ad 3). Et quia
definitio subjecti solet assumi ut principium ad
demonstrandum passiones, ideo etiam ex diversa
definitione, seu diverso modo definiendi, sumitur
diversitas scientiarum a D. Thoma (in vi Metaph.
lect. ultima *). Revelatio autem divina cum de­
scendat ex participatione luminis divini quod
habet summam immaterialitatem, ideo in hac
ratione formali revelationis etiam attenditur ratio
immaterialitatis : non accepta per abstractionem
a sensibilibus, sed ex diversa participatione
luminis divini secundum quam fiunt diversæ
revelationes. Et quia theologia quantum est de
se petit inniti revelationi luminis gloriæ, quod
est unicum, et interim utitur lumine fidei quod
etiam unicum est : ideo theologia, quæ respicit
virtualiter revelata, seu deducta ex revelatis,
unica scientia est secundum speciem.
17. Quomodo autem revelatio ista specificet
realem scientiam, cum nihil reale ponat in objecto
revelato nisi tantum denominationem extrinse­
cam revelati? — Respondetur fidem et theolo­
giam respicere pro ratione formali revelationem
ipsam, ut tenet se ex parte Dei qui active reve­
lat : sic enim est aliquid infallibile et increatum,
et aliquid reale. Ex ista autem revelatione duo
resultant extra Deum. Primum in objecto, scili­
cet esse dictum seu revelatum a Deo : et hoc est
extrinseca denominatio. Secundum est revelatio
passiva ex parte nostri, id est, illuminatio aliqua
actualis qua nobis manifestantur talia objecta, vel
etiam infusio luminis habitualis. Et illa illumi­
natio fit in nobis per aliquem actum, quo ex spe­
ciali Dei auxilio veritatem aliquam attingimus.
Ratio ergo formalis, sive in fide sive in theologia,
non sumitur ex illuminatione passiva in nobis :
quia hæc est effectus Dei ad extra, et proprie non
est revelatio seu locutio Dei, sed auditio nostra,
juxta illud (Psal. lxxxiv, 9) : Audiam quid loqua­
tur Dominus Deus; neque sumitur ex denomina­
tione illa extrinseca in objecto, sed ex ipsa revela­
tione seu locutione Dei a quo 1 talis denominatio
in objecto et talis illuminatio in nostro intellectu
descendit; ita quod revelatio, ut se tenens ex
parte Dei, praebet rationem formalem; ut autem

denominative in objecto, vel illuminative in in­
tellectu nostro, non dicit rationem formalem sed
connotationem ejus. Atque ita hæc ratio formalis
non desumitur ab aliquo intrinseco objecti sed ab
aliquo extrinseco, reali tamen et tenente se ex
parte Dei : licet ut extrinsece attingit objectum,
nihil reale in illo ponat, et sic solum dicit quam­
dam connotationem.
SOLVUNTUR ARGUMENTA.

18. Contra primam conclusionem arguitur :
nam syllogismi quibus proceditur ex una de fide
et altera naturali, non conveniunt in eadem
ratione formali cum his qui procedunt ex utraque
de fide; ergo neque assensus illi sunt ejusdem
speciei; ergo neque theologia quæ omnes illos
complectitur, est unius speciei. — Prima conse­
quentia probatur : quia diversificatâ ratione for­
mali specified, variatur specificatum per illa; sed
assensus illi non specificantur nisi per formalem
rationem theologiæ ; ergo si formalis ratio illorum
specifica est diversa, etiam assensus. — Antece­
dens vero probatur : quia illa præmissâ naturalis
vere et proprie influit ut principium in conclusio­
nem, et influit ratione luminis naturalis quod
solum habet; ergo præbet distinctum lumen a
præmissâ de fide, quæ luminis supernatural!s
est. — Nec potest dici, quod non se habet ut
principium, sed solum ut condicio ad inferendum
conclusionem. Contra enim est : tum quia in
discursu syllogistico duæ præmissæ per se con­
currunt per modum principii, ergo non concurrit
una solum ; tum etiam quia non est major ratio
cur ista præmissâ sit condicio, quam altera : et
de qualibet poterit quis id fingere, et sic non erit
unde determinetur motivum formale et ratio
assentiendi.
19. Confirmatur : quia diversa certitudo essen­
tialiter est in propositione deducta ex altera na­
turali et altera de fide, vel ex duabus de fide;
ergo etiam invenitur diversa ratio specificativa ;
— Consequentia patet : quia certitudo desumitur
ex formali ratione et lumine ; ergo ubi est distin­
cta certitudo essentialiter, etiam erit distincta
ratio formalis. — Antecedens probatur : quia
certitudo fidei est major essentialiter omni certi­
tudine naturali; ergo etiam connexio duplicis
præmissæ de fide majorem certitudinem· efficiet,
quam connexio cum una naturali quæ est infe­
rioris certitudinis. — Ut omittam diversas partes
theologiæ diversas immaterialitates habere : ut

quæ tractat de creaturis vel de Deo, quæ tractat
de moralibus vel de speculativis ; et sic accipiunt
principia mutuata a diversis scientiis v. g. a
metaphysica vel ethica. Hoc enim materialiter
se habet in theologia, et pertinet quasi ad cor­
pus organicum ejus; omnia enim ista reducuntur
ad unum lumen formale revelationis virtualis,
sub quo omnia ista quasi sub una anima for­
mantur.
20. Respondetur concedendo concurrere duas
præmissas in syllogismo theologico ut veras
præmissas : sed tamen oportere quod ex utraque
fiat unicum medium, sicut in aliis omnibus syllo­
gismis : siquidem conclusio illata ex duabus præmissis unico judicio et assensu attingitur, et
consequenter unico lumine seu medio ex utraque
præmissâ conflato. Non potest autem præmissâ
naturalis componere unum medium cum præmissa de fide, nisi per hoc quod illi subordinatur
et ab ea corrigitur et judicatur, utpote a supe­
riori a qua præmissâ naturalis certitudinem suam
regulat : et præmissâ, sic conjuncta præmissæ
superiori de fide, influit simul cum ipsa : non
diversâ ratione nec diverso lumine, sed in quan­
tum de ejus lumine et certitudine participat ; et
sic constituitur una ratio formalis, quæ dicit
virtualem revelationem et mediatam, sub qua
eodem modo influit præmissâ de fide, et natura­
lis ut elevata ab illa. Ceterum, considerando in
præmissâ naturali id quod præcise habet de na­
turali lumine, sic non præbet rationem formalem
influentem, sed ministrantem præmissæ de fide :
ut veritatem illam connexam, et virtualiter
inclusam in præmissâ de fide, conformius et
accommodatius ad nostrum modum manifestet :
quia melius juxta ea quæ naturalia sunt, manuducimur ad ea quæ in supernaturalibus conti­
nentur. Et hæc est ratio cur præmissâ naturalis
se habet ut condicio vel applicatio, non vero
præmissâ de fide; quia hæc semper se habet ut
superior, et alia ut sibi ministrans, et manuducens nos ad ea quæ ex fide debent deduci : licet
ut elevata ab ipsa fide, concurrat sicut illa sub
eodem medio.
21. Ad confirmationem respondetur : illam
certitudinem non esse essentialiter diversam, sed
solum accidentaliter. Unde omnes propositiones
theologicæ per evidentem consequentiam deductæ (etiamsi altera sit nota lumine naturali) si
negentur, eâdem censuré qualificantur : scilicet,
ut erroneæ et secundum præsumptionem hæreticæ. Quare licet præmissâ naturalis luminis sit

minus certa quam præmissâ de fide, in ratione
tamen virtualis revelatæ eodem modo adunatur
duplex præmissâ de fide, vel altera naturaliter
evidens : quia etiam duplex præmissâ de fide,
mediante consequentia naturali, deducit verita­
tem virtualiter revelatam. Unde licet utraque
præmissâ sit de fide, connexio tamen utriusque
ad inferendum, solum naturaliter cognoscitur :
licet participative certitudinem habeat virtualis
revelationis. Unde univoce convenit cum conne­
xione quæ est inter præmissam de fide et de
lumine naturali : præsertim cum hæc etiam par­
ticipet de certitudine fidei, in quantum approbata
et correcta ab ea, et sic constituit unicam ratio­
nem formalem cum præmissâ de fide.
22. Et si instes : quomodo potest præmissâ
naturalis participare certitudinem fidei, ita ut ex
illa et ex præmissâ de fide fiat unum motivum?
Respondetur, quod illa præmissâ in se intrinsece
considerata, ut particularis propositio est, non
participat certitudinem intrinsece (sic enim mu­
taretur et corrumperetur) : sed extrinsece, per
approbationem et correctionem seu judicium de
ipsa factum a fide, quatenus non reprobat illam
ut repugnantem sibi, sed assumit ut veram.
Ceterum ex ista præmissâ sic assumpta et judi­
cata a præmissâ de fide, resultat connexio et
adunatio praemissarum ad inferendum aliquid
virtualiter revelatum : et sic dicuntur conve­
nire in una ratione formali revelationis virtua­
lis, ut inferentis : respectu cujus naturalis prae­
missa, secundum id quod habet de naturali
certitudine, ministerialiter et applicative tantum
se habet ; secundum vero id quod participat ex
approbatione illa extrinseca seu conjunctione
ad præmissam de fide, sub eodem lumine vir­
tualis revelationis, in illa connexione et adunatione præmissarum participative invento, con­
currit.
23. Secundo, arguitur contra secundam
conclusionem argumento Patris Vazquez : quia
secundum Aristotelem (v Metaph. c. 15) nec
scientia definitur per scibile, neque scibile per
scientiam : sic enim fieret inutilis circulus, et
idem definiretur per se ipsum; ergo non potest
specificari scientia ab objecto scibili (sicut nos
illam specificamus), quia rursus ipsa ratio et
unitas scibilitatis objecti debet sumi ex unitate
scientiæ a qua scibilis denominatur. — Confir­
matur : quia objectum est prius scientiâ, cum
dicamus esse specificativum illius : et rursus, in
ratione scibilis, est posterius ipsâ scientiâ (unitas

enim objecti scibilis in ratione scibilis non est
unitas rei sed rationis) ; ergo est aliquid posterius
ipsâ ratione et actu intellectûs ; ergo non poterit
specificare ipsum secundum unitatem et rationem
formalem scibilis, sed secundum unitatem entitativam.
24. Respondetur : hoc argumentum æquivocare de scibili sumpto denominative, vel obje­
ctive seu fundamentaliter (quod alii dicunt radi­
caliter). Neque hoc est idem quod scibile mate­
rialiter sumptum et entitative : sic enim objecta
alicujus scientiæ vel potentiæ possunt esse valde
diversa specifice in esse rei, sicut omnes colores
quos attingit visus, et omnia corpora quæ attin­
git philosophia ; sed scibile radicaliter seu obje­
ctive est illa proportio quam quodlibet ex istis
objectis fundat, ut possit attingi a tali potentia
vel a tali scientia : quæ proportio et habilitas
potest esse ejusdem speciei, licet ipsa objecta
diversæ speciei sint in esse rei; et hoc dicitur
scibile radicaliter, non quia talis proportio forma­
lis non inveniatur in ipsis objectis : sed quia
objecta sic proportionata sunt fundamentum et
radix ipsius scientiæ, quæ tendit ad talia objecta
ut ad specificativum sibi proportionatum. Scibile
autem denominative, semper est posterius ipsâ
scientiâ tamquam denominatio extrinseca ab ea
proveniens, sicut a visione seu cognitione in actu
secundo provenit denominatio cogniti vel visi;
scibile autem objective seu radicaliter, quod
formaliter est proportionatum potentiæ vel
scientiæ, præcedit ipsam sicut specificans suum
specificatum. Aristoteles ergo docet non defi­
niri scibile per scientiam vel e converso, sum­
pto scibili denominative, non specificative seu
objective.
25. Ad confirmationem respondetur juxta dicta,
quod scibile specificative est prius scientiâ, de­
nominative autem posterius. Unitas autem scibi­
lis, quæ præcedit et specificat scientiam, non est
aliqua unitas realiter inventa in omnibus objectis :
sed est convenientia et similitudo ejusdem habi­
litatis seu proportionis inventæ in illis omnibus
objectis ad immutandum eodem modo talem po­
tentiam et talem scientiam; ita tamen quod
unumquodque objectum habet suam proportio­
nem et vim immutandi, licet ejusdem speciei et
rationis in quantum sunt objecta talis scientiæ,
siquidem in ea conveniunt.
26. Tertio, arguitur contra secundam con­
clusionem, ad probandum quod virtualis reve­
latio non potest esse ratio formalis sub qua speci-

ficans, et ex parte objecti se tenens : sed ex parte
habitûs, seu scientiæ. Nam revelatio virtualis
nihil ponit in objecto, nisi extrinsecam denomi­
nationem revelati aut revelabilis : ergo non est
ratio connexionis necessariae et intrinsecæ cum
aliqua passione et proprietate ejus : ergo nec
illuminationis illativae. Prima consequentia est
certa : quia extrinseca denominatio est aliquid
omnino contingens et accidentale in objecto, aut
aliquid rationis (sicut esse visum aut cognitum) ;
ergo non potest fundare in illo aliquam con­
nexionem necessariam et intrinsecam. Secunda
vero consequentia patet : quia illuminatio illa­
tiva conclusionis fundatur in connexione neces­
saria unius cum alio, scilicet inferentis et illati :
quia tota certitudo nititur in ista connexione;
ergo remotâ illâ non datur talis illuminatio. Et
idem argumentum fit de abstractione, quæ in
objecto non ponit nisi denominationem extrinse­
cam abstracti ; ex tali autem denominatione nulla
connexio necessaria fundatur.
27. Confirmatur : quia ratio sub qua se habet
ut lumen manifestans objectum potentiæ, siqui­
dem mediante illâ objectum redditur manifestatum : omne autem quod manifestatur, lumen est :
et lumen intellectûs intra ipsum intellectum esse
debet, et non extra ; ergo debet esse aliquis habi­
tus, seu qualitas illius. Et similiter abstractio
reddens rem aliquam immaterialem et abstra­
ctam, est aliquis actus intellectûs; ergo ratio
formalis sub qua solum invenitur intra intelle­
ctum, non ex parte objecti. Immo aliquando
diversa abstractio non sufficit diversificare lumen
intellectûs : ut patet in habitu principiorum qui
est unus pro omnibus principiis scientiarum, et
tamen principia sunt diversa et diversae abstractionis. E contra vero intra eamdem abstractionem inveniuntur diversæ scientiæ, ut perspe­
ctiva et geometria in abstractione mathematica.
— Confirmatur secundo : quia revelatio divina,
vel sumitur active ex parte Dei, vel passive ex
parte nostra. Primo modo, non potest esse ratio
formalis cognoscendi nisi ipsi Deo intra quem
est, et indifferenter se habet ad omnes revelatio­
nes sive evidentes sive inevidentes quæ nobis
fieri possunt. Si secundum, illa revelatio est
actus nostri intellectûs, vel habitus : est enim
effectus ab activa Dei revelatione impressus ; sic
enim illuxit Deus in cordibus nostris ad illumina­
tionem scientiæ claritatis Dei (II ad Cor. iv, 6) ;
ergo ratio sub qua non est aliquid in objecto, sed
in intellectu.

28. Respondetur, distinguendo primam con­
sequentiam argumenti ·. « ergo revelatio non est
ratio connexionis necessariae, » distinguo : 1 con­
nexionis necessariae ortae ex principiis intrinsecis
objecti, » concedo; « ortae ex testificatione extrin­
seca infallibili, » nego. Unde potest fundare illu­
minationem illativam fundatam in medio extrinseco habente infallibilitatem a Deo, non autem
fundatam in principiis intrinsecis objecti. Et licet
in objecto revelato non ponat illa revelatio nisi
extrinsecam denominationem, quæ accidentaliter
convenit objecto (et sic se habet ut effectus ad
extra, in quo non fundatur ratio formalis fidei
vel theologiæ) : tamen ex parte ipsius testifica­
tionis activæ a quo illa denominatio provenit,
omnimodam habet infallibilitatem, licet extrin­
secam ipsi objecto. De abstractione vero, dicimus
quod illa non est ratio formalis si sumatur solum
denominative, prout est denominatio ab actu
abstrahente proveniens : sed sumpta radicaliter
et objective, pro abstrahibilitate seu immaterialitate quam fundat objectum. Et licet in objecto
corporeo non detur actu aliqua abstractio seu
immaterialitas : datur tamen radicaliter, quate­
nus est intelligibile in potentia; redditur autem
actu intelligibile et immateriale in ipsis speciebus
intelligibilibus factis ab intellectu agente, vel
infusis a Deo. Et istæ antecedenter se habent ad
ipsam scientiam ; et secundum quod diversimode
combinantur, reddunt objectum diversimode abs­
tractum et immateriale.
29. Ad primam confirmationem respondetur,
quod ratio formalis sub qua objectiva manifestat
tamquam lumen objectivum, id est, objectum
reddens proportionatum potentiæ vel scientiæ :
et sic se habet ut ratio specificandi actum vel
habitum. Habitus vero est lumen effective, seu
per modum virtutis, influens in actus cognoscitivos : sicut aliud est lumen quod ex parte medii
colores illuminat, aliud quod ex parte potentiæ
visivæ influit in ipsam visionem. Unde ex eo
quod ratio sub qua illuminat objective, non sequi­
tur quod sit illuminatio effectiva, seu lumen ex
parte potentiæ se tenens. — Quod vero additur
de abstractione : respondetur quod in his quæ
sunt per se nota ex terminis, sicut sunt prima
principia, diversa abstractio non diversificat
modum cognoscendi neque lumen, quia ex ipsis
terminis sine alia illuminatione nota sunt. At
vero conclusiones non sunt notae ex ipsis termi­
nis, et ita indigent ut lumine superaddito mani­
festentur; unde secundum quod medium mani-

festandi illas habet diversam immaterialitatem
et intelligibilitatem, diversimode illas manifestat
et intellectas reddit, et sic diversum lumen sci­
bile causât.
30. Ad secundam confirmationem respondetur :
revelationem, ut active se tenet ex parte Dei,
esse rationem formalem testificantem et extrinsecam respectu fidei et theologiæ : sed tamen
non sumitur revelatio pro ipsa cognitione Dei in
se, sed ut loquente et manifestante nobis : quæ
etiam est actio ex parte Dei se tenens; nam
revelatio ex parte nostri non est locutio, sed
auditio. Et ita testificatio divina habet duos
effectus, unum ex parte nostri intellectûs cui
imprimit lumen actuale vel habituale, et sic facit
in nobis auditionem; alium ex parte objecti,
quatenus reddit illud testificatum et revelatum
denominatione extrinseca : isti tamen effectus
non sunt formalis ratio scientiæ aut fidei, sed
connotantur ab illa; solum autem est ratio
formalis testificatio, ut tenens se ex parte Dei.
Nec sumitur pro actione indifferenti ad omnes
revelationes, sed ut actio determinate et proxime operans hanc revelationem potius quam
illam : sic enim etiam ex parte Dei se tenet.
Et sic dicitur Deus illuxisse in cordibus nostris
ad illuminationem scientiæ : intelligitur enim
hoc, tum de illuminatione effectiva, id est, in­
fundente lumen fidei ad deducendum ex illa
conclusiones scientiæ : tum de revelatione for­
mali, quatenus ex objecto ut revelato sumitur
specifica et formalis ratio cognoscendi in scien­
tia theologiæ.
31. Et hinc colliges quod medium cognoscendi
seu probandi veritates in scientia theologica non

est ipsa revelatio virtualis, neque in aliis scien­
tiis ipsa immaterialitas seu abstrahibilitas : sed
medium probativum semper est aliqua veritas
magis nota per quam manifestatur minus nota :
quod medium se habet sicut principium magis
notum ex quo diversificantur scientiæ, ut docet
S. Thomas (I-Π q. 54, a. 2 ad 2; et II-II q. 1, a. 1).
Sed tamen forma seu ratio secundum quam ista
veritas probativa, seu medium, pertinet ad talem
scientiam, est illa immaterialitas (seu revelatio)
ratione cujus redditur res diversimode intelligibilis aut scibilis ; et ita ratio formalis in concreto
alicujus scientiæ est medium probativum, ut
subest tali formalitati seu immaterialitati ; ratio
vero formalis secundum se est ipsa immate­
rialitas seu abstrahibilitas secundum quam talis
veritas constituitur tali modo intelligibilis, vel
scibilis. Et medium ipsum debet esse res co­
gnita : immaterialitas autem seu abstrahibi­
litas, ratio cognoscendi. Et ad ipsam ratio­
nem formalem reducuntur passiones, seu pro­
prietates, quæ a tali scientia demonstrantur :
ad ipsam quidem veritatem cognitam, seu ad
subjectum talis veritatis tamquam ad rem cu­
jus est illa proprietas : ad rationem vero for­
malem tamquam ad id sub quo illa proprietas
attingitur et cognoscitur. Quæ autem attin­
guntur sub ratione revelati a Deo, unico modo
attinguntur : quia revelatio illa est unius spe­
ciei, scilicet divina testificatio. Quæ autem lu­
mine naturali attinguntur, sub diversis modis
cognoscendi et intelligendi attingi possunt : quia
per intrinseca principia attinguntur, quæ non
sunt ejusdem intelligibilitatis et abstractionis
in omnibus.

ARTICULUS VIII
Utrum theologia sit supernaturalis scientia, vel naturalis?
1. τρν ATIO

DUBITANDI PRO PARTE AFFIRMA-

est : quia theologia versatur
circa objecta supernaturalia modo su­
pernatural! ; ergo scientia supernaturalis est. —
Patet consequentia : quia nihil amplius potest
requiri ut aliqua scientia sit supernaturalis, cum
ex objecto et modo tendendi ratio scientiæ desu­
matur. Antecedens vero probatur : quia obje­
ctum theologiæ est conclusio deducta ex princi­
piis supernaturalibus, et ipsum in se supernatutiva,

rale est (sicut cum probatur Christo convenire
aliquam perfectionem supernaturalem, vel quid
simile); modus etiam tendendi supernaturalis
est, scilicet revelatio virtualis ipsius fidei; ergo.
— Confirmatur : quia ut aliquis actus sit super­
naturalis, non requiritur quod omnes causæ ad
eum concurrentes supernaturales sint : ut patet
in actu contritionis et attritionis, qui elicitur ex
auxilio divino et voluntate naturali ; ergo simili­
ter si una præmissa sit naturaliter cognita (aut

etiam bonitas consequentiæ), tamen si altera
præmissa est supernaturalis, hoc sufficiet ut ipsa
conclusio supernaturaliter cognoscatur. — Con­
firmatur secundo : quia præmissa de fide vere
influit in conclusionem per suum actum supernaturalem : immo etiam alteram præmissam
naturalem elevat ad influendum per modum unius
medii in conclusionem theologicam ; ergo ex tali
influxu et elevatione, aliqua supernaturalitas
imprimitur in conclusione illata, seu assensu
theologico : non enim potest supernaturalis in­
fluxus non habere aliquem effectum supernaturalem; ergo assensus theologicus non est mere
naturalis. — Denique, in conclusionibus theolo­
gicis deductis ex duabus de fide’per evidentem
consequentiam, constat quod sunt de fide per se
secundo : ergo supernaturales per se secundo.
Similiter, certitudo theologiæ superat omnem
certitudinem scientiarum naturalium : ergo est
supernaturalis.
2. In hac difficultate, Molina (super art. 2 hujus
quæstionis, disp. 1 et 2, in fine) tenet theologiam
esse habitum acquisitum et supernaturalem, licet
ex una præmissa naturali per nostrum discursum
generetur; et aliqui absolute etiam vocant theo­
logiam supernaturalem, ut Canus (xn de Locis,
c. 3, conci. 2); Zumel (hic, art. 8, q. 4, nota­
bili 2) : de quorum sensu statim dicetur. —
Oppositum autem communiter tenent auctores, ut
videri potest apud Navarrete (contr. 8) ; Arrubal
(hîc, disp. 5, c. 4 et 6); Granados (disp. 5 *), qui
citat Vazquez (disp. 4, c. 8). Addit tamen Gra­
nados (ibidem, sect. 3) posse theologiam esse
supernaturalem si ex utroque principio superna­
tural! procedat, et Deus impendat auxilium su­
pernatural sicut ad alias virtutes morales infu­
sas. Alii dicunt dari theologiam supernaturalem
non ex vi discursûs acquisitam, sed participando
aliquo modo auctoritatem Dei circa conclu^jones
illatas : sicut prudentia infusa discursu quodam
supernatural! versatur circa regulandas virtutes
supernaturales; quem modum refert et refutat
Arrubal (ubi + supra). Denique, alii agnoscunt
^ari theologiam per se infusam, sicut ponitur in
Christo omnis scientia per se infusa (III P. q. 11).
3. NIHILOMINUS ABSOLUTE DI­
CENDUM EST : theologiam nostris actibus
acquisitam esse habitum ordinis naturalis ;
posse tamen dari theologiam infusam superna­
turalem, quæ pertinet ad donum Spiritus Sancti
secundum aliquam excellentiam gratis datam
Theologia I.

quæ in illo invenitur. — Ita sumitur distinctio
duplicis hujus theologiæ ex D. Thoma (hîc, a. 6
ad 3) qui simpliciter fatetur hanc nostram theo­
logiam non esse ex infusione, sed per studium
acquisitam; sapientiam autem infusam esse
donum Spiritus Sancti. Et (II-II q. 45, a. 1 ad 2) :
« Sapientia, inquit, quæ ponitur donum, differt
ab ea quæ ponitur virtus intellectualis acquisita :
nam illa acquiritur studio humano, hæc autem
est desursum descendens. » Et (II-II q. 9, a. 1 *)
ponit quod donum Spiritus Sancti quod est scien­
tia, non acquiritur discursu, sed est participatio
quædam divinæ scientiæ; scientia autem quæ
acquiritur studio nostro est scientia humana, et
non scientia donum. Et (solutione ad 2) docet
quod datur scientia supernaturalis, quæ est gra­
tis data. Non ergo tribuit supernaturalitatem
scientiæ theologiæ quæ non est donum. Viden­
dus est etiam in I Sent. q. 1 prologi, a. 3, qla 2.
4. Ratio hujus conclusionis, et fundamen­
tum. quoad primam partem est duplex : alterum
generale pro omnibus habitibus acquisitis, alte­
rum speciale pro theologia. — Primum funda­
mentum in eo consistit, quia quicumque habitus
si per se et ex genere suo est acquisitus, non
potest esse supernaturalis; constat autem theolo­
giam ex suo genere esse scientiam acquisitam
labore nostro et studio ; ergo supernaturalis habi­
tus non est. — Minor constat : quia theologia
nostra, nec est habitus per se infusus concomi­
tans gratiam sanctificantem sicut aliæ virtutes :
alias non maneret in peccatore ; nec est concomi­
tans solam fidem, sic enim omnis fidelis esset
theologus : quod constat esse falsum. Neque est
habitus infusus sicut gratia gratis data, cum
constet acquiri nostris actibus et labore, non
autem gratis a Deo datur. Nam per exercitium
et laborem studii theologici, aliquid acquiritur
in nostro intellectu, quo percipimus et cognosci­
mus aliquid quod antea non cognoscebamus.
Illud autem quod acquiritur non est aliud quam
habitus scientificus, quia inclinat ad demonstran­
dum et assentiendum per discursum : ergo datur
theologia ex genere suo acquisita. — Major
autem etiam constat : quia habitus ex genere
suo acquisitus petit causas naturaliter acquiren­
tes; ens autem supernaturale per se petit causas
supernaturales et excedentes nostram acquisitio­
nem; ergo habitus ex genere suo acquisitus
repugnat quod entitative et ex genere suo sit
supernaturalis. — Nec obstat, quod theologia
nostra ex concursu fidei, quæ est causa superna49

turalis, generetur : quod sufficit ut entitative sit
supernaturalis, sicut actus virtutum supernaturalium supernaturales sunt quia fiunt ab habitu
supematurali. Hoc inquam non obstat : quia con­
cursus fidei est ad assentiendum objecto credito ;
ad deducendas autem conclusiones concurrit
mediante connexione et consequentia, naturali
modo facta : et ita hæc non potest producere
habitum supematuralem. Immo actus ipsi eliciti
a virtutibus supernaturalibus non producunt vel
augent ipsos habitus, quia isti solum infundun­
tur, non a nobis generantur; ergo concursus fidei
non sufficit ad generandum habitum supernaturalem theologiæ.
5. Cur autem non possit per actus supernatu­
rales habitus supernaturalis acquiri (licet actus
supernaturales possint a nobis elici), sed neces­
sario debeat habitus infundi : tractari solet in
I-II q. 110; et II-II q. 23. Breviter ratio hujus
desumitur ex differentia inter actus et habitus
supernaturales : quia habitus datur per mo­
dum actûs primi, et consequenter ut immediata
participatio Dei qui est ens supernaturale per
essentiam ; actus autem sunt participationes
mediatæ, quia sunt vitales vitalitate creatâ, et
consequenter elicientiâ creatâ : et sic [actus]
ex ipsa ratione supematurali, ut tali, scilicet
quia vitalis est, petit procedere ab ipso homine,
seu intelligente creato. Habitus vero non est
ens supernaturale vitale a vita hominis proce­
dens, sed datur per modum actûs primi : et sic
cum in se sit ens supernaturale non per modum
actûs secundi se habens, est immediata parti­
cipatio Dei : et sic oportet quod immediate
a Deo derivetur, alias immediata participatio
supernaturalis non erit; et sic idem est esse ens
supernaturale non vitale seu per modum actûs
primi, et esse per se infusum et immediate a Deo
procedens.
6. Secundum fundamentum est : quia bene stat
aliquas veritates esse notas supernaturaliter
quoad assensum, et tamen per discursum natu­
ralem penetrari ea quæ dependentiam et con­
nexionem habent cum tali veritate ; et tunc talis
inquisitio erit ordinis naturalis, et ipse discursus
et ordo consequentiarum fundatur in principiis
naturalibus. Unde apud theologum bonitas con­
sequentiae eisdem principiis regulatur, sicut aliæ
consequentiae logicales. Itaque res supernatura­
les ad modum metaphysicæ scientiæ tractatæ,
et discursu naturali collate, generant habitum
scientificum naturalis ordinis, quia modus sciendi

et discurrendi naturalis est. Et licet intellectus
ex ipsa certitudine fidei roboretur et perficiatur
ad assentiendum certius veritatibus illatis, quia
ex ipsâ connexione veritatum et dependentiâ
potest certitudo unius ex alia magis certificari :
tamen ista certitudo fidei ex parte veritatum
cognitarum non elevat intellectum ad modum
ipsum deducendi consequentias, et inferendum
conclusiones altiori modo quam ratio naturalis
attingit : sed talis modus discurrendi et infe­
rendi relinquitur naturali discursui ; tantum
enim deducitur per discursum circa veritates
fidei, quantum quis habet de ingenio et de
naturali perfectione in discurrendo : et sic tota
ratio acquirendi scientificum habitum est ex
viribus naturalibus circa res supernaturales; et
ita habitus ille theologicus simpliciter naturalis
est. Et licet in actibus eliciendis, sive voluntatis
sive intellectûs, non requiratur quod omnia prin­
cipia sint supernaturalia, sed sufficit quod auxi­
lium vel habitus elevans potentiam supernatura­
lis sit, quia sic elevat potentiam ad agendum
supernaturaliter : tamen ad producendum seu
acquirendum habitum non attenditur ad objecta
supernaturalia, quæ se habent ut principia assentiendi conclusionibus circa quas versatur talis
habitus ; sed attenditur ad virtutem productivam
entitative et physice : quæ si naturalis est, et ex
vi naturalis modi procedendi penetrat vel discur­
rit circa veritates, non potest generare supernaturalem habitum, sed naturalem. Et hæc est
ratio quare certitudo fidei corrigit et elevat veri­
tatem præmissæ naturalis ad inferendum conclu­
sionem, non tamen elevat virtutem naturalem
productivam habitûs ad efficiendum illum : quia
efficere habitum, solum pertinet ad Deum.
7. Unde solvuntur duœ instantiœ quæ contra
hoc possent fieri. — Prima : quia fides concurrit
ad assensum theologicum saltem radicaliter, et
ut causa universalis ad particularem effectum et
secundarium : ergo sicut assensus theologicus
participat virtualiter certitudinem supernaturalem, ita habitus ipse, et specificativum ejus,
supernaturalitatem a fide mutuari possunt. —
Secunda est : quia theologia per se infusa qualis
fuit in Christo, non amplius habet quam derivari
ex principiis supernaturalibus per discursum,
sicut nostra theologia derivatur ex fide; ergo
sicut illa est supernaturalis, ita et nostra. Et ratio
esse videtur, quia bonitas et artificium conse­
quentiae non pertinet ad rationem formalem, sed
ad modum condicionemque illius ; ergo ex eo

quod connexio consequentiæ sit naturalis ordinis,
non sequitur quod ipsa ratio formalis specificativa naturalis sit.
8. Ad primum respondetur : bene posse fidem
quatenus praebet principia theologiæ, communi­
care illi certitudinem, non tamen ipsi habitui
supernaturalitatem. Et disparitas sumitur ex
dictis : quia principia praebent certitudinem con­
clusionibus propter resolutionem et dependen­
tiam veritatis conclusionum a veritatibus princi­
piorum; ipsum enim resolvi hanc veritatem in
illam et dependere ab illa, reddit veritatem reso­
lutam firmiorem. Ceterum supernaturalis entitas
habitûs non solum desumitur ex ipso objecto et
certitudine supernatural! quomodocumque con­
siderata, sed etiam ex ipso modo procedendi a
Deo qui est auctor et prima radix totius entis
supernaturalis. Unde cum theologia negotietur
circa objecta supematuralia ex vi naturalis discursûs, et secundum virtutem ingenii et intelle­
cts, et laborem atque industriam propriam : ille
habitus non derivatur a Deo per infusionem
tamquam ens supernaturale, sed ut ens naturale
acquiritur.
9. Ad secundum dicitur, quod in Christo Domi­
no fuit duplex theologia. Altera acquisita sicut
nostra (vel si fuit Christo infusa, fuit infusa per
accidens : quod non variat intrinsecam naturam
scientiæ) et hæc theologia non processit ex fide,
sed ex visione clara Dei ; sed tamen lumen glo­
riae ita influebat in acquisitionem illius scientiæ,
sicut in nobis fides, scilicet praebendo principia :
non tamen supernatural! vi habitum producendo,
sed ex studio et industria naturalis ingenii con­
clusiones deducendo. Alia theologia fuit, quæ per­
tinet ad donum sapientiae vel scientiæ, et hæc
non est per se discursiva, nec fundatur in lumine
illativo, sed in quadam experientia interna divi­
norum : donum quidem sapientiæ per experien­
tiam Dei ut amati, seu per amorem uniti : donum
vero scientiæ per experientiam divinorum effe­
ctuum, ut revelationum, inspirationum, etc., ut
statim dicemus in secunda parte conclusionis.
Unde cum hæc non acquiratur in vi discursûs,
supernaturaliter infunditur a Deo. — Ad id vero
quod dicitur de bonitate consequentiæ, respon­
detur quod licet bonitas consequentiæ secun­
dum se non sit ratio formalis scientiæ, sed

condicio : tamen lumen scientificum quod non­
nisi per talem condicionem acquiri potest, natu­
ralis ordinis est; sicut licet obscuritas non sit
ratio formalis fidei, tamen lumen quod talem
obscuritatem petit et fundat, fides est.

1 Ita omnes, cum editione piana Summæ theologicæ II Editio
leonina ceteræque edd. habent : percipiunt : utique facilius.
2 Ita omnes II. Melius legeretur : dantur, cum postea omnia

ponantur in plurali numero : infusce... quæ... exsequantur.
3 Intellige : sed solum tali gradu ut possint se dirigere.

10. Secunda pars conclusionis de theologia
per se infusa quæ est donum Spiritûs Sancti,
sumitur ex D. Thoma qui distinguit (in hoc art. 6)
sapientiam theologiæ ab ea quæ est donum.
Datur enim donum Spiritûs Sancti quod est sa­
pientia, et donum quod est scientia : et hæc
agunt de divinis, sed longe diversâ ratione,
quam nostra theologia. Et donum sapientiæ ali­
quando ita perficitur, quod etiam pertinet ad ali­
quam gratiam gratis datam. Unde dicit D. Tho­
mas (II-II q. 45, a. 5), quod « quidam altiori
gradu perficiunt1 sapientiæ donum : et quantum
ad contemplationem divinorum, in quantum
scilicet altiora quædarn mysteria cognoscunt, et
aliis manifestare possunt : et etiam quantum ad
directionem humanorum actuum secundum re­
gulas divinas, in quantum possunt secundum
eas non solum se ipsos sed etiam alios ordinare.
Et iste gradus sapientiæ non est communis omni­
bus habentibus gratiam sanctificantem, sed ma­
gis pertinet ad gratias gratis datas, quas Spiri­
tus Sanctus distribuit prout vult secundum illud
(I ad Cor. xu, 8) : Alii datur per Spiritum sermo
sapientiæ, alii sermo scientiæ. » Idem fere docet
de dono scientiæ (ibidem, q. 9, a. 1 ad 2). Ergo
secundum D. Thomam ad ipsum donum sapien­
tiæ secundum gradum quemdam perfectiorem,
pertinet· mysteria penetrare, et alios ordinare :
ad donum vero scientiæ pertinet contradictores
arguere, et fidem manifestare, et alios ad fidem
inducere. Hæc autem omnia sunt munera theolo­
gica; datur 12 ergo scientia et sapientia, infusæ
per modum doni, quæ munera theologiæ exse­
quantur, saltem quando perfectum illum gra­
dum habent, qui pertinet ad gratiam gratis
datam : nam ista dona sine tali gradu non perti­
nent ad instruendum alios, sed tantum ad instru­
ctionem propriam; et sic licet omnibus justis
detur donum scientiæ et sapientiæ, non tamen
omnes sunt theologi : quia non datur omnibus
secundum illum excellentem gradum, secundum
quem alios possunt instruere, sed solum 3 se
dirigere.

11. Quomodo vero distinguatur ratio formalis
nostræ theologiæ a ratione formali istorum do­
norum, non potest hic latius explicari. Sed bre­
viter dico, donum scientiæ non inniti discursu
sed simplici cognitione : in quo assimilatur divi­
nae scientiæ, ut docet D. Thomas (quæst. 9
cit. a. 1 ad 1). Unde ex hac parte longe differt a
theologia, quæ virtute studii acquiritur per con­
sequentiam et connexionem praemissarum. Se­
cundo, ratio formalis theologiæ acquisitae est
virtualiter revelatum, quatenus attingitur ex vi
connexionis et consequentiae deductæ ex aliqua
veritate formaliter revelata. Ratio autem forma­
lis doni sapientiae, aut scientiæ, est aliqua expe­
rientia interna divinorum, quatenus aliquis pati­
tur divina : vel per amorem et unionem ad Deum,
gustando et videndo, id est, experiendo et judi­
cando de his quæ Dei sunt : et hoc pertinet ad
donum sapientiae, ut docet D. Thomas (II-II
q. 45, a. 1); vel etiam aliquem effectum Dei
internum experiendo v. g. revelationem aliquam
vel inspirationem, per quos effectus judicat de
divinis : et sic est donum scientiæ, ut docet
Thomas (II-II q. 9, a. 1), quod scilicet ex spiritu
et impulsu interiori Spiritûs Sancti judicat de
aliquo quatenus mens experiendo aliquos effectus
supernaturales in se illuminatur, ut judicet juxta
experientiam ipsorum magis et minus, juxta
quod magis vel minus perfecte experitur. Et ita
istae rationes formales valde differunt, scilicet
illuminatio ut experimentalis circa divina, vel ut
illativa ex propriâ industriâ et studio : et hoc
secundum pertinet ad theologiam acquisitam,
primum vero ad donum Spiritûs Sancti; sicut
differt judicium illius qui judicat de castitate per
experientiam, ab illo qui judicat per philoso­
phiam moralem.
* cf. supra,
p. 384, n. i

12. Ad argumenta a principio respondetur.
— Ad primum * : quod objectum theologiæ est
aliquid supernaturale, modo tamen naturali dis­
positum et penetratum seu illatum : et ideo per­
tinet ad habitum naturalem et naturaliter acqui­
situm, licet veritates suas resolvat in veritates
seu principia supernaturalia, sicut dictum est.
Et ita licet multa supernaturalia tractet et inferat
de Deo : tamen, quia sub modo naturali illativo
per propriam industriam et studium illa attingit,
non supernaturali lumine formaliter dicitur illa
attingere, sed formaliter naturali et virtualiter
supernaturali, id est, resolubili in principia su­
pernaturalia. — Unde cum dicitur quod medium

probandi est supernaturale, scilicet veritates
fidei, distinguo : ut connexæ et penetratæ modo
naturali, et studio acquisito, concedo; ut stant
præcise sub lumine supernaturali, nego. Ad ratio­
nem autem luminis et habitûs supernaturalis,
non sufficit quaecumque dependentia et resolutio
in medium seu principium supernaturale : sed
requiritur quod modus ipse illuminationis super­
naturalis sit, et non modo naturali dispositus et
acquisitus et penetratus ; licet enim modus sciendi
et inferendi per consequentias non praebeat ra­
tionem formalem scientiæ, tamen lumen quod
solo discursu et industriâ ingenii naturalis elici­
tur ex veritatibus supernaturalibus, naturalis
ordinis est : et ex hoc formalem rationem vena­
mur, non ex eo solum quod artificium logicale
naturalis ordinis sit.
13. Ad primam confirmationem respondetur ex
supradictis, quod actus supernaturalis bene
potest procedere a potentia naturali, dummodo
virtus seu ratio proxima secundum quam proce­
dit, supernaturalis sit, et potentiam elevet ad
producendum talem actum. At vero generatio
habitûs quantumcumque dependeat et originetur
ex aliquo habitu supernaturali praebente princi­
pia suarum veritatum, non tamen habitus sic
generatus supernaturalis est, cum per virtutem
et modum naturalis potentiae generetur et acqui­
ratur, ut jam supra explicavimus. Unde actus
procedens a tali habitu genito naturali modo, et
qui naturalis entitatis est, naturalis etiam ordinis
esse debet, licet ex principiis habitûs supernatu­
ralis dependeat; quia actus semper sequitur
suum proximum elicitivum a cujus formali ra­
tione, si naturalis ordinis est, naturalem quoque
rationem participat.
14. Ad secundam confirmationem respondetur
ex dictis, quod praemissa de fide influit radicaliter
et remote : non proxime, nisi mediante lumine
naturaliter acquisito, quod est lumen scientificum, quod est theologia. — Et cum instatur,
quod praemissa de fide imprimit aliquid per illum
influxum : respondetur quod imprimit subordinationem et dependentiam in cognitione conclusio­
num theologicarum ad ipsa principia fidei : non
autem tendentiam formaliter supernaturalem
ipsius scientiæ theologiæ in suum objectum;
sicut virtutes naturales acquisitæ cum imperan­
tur a supernaturalibus, recipiunt ex tali motione
aliquam subordinationem ad finem extrinsecum
supernaturalem, non autem tendentiam forma­
lem et specificativam in sua propria objecta : ita,

Denique

cum principia se habeant in speculativis sicut
fines in appetibilibus, ex eo quod principia in­
fluant in conclusionem per modum principii, licet
sint supernaturalia, non constituunt tendentiam
formalem in objectum scientificum modo super­
natural! : sed stante tendentiâ naturali per mo­
dum scilicet scientificum naturalem in objectum,
remanet habitudo et dependentia resolubilitatis
in principia supernaturalia ; et haec dependentia
non facit lumen theologicum supernaturale quoad
entitatem, et formaliter, id est, quoad formalem
tendentiam scientificam in objectum : sed solum
reddit illud dependens, et resolubile in principia
supernaturalia; ex quo tamen habet majorem
certitudinem lumen theologicum, quia ad hoc
sufficit resolvi et habere subordinationem ad
lumen superius supernaturale fidei cui connectitur : quod est esse virtualiter supernaturale, non
formaliter, quia virtuali revelationi innititur ; de
quo articulo sequenti.
15. Ad ultimum * respondetur, quod etiam quan­
do est duplex præmissa de fide, ipsa connexio ex
qua resultat medium illativum et respicit conclu­
sionem illatam tamquam objectum, est aliquid
naturale formaliter, licet sit major aliqua subordinatio ad plura principia fidei : non tamen
formale specificativum, neque ipsa connexio
scientifica qua formaliter tendit in conclusiones,

est supernaturalis. — Et cum instatur, quod
conclusio est per se secundo de fide, distinguo :
per se secundo sub eadem ratione formali, nego;
sub alia ratione formali consecuta, et subordinata
ad primam, concedo; et ita illa consecutio et
subordinatio petit distinctum lumen, licet depen­
dens a primo et subordinatum ei : sicut lumen
scientificum est distinctum a lumine principiorum,
licet sit subordinatum ei et resolubile in illud.
Et sic actus primarius et secundarius procedunt
ab eodem habitu quando stant sub eadem ra­
tione formali : non quando sub diversa, sicut
habitus scientiæ et principiorum. Quod autem
est per se secundario supernaturale ratione subordinationis et consequentiae, non infertur quod
entitative et formaliter sit supernaturale : sed
solum quod sit subordinatum principio super­
natural!. — Ad ’illud quod dicitur de majori
certitudine theologiae, dicemus articulo sequenti.
Nunc sufficit advertere, quod illa major certi­
tudo theologiae est certitudo subordinationis et
resolubilitatis in principia certiora : non autem
tendentia supernaturalis formaliter in suum ob­
jectum ; sufficit autem ad hoc ut superet om­
nem certitudinem naturalem, quod virtualiter
et per subordinationem supernaturalis sit, seu in
principia supernaturalia resolubilis : non 1 quod
formaliter.

ARTICULUS IX
Utrum, certitudo theologice sit major quam omnis certitudo naturalis,
et quomodo sit sapientia?
1. ^5 upponendum est quid sit certitudo, et in
quo consistat, et quotuplex sit. Certitudo
ergo diffinitur a D. Thoma (in III D. 23,
q. 2, a. 2, qla 3) quod est firmitas seu determi­
natio intellectûs ad unum; et in idem recidit
quod ibi (dist. 26, q. 2, a. 4) dicit, quod est
firmitas adhaesionis ad suum cognoscibile : deter­
minatio enim intellectûs nonnisi ad cognoscibile
esse potest. Hæc certitudo est triplex. Prima,
objectiva ex parte rei. Secunda, formalis ex parte
intellectûs. Tertia, participativa ex parte volun­
tatis. — Certitudo seu firmitas ex parte objecti
excludit fallibilitatem et contingentiam : illud
enim objectum est certum et firmum in se, quod
1 Intellige : non requiritur quod sit supernaturalis formaliter.

habet causas firmas et infallibiles suæ entitatis
et veritatis ; et penes causas majoris vel minoris
infallibilitatis, dicitur aliquid magis vel minus
certum. — Certitudo formalis ex parte actûs
intellectûs dupliciter consideratur, quia et tangit
objectum, et determinat subjectum. Et prout est
medium tangens objectum, certitudo actûs im­
portat infallibilitatem, et excludit contingentiam
quæ desumitur ab objecto; prout vero tangit
subjectum et illud determinat, excludit dubita­
tionem et haesitationem : quod maxime fit
quando certitudo fundatur in evidentia, nam
evidentia est conformis intellectui, et intra pro­
prios terminos illum determinat et inhaerere facit.
De hac nimia in dicendo brevitate, consule Praefationem.

— Certitudo vero participata, quæ ex parte
voluntatis se tenet, excludit inconstantiam vel
timiditatem, et maxime pertinet ad fiduciam
qua voluntas constanter rem aggreditur; qua
ratione spes divina est certissima, non certitudine
cognitionis de ipso eventu futuro assequendæ
beatitudinis (de hoc enim nullus certitudinem
habere potest extra revelationem) : et tamen de
hoc certissimam habet spem, quantum ad certi­
tudinem voluntatis practicam ; quæ est certitudo
constantiæ, ut sine timiditate vel inconstantia
aggrediatur beatitudinem, non propter virtutem
propriam, sed propter divini auxilii infallibilitatem ex parte Dei.
2. Igitur D. Thomas in hoc articulo quinto
ostendit theologiam esse digniorem omnibus aliis
scientiis, quia excedit illas : tum dignitate ma­
teriae, quia agit de Deo ut auctor supernaturalis
est, et de rebus supernaturalibus ; tum ratione
certitudinis, quia aliæ scientiæ certifîcantur de
suis objectis in vi luminis naturalis : theologia
autem in vi luminis supernaturalis a quo accipit
principia, licet de conclusionibus judicet per
lumen acquisitum discursivum. — Hinc ortum
est dissidium inter auctores, qua ratione intelligatur hæc major certitudo in theologa. — Nam
in primis, theologia in nobis non excludit omnem
dubitationem, cum non habeat evidentiam :
scientiæ autem naturales illam excludunt, quia
habent evidentiam resolvendi in sua principia.
— Secundo, quia certitudo theologiæ solum est
naturalis ordinis, et nostro discursu acquisita;
ergo licet in ipsis principiis habeat majorem cer­
titudinem quam habitus naturalis, tamen in ipso
proprio lumine theologico potest claudicare et
deficere sicut aliæ scientiæ naturales; sufficit
autem, quod ex aliqua parte possit deficere, ut
ejus certitudo non sit major certitudine naturali.
— Tertio, quia non omnes partes theologiæ pos­
sunt istam certitudinem habere, sicut quando
deducit conclusiones ex altera præmissâ naturali,
et similiter in parte practica et morali ; nam prae­
missa naturalis ordinis non influit nisi certitudi­
nem naturalem ; pars autem moralis et practica
versatur circa contingentia et singularia, quæ
recedunt a certitudine scientiæ. — Quod vero
dicitur elevari præmissam naturalem a superna­
tural!, non videtur verum : tum quia alias etiam
posset elevari præmissâ opinativa, et accipere
certitudinem supernaturalem et omnimodam a
fide ; tum quia habitus principiorum naturalium
non elevat præmissam minus certam ad hoc ut

producatur assensus certior scientifico : ergo
neque fides elevat præmissam naturalem, ut
producat assensum certiorem naturali.
3. Propter hoc aliqui auctores non admittunt
doctrinam D. Thomæ universaliter, sed limitant
illam quando theologia procedit ex utraque præmissa de fide. Ita Arrubal (hîc, disp. 5, cap. 9,
conci. 2); Granados (disp. 7, ad *
),
secundum
qui
citant alios. — Alii dicunt theologiam non esse
certiorem illo principio quodlibet est, vel non est :
non quatenus illud principium est notum natu­
rali lumine, sed quia est ita universalissimum,
ut in qualibet re revelata a Deo imbibatur ; nam
revelando hoc vel illud esse, revelat oppositum
non esse, quia oppositum est hæresis. Ita Magi­
ster Zumel (in præsenti art. 5 +). — Alii dicunt
theologiam non aliter esse certiorem aliis scien­
tiis, nisi quia in nobis datur actus reflexus, quo
judicamus illi cognitioni non posse subesse fal­
sum : non vero ea ratione, quia fides cui theolo­
gia nititur est certior ceteris scientiis ; res autem
ipsas non posse dici proprie certas vel incertas
secundum se, sed solum magis vel minus neces­
sarias. Ita Pater Vazquez (super art. 5 hujus
quæst.). — Alii denique putant D. Thomam loqui
de theologia prout est in beatis vel in Deo tam­
quam in subjecto connatural! : non prout in
nobis, in quibus solum est certior quantum ad
adhæsionem intellectûs, non quoad quietationem.

4. NIHILOMINUS RESOLUTIO NO­
STRA EST : theologiam in conclusionibus
scientificis quas resolvit in principia revelata,
esse certiorem ex parte suæ rationis formalis
omnibus aliis scientiis, universaliter loquendo
de omni conclusione theologica, et non solum
ut in Deo vel in beatis, sed etiam prout in
nobis. — Non tamen repugnat quoad aliquos
effectus certitudinem scientiæ naturalis esse
majorem certitudine theologiæ, immo et fidei ;
qui tamen effectus potius se tenet t ex parte
evidentiae, quam certitudinis.
Prima pars est communis Thomistarum, et
videri potest Magister Banez (hîc, art. 5) et
Zumel *, Magister Gonzalez (disp. 5), Navarrete
(controv. 12) et alii. Et sumitur ex D. Thoma
qui (in hoc art. 5) absolute et sine restrictione
docet theologiam esse certiorem aliis scientiis,
non obstante quod accipiat aliquando principia
ab aliis scientiis ut sibi ministrantibus (ut patet
solutione ad 2); ergo aperte sentit D. Thomas
quod theologia, etiam cum utitur præmissâ ali-

quâ naturali, est certior aliis scientiis : alias ad
quid poneret et solveret illud argumentum de
theologia quando utitur præmissâ aliquâ natu­
rali? Et de eodem videri potest in I Sent. q. 1
prologi, a. 1; et ibidem ad Annibald. q. 2, a. 2.
5. Ratio est : quia theologia resolvit suas con­
clusiones per consequentiam certam et eviden­
tem in principia certiora omnibus principiis natu­
ralibus; ergo est certior illis. — Consequentia
patet : quia ut aliquis assensus sit certus, sufficit
quod ejus certitudo evidenter et certo sit resoluta
in principia certa, quia certitudinem participat
a principiis ; ergo ut sit certior, sufficit quod sit
resoluta in principia certiora per eamdem conse­
quentiam evidentem. — Antecedens vero con­
stat : quia principia in quæ resolvit theologia
per consequentiam certam, sunt principia fidei,
cujus certitudo est major omni certitudine natu­
rali (ut ostenditur II-II q. 4, a. 8), cum sit lumi­
nis supernaturalis, qui est ordo divinus, et con­
sequenter veritas ejus immutabilior et firmior
omni certitudine naturali. — Confirmatur :
quia si aliqua scientia resolveret in principia
evidentia supernaturaliter, talis scientia esset
evidentior omni scientiâ naturali, eo quod ab
altiori lumine illustraretur ex parte suorum prin­
cipiorum ; ergo si aliqua scientia resolvit in prin­
cipia certiora, talis scientia erit certior aliis :
eadem enim ratio est in participando evidentiam
et certitudinem, dummodo fiat per evidentem
consequentiam.
6. Quod autem hæc certitudo theologiæ sit
major omnibus scientiis, etiam cum procedit ex
altera præmissâ naturali, constat ex supradictis;
quia licet præmissâ naturalis concurrat ad con­
clusionem inferendam, tamen non sistit in eâ
ultima resolutio : sed ulterius resolvitur, et fit
dependens a præmissâ de fide, et elevatur ab illa
saltem extrinsece, quatenus ejus veritas subor­
dinate et regulatur per illam de fide, et judica­
tur non opponi illi ; et sic prout deservit ad infe­
rendam veritatem, habet ex connexione cum
præmissâ de fide majorem certitudinem, ratione
illius subordinationis ad fidem : et sic conclusio
procedens est certior omnibus aliis scientiis, quæ
carent tali subordinatione et connexione cum
certitudine fidei. Immo hinc clare revincitur sen­
tentia Arrubal * et Granados *, quia assensus
theologicus ex una naturali et altera de fide, ad
minus ex præmissâ naturali habet certitudinem
æqualem aliis scientiis naturalibus ; et ultra hoc
habet ex præmissâ de fide aliquam majorem cer­

titudinem, quia etiam illa præmissâ de fide influit
ad minus sicut præmissâ naturalis ; ergo ex hac
parte superat scientias naturales. Veritas autem
est, quod præmissâ naturalis, ut conjuncta præmissæ de fide, non extrahit illam a ratione virtualis revelatæ, ut supra ponderatum est .· et sic
illa præmissâ naturalis solum se habet ut expli­
cans, seu conducens ad explicandam connexio­
nem objecti inferendi cum objecto revelato; et
sic totum illud manet intra terminos objecti virtualiter revelati.
7. Quod vero attinet ad sententiam Patris
Vazquez, manifestum est quod si certitudinem
theologiæ ponit in actu reflexo, quo quis judicat
se non falli in illo judicio : vel tale judicium
reflexum est verum : vel falsum. Si falsum : ergo
theologia non est certa, siquidem falsum est
judicium quo judicant de ipsa, quod sit certa et
infallibilis. Si est verum : ergo ita est quod ipse
actus theologiæ est infallibilis, et certior aliis
scientiis; ergo antecedenter ad actum reflexum
habet istam certitudinem, nam per actum refle­
xum illam non acquirit, sed supponit : siquidem
actus reflexus extrinsece se habet ad directum,
nec potest illum constituere. — Nec potest dici,
quod actus directus est certus objective, reflexus
vero formaliter. Contra enim est : nam ille actus
directus vere et proprie est actus intellectûs ;
ergo est capax certitudinis formalis, non minus
quam actus aliarum scientiarum, nec minus
quam ipse actus reflexus in quo non est aliquod
principium unde sit magis infallibilis quam ipse
actus directus : nam vel habet certitudinem fidei,
vel evidentiam supernaturalem, vel scientiæ et
discursûs theologici. Si hoc tertium : non est
magis certus quam ipse assensus directus theo­
logicus, et ita frustra ex illo actu reflexo sumitur
hæc major certitudo. Primum et secundum dici
non potest : quia nec habemus revelationem
specialem de illo actu reflexo, cum nullibi hoc
proponat Ecclesia ; et multo minus de hoc habe­
mus evidentiam claram supernaturalem, cum
nullus illam experiatur.
8. Quod vero theologia, non solum prout est
in Deo et beatis sed etiam prout in nobis, sit
certior, patet ; quia etiam prout in nobis, proce­
dit ex principiis cognitis lumine supernatural!,
scilicet lumine fidei quæ in nobis datur; fides
autem, quæ in nobis est, licet compati possit
cum aliqua dubitatione ex parte subjecti : tamen
secundum se, et ut tangit objectum, excedit om­
nem certitudinem naturalem, siquidem innititur

causae omnino infallibili et immutabili, scilicet
revelationi divinæ; ergo etiam theologia quæ
ex illa deducitur et est in nobis, et non solum in
beatis, certior est secundum se, licet ex parte
nostra possit compati aliquam dubitationem, ut
jam explicamus.
9. Secunda pars conclusionis, quod certitudo
naturalis quoad aliquos effectus sit major certi­
tudine theologiæ, sumitur ex D. Thoma Π-ΙΙ
q. 4, a. 8, ubi docet fidem quoad nos, seu ex
parte subjectir, non esse certiorem aliis scientiis,
licet secundum se certior sit. Quod ibi explicat
D. Thomas sumendo certitudinem pro eo quod
plenius consequitur noster intellectus : et hoc
modo fit res minus certa ex parte nostra, id
est, minus plene ab intellectu percipitur. Quod
* rectius ■. q. 2 (in I ad Atinibald. dist. 1 *
, q. 2, a. 2) expressit
prologi, a. 2 p Thomas dicens quod « theologia respectu
nostri intellectûs minus captabilis est ». Et in
hac quaestione (art. 5 ad 1) inquit quod « nihil
prohibet id quod est certius secundum rem, esse
quoad nos minus certum propter debilitatem
nostri intellectûs; unde dubitatio, quæ accidit
aliquibus circa articulos fidei non est propter
incertitudinem rei, sed propter debilitatem nostri
intellectûs ». — Et hinc sumitur fundamentum
hujus partis : quia scientia habet certitudinem
ortam ex evidentia, et sic aliquem effectum
habet præter solam certitudinem in quo excedit
fidem, scilicet evidentiam, licet in ipsa firmitate
certitudinis non excedat. Ex eo autem quod ejus
certitudo oritur ex evidentia, sequitur quod ple­
nius assequatur a nostro intellectu, et satietur
et quietetur intellectus, siquidem evidentia est
ultimum in quo intellectus sistit circa objectum ;
fides autem admittit aliquem motum, et ita dici­
tur, quod credere est cum assensu cogitare : id
est, præbere assensum cum aliqua fluctuatione
et motu cogitationis. Et inde est, quod positâ
fide adhuc potest insurgere motus dubitationis,
propter debilitatem nostri intellectûs nondum
videntis veritatem. Quam dubitationem intelle­
ctus non potest exstinguere ex vi objecti, quia
non videtur : sed ex vi voluntatis recte dispo-

sitæ, aut ex vehementia motivorum credibilitatis. Et hinc etiam est, quod certitudo scientiæ
immediate incipit et desumitur ab objecto, quia
videtur ; certitudo vero fidei mediante voluntate,
quæ prius tangitur a motione divina, quam in­
tellectus, eo quod voluntas debet movere intelle­
ctum ut credat et determinetur ad assentiendum,
ut optime D. Thomas explicat (ad Hebr. xi,
lect. 1 ) ; ergo certitudo scientiæ, quia ex eviden­
tia oritur, connaturalior est intellectui, magisque
illum relinquit intra suos proprios terminos, quia
intellectus hoc maxime intendit, scilicet rem
penetrare et quasi intus legere : quod non per­
mittit obscuritas fidei, quia potius captivat intel­
lectum et sub alienis terminis relinquit, utpote
dependentem a motione voluntatis.
9bis. An vero certitudo theologiæ, quam poni­
mus majorem scientiis naturalibus, sit etiam
major certitudine principiorum quantumcumque
universalium? Respondetur affirmative; id enim
convincit ratio D. Thomæ (in hoc art. 5), quia
theologia habet certitudinem ex lumine divinæ
scientiæ, quæ decipi non potest. Cum ergo reso­
lutio theologiæ sit in principia supernaturalia,
necessario ex hac parte excedit totum genus et
ordinem naturalis certitudinis, etiam quoad ha­
bitus principiorum : quia hæc principia innitun­
tur certitudini inferioris ordinis, scilicet naturali,
quæ minor est certitudine divinâ. — Et explica­
tur hoc amplius, et confirmatur : quia veritas
principiorum quantumcumque per se nota, in
nobis semper est reducibilis ad sensus ex quibus
originatur, et eorum universalitas ex inductione
factâ per sensus dependet2. Nam v. g. cum
dico : Omne totum est majus sua parte, hæc uni­
versalitas fundatur in inductione sensuum, qui­
bus continue videmus partes et totum, et quod
partes sunt minores toto; sed quod hoc ita uni­
versale sit ut etiam supernaturaliter deficere
non possit, licet ex terminorum natura optime
deducatur, tamen ex vi inductionis per sensus
factæ a qua dependet et originatur, semper de
se subest fallaciæ et deceptioni, cujus sensus
sunt capaces. Similiter cum dico : Quodlibet

1 Omnes : objecti : mendose.
= Cave, prudens lector, ne existimes Joannem a S. Thoma hic
fundare certitudinem formalem et universalitatem primorum prin­
cipiorum super cognitionem sensilem, et inductionem factam per
sensus : id quod, profecto, monstrum quoddam esset in re metaphysica. Tantummodo enim voluit notare duplici modo imminui
(non in se, utique, sed ex parte debilis nostri intellectûs) certitudi­
nem principiorum : tuin quia excedunt omnem sensibilem expe­
rientiam, proindeque nequit mens humana iri eorum contempla-

tione juvari imaginibus aut particularium exemplorum addu­
ctione ; tum etiam quia fons et origo totius humana: scientiæ est
in cognitione sensuum, ut præbente intellectui materiam unde
suos abstrahat conceptus : quocirca saltem apud philosophos
dubitari potest an ex tali origine aliquid incerti et fallaciæ con­
traxerint. — Quæ duplex anxietatis et hæsitationis causa prorsus
tollitur quando divinâ revelatione approbantur rationis nostræ
principia prima.

est, vet non est, hoc principium verificatur
quidem in quocumque singulari ex sensibus co­
gnito; nam hoc ipso quod video aliquid esse,
etiam video quod non stat non esse; et hoc ipso
quod Deus revelat aliquid esse, relinquitur ut
haereticum dicere quod non sit. Ceterum universalizare illas propositiones, ita ut semper et in
omnibus velificentur, non possumus plene videre
ex sola vi inductionis quæ habetur per sensus,
quia ex illis non certificamur quid lateat in omni­
potentia Dei, et quid possit vel non possit circa
illa. Quare cum principia non sint quæcumque
veritates ex terminis notæ, sed universales redditæ, et universaliter enuntiantes (alias non erunt
principia, si universalia non sint) : ideo certitudo
principiorum naturalium corrigi potest et certificari per divinam revelationem, tam quoad suam
universalitatem, quam quoad causam unde acci­
pitur eorum certitudo, scilicet quantum ad indu­
ctionem sensuum : quia revelatio accipitur a
divina scientia, quæ universalior et certior est
omnibus.

10. Ad argumenta a principio respondetur.
— Ad primum * respondet D. Thomas (in hoc art. 5
p. ϊΐΐ
390.11.
quod non excluditur dubitatio a theologiâ
ρΐΊηιι$2, acj
c»
orta ex debilitate nostri intellectûs non potentis
rem capere sine evidentia : et sic ex defectu evidentiæ non quietatur intellectus ; non tamen ori­
tur illa dubitatio ex ipso objecto, vel ex ratione
formali tendendi in illud, quod est divinum testi­
monium : hoc enim summam habet firmitatem ;
et sic non est causa dubitationis fundata in ipsa
re aut lumine ejus, sed in imperfectione nostri
intellectûs, et defectu evidentiæ. Certitudo au­
tem, major vel minor non judicatur ex dubita­
tione orta ex parte subjecti, sed ex objecto vel
ejus lumine : quia propria certitudo habet causas
fundatas in ipsa immutabilitate objecti; sine
fundamento enim veritatis non datur propria
certitudo, licet possit dari nimia intellectûs adhæsio orta ex passione vel prava dispositione,
quæ est pertinacia, et hæc datur circa falsum.
Unde sola dubitatio quæ oritur ex ipsis funda­
mentis et causis objecti, opponitur certitudini
in se : non autem quæ solum oritur ex defectu
subjecti non assequentis plene veritatem.
cf. supra,
11. Ad secundum respondetur, quod certitudo
p. 390, n. 2, theologiæ formaliter est naturalis ordinis : sed
originative, et ex parte suorum principiorum, est
supernaturalis ; et hac ratione excedit omnem
naturalem certitudinem, quia resolvitur in prin­
cipia supernaturalia. Et cum dicitur, quod ex ea
* cf. supra,

parte qua naturalis est, potest deficere : respon­
detur quod si absolute esset naturalis, deficere
posset; sed ut habet connexionem cum principio
supernaturali, ad ejus indeficientiam elevatur :
quia in bona consequentia, si antecedens est
verum, consequens non potest esse falsum, et si
antecedens est indefectibile, consequens non
potest esse fallibile, prout subest illi antecedenti.
Et hac ratione dicitur proprie elevari præmissa
naturalis a supernaturali : non in se intrinsece
accipiendo majorem certitudinem, sed ex conne­
xione cum præmissa supernaturali ad inferendam
conclusionem : ne possit dari antecedens infalli­
bile, id est, tam major, quam minor, et conse­
quens fallibile; sicut dici solet de rebus contin­
gentibus, quæ ut subsunt divinæ scientiæ et
providentiæ, sunt infallibiles, licet secundum se
contingentes. Quando autem altera præmissa
opinativa est, statim dicemus.
12. Ad tertium respondetur, quod etiam quando
altera præmissa est ordinis naturalis, conclusio
est majoris certitudinis, quam sola præmissa
ordinis naturalis; nec enim est necesse quod
certitudo conclusionis sit minor quâlibet præmissâ secundum se, sed utrâque, ut constituit
unum medium quod ex utrâque præmissâ resul­
tat. In præsenti autem, ex præmissâ naturali, et
de fide, fit unum medium virtualis revelationis,
quod est certius conclusione illatâ quæ ab illo
participat certitudinem. Et præmissa naturalis
non ex æquo influit cum præmissâ de fide, sed
ut illi ministrans et subordinata, et ad ejus cer­
titudinem elevata, ut sæpe dictum est. Et tunc
non sequitur conclusio debiliorem partem præmissæ naturalis : eo quod non resolvitur ultimate
in illam, sed in præmissam supernaturalem quæ
certitudinem præmissæ naturalis corrigit et ele­
vat. — Et ad replicam contra hoc, dicitur quod
præmissa opinativa non est capax ut corrigatur
et elevetur a majori certitudine fidei, quia in se
nullam habet certitudinem, sed fallibilitatem ; et
ita si aliquam certitudinem accipiat, destruetur
in ratione opinativæ. — 13. Ad secundam repli­
cam dicitur, quod habitus principiorum natura­
lium non respicit præmissam minus certam, ut
ministrantem sibi, et regulabilem a se tamquam
ab altiori lumine, sed ut inferentem secum ex
æquo ; et sic non potest præbere illi majorem cer­
titudinem quam in alia scientia haberetur : nec
enim ex habitu principiorum potest quælibet
præmissa naturalis majorem certitudinem hau­
rire ad conclusionem inferendam, quam ad scien50

cf. supra,
p· 39°. n. 2,

Te,tl°

tificum assensum naturalem : non ut sit assensus
sicut assensus principiorum, quia hic illativus
non est. Quod si esset scientia alia superior, quæ
posset regulare et corrigere seu perficere prætnissam inferioris scientiae : etiam communicaret
illi majorem certitudinem ad inferendam conclu­
sionem, quam si sine tali superiori scientiâ inve­
niretur.
14. Ad id quod dicitur * de parte thëblogiæ
morali : respondetur quod in moralibus id quod
scientificum est, solum tractat de regulis quibus
recte operandum est : et istae non sunt contin­
gentes, sed certae, sicut omnes aliae regulae ar­
tium, licet versentur circa materiam contingen­
tem; quia versantur circa illam non absolute,
sed ut regulàbilis est regulis certis et determina­
tis, quæ scilicet deducuntur ex principiis practicis certis.
15. Si instes ex Patre Arrubal (ùbi * supra) :
qUja jmp0Ssibile est quod consequens sit magis
necessarium ex vi connexionis cum antecedente,
quam ipsum antecedens; sed consequens theolo­
gicum non habet connexionem solum cum prin­
cipio de fide, sed etiam cum principio naturali;

ergo non potest esse magis certum quam illud
complexum ex naturali; et de fide : illud autem
complexum non est magis certum quam prin­
cipium naturale, siquidem pendet ab illo et in­
cludit illud ; ergo non est magis necessarium
quam illud, et sic assensus non est magis certus
quam assensus ad propositionem naturalem :
Respondetur negando quod illud complexum non
sit certius, quam illa sola præmissâ naturalis;
Et cum dicitur quod pendet ab illa et includit
illam, distinguo : pendet ab illa ut sibi mini­
strante et subordinata, et per praemissam de
fide regulata, concedo; ut æque principaliter
concurrente, nego; sed ut deservit virtuali reve­
lationi, et ut facit connexionem cum re formaliter
revelata per fidem, ut sæpe explicatum est. Et
ideo illud complexum seu antecedens non reddi­
tur solum naturale, sed redditur virtualiter reve­
latum, et supernaturale originative : quatenus
resolvitur veritas conclusionis in illud principium
supernaturale, et ipsa veritas praemissae natura­
lis etiam subordinatur et corrigitur per supernaturalem; et sic tandem tota certitudo resolvitur
et pendet a principio supernatural! ut inferente.

ARTICULUS X
Utrum theologia sit simul practica et speculativa.

.„

~

davens. Summa quæstionum, art. 8,

.. in i sent
q. 4 prologi’
nn. 31, 4I

1. -pN articulo quarto hujus quaestionis, duo
I dicit D. Thomas. Primum, quod in scientiis naturalibus, seu philosophicis (id est,
ordinis naturalis), alia èst scientia practica, alia
speculativa. Et sic supponit quod speculativum
et practicum pertinent ad scientias specie diver­
sas. Sfecundum est, quod quia theologia se ex­
tendit àd ea quæ pertinent ad scientias di versas,
potest una. exsistens esse simul practica et spe­
culativa : licet magis speculativa sit, id est,
principalius, quia theologia principalius attingit
Deum, et de ejus disputat naturâ.
2. Huic auterii resolutioni D. Thomœ, diversee
sententice opponuntur diversis viis. Nam quidam
existimant cum D. Thoma practicum et speculativum esse quidem differentias specificas et
essentiales, non tamen theologiam esse: simul
praeticamet speculativam, sed vel solum speculat’vam, vel solum practicam. Et pro primo citatur
Hetiricus *, pro secundo Seotus ”, ut refert ArTùbal (hic, disp. 4; c. 1). — Alii existimaht practi­

cum et speculativum esse differentias accidenta­
les, et sic posse eidem habitui seu scientiæ con­
venire, dummodo talis scientia non sit adæquate
practica vel speculativa. Unde ex hoc quod fides
seu theologia se extendit ad ea ad quæ naturales
scientiæ, non sequitur quod sit simul practica .et
speculativa : quia hoc ipsum cum sit accidentalis
differentia, potest in quacumque scientia reperiri,
quæ pro inadæquato objecto respicit rationem
practici vel speculativi. Ita sentiunt Molina (hic,
art. 4, disp. 2) ; Vazquez (disp. 9, c. 3) ; Granados
(disp. 6 *), qui etiam eumdem actum in logica '* præsertim
vel scientia naturali docet posse esse simul pran. 12
cticum et speculativum ; idemque sentit Valen­
tia * (quæst. 1, puncto 3, § 4) ; Arrubal (disp. * tom. i, disp
citata, c. 3),
i,q. i. pimci
'
3, § 4
3; Ceterum communis sententia Thomistarum
est, quod practicum et speculativum de se sunt
differentiæ essentiales; in theologia tamen non
invenitur practicum et speculativum formaliter,
ea formalitate ut est in scientiis inferioribus, sed

* Pars π, q. i.
a. 4
(ed.Reiser, t.i,
p. 269, sqq.)

eminenter sub ratione superiori utrumque com
*
prehendente. Quod de dono sapientiae, etscientiæ, et intellectus affirmat D. Thomas (II-II q. 8,
a. 3 et 6; et q. 9, a. 3; et q. 45, a. 3) ; idque
reducit ad altitudinem horum donorum, et eodem
modo id affirmat de nostra theologia (in hac
quæst. 1, a. 4). Sequuntur D. Thomam ejus disci­
puli Cajetanus et Banez (super istum art. 4);
Gonzalez (hîc, disp. 4 *) ; Navarrete (controv. 11).
Inter quos tamen aliqua levior controversia est,
an speculativum et practicum quod invenitur in
theologia, sit formaliter illud speculativum quod
invenitur in inferioribus scientiis : an solum virtualiter et eminenter. Nam Magister Banez vide­
tur docere, quod speculativum et practicum, ut
sunt differentiæ scientiarum, formaliter inve­
niuntur in theologia. Alii vero, quod solum emi­
nenter : formaliter vero est aliquid altius pra­
ctice et speculativo scientiarum inferiorum; de
quo Magister Navarrete (citato loco, § 5).
< 4. Suppono ex his quæ diximus in Logica
(q. 1 *, art. 4), quod speculativum et practiciim,
per se loquendo, sunt essentiales differentiæ
habituum intellectualium. Cujus explicatio con­
stabit ex ipsa explicatione speculationis et pra­
xis, a quibus accipitur ratio practici et specu­
lativi. Et licet aliqui dubitent in quo consistat
praxis, an in aliquo actu intellectûs, vel in
aliquo opere extra ipsum : tamen ista dubitatio
facile componitur distinguendo de praxi formaliter, et objective. Nam formaliter est actus practicans, id est, dirigens et catisans opus; et sic
pertinet formaliter ad actum intellectûs, qui solus
dirigere potest. Si vero sumatur praxis objective,
id est, pro objecto ad quod tendit actus practicans · necessario debet esse aliquid præter cogni­
tionem intellectûs, vel saltem dicere ordinem
ad aliquid extra intellectum. Quod sumitur ex
D. Thoma I-II q. 57, a. 1 ad 1; et II-II q. 179,
a. 2, ubi docet quod practicum quod dividitur
contra speculativum, sumitur ab opere exteriori.
Et ratio est, quia intellectus practicus supponit
speculativum juxta illud quod dicit Aristoteles 1
(in in de Anima), quod « intellectus speculativus
extensione fit practicus » ; nam regulatio alicujus
non potest fieri nisi cognitâ naturâ ejus quod
ordinandum est : alioquin fiet ordinatio et regu­
latio imperfecte, et ex subordinatione ad alterum
a quo dirigatur : et tunc in illo supponet cogni-

tionem speculativam ejus quod dirigendum est.
Si ergo practicum supponit speculativum tam­
quam dirigens et prsecedens se, ergo debet
supponere speculativum perfecte et sine errore
cognoscens, ut ex illo oriatur practicum ; alioquin
si speculatio errat, practica non poterit rectifi
*
cari, et sic neque emendare et dirigere ipsam
speculationem; sed speculatio dirigi debet, ne
erret, ab aliquo intra genus speculationis, et
antequam ratio practici oriatur : qua ratione
(loco citato Logicce) diximus non posse logicam
esse practicam, quia dirigit speculationem ne
erret; speculatio enim recta, et sine errore ante­
rior est omni practico. Quare ratio practica non
potest habere pro objecto actum intellectûs, qui
sit speculatio. Similiter neque actum ipsum pra­
cticum : quia vel haberet se ipsum pro objecto,
vel alium actum practicum; se ipsum habere
non potest : actus enim non potest ferri in se ut
in Objectum, nisi per reflexionem qui est alius
actus distinctus. Si vero habet alium actum
practicum, de illo inquiremus quid habeat pro
objecto; et sic cum non procedatur in infinitum,
oportet devenire ad actum qui respiciat pro
objecto practicabile aliquid extra intellectum :
et ab illo denominabitur tota directio illorum
actuum practica. Quod si aliquando cognitio ipsa
etiam practice dirigitur, id non est quatenus
cognitio, sed quatenus voluntarie fit; qua ratione
dicit D. Thomas (II-II q. 47, a. 2 ad 2), quod
etiam «ipse actus speculativæ rationis, secun­
dum quod est voluntarius, cadit sub electione et
consilio, consequenter sub ordinatione prudentiæ quæ utique practica est.
5. Ex quibus deducitur manifeste, quod pra­
cticum et speculativum important differentias
intra genus intelligendi ; nam differunt secundum
diversam rationem objecti intelligibilis, id est,
secundum diversam immaterialitatem seu abstractionem, quæ ad rationem formalem et essentia­
lem intra genus intellectivum pertinet. Quod
autem sic differant, constat : quia objectum ut
speculabile solum importat et attingit objectum
secundum rationem quidditatis suæ, et eorum
quæ quidditatem consequuntur; ideoque respicit
veritatem abstrahendo ab exercitio exsistendi.
At vero practicum respicit objectum ut stat sub
exercitio exsistendi, et quantum ad ipsam exse­
cutionem; ergo concernit id quod speculatio

' Hoc effatum a multis Aristoteli tribuitur; qui locum commu­
niter assignant, nempe in de Anima, text. 49. Re autem verâ
hæc verba nequaquam protulit Philosophus, licet locus citatus

(ed. Bekker 433 a 14-15) aliquid offerat unde tritum illud ada­
gium deduci potuit. Cf. S. Thomam, I P. q. 79, a. 11 in corpore.

(ed. Reiser,
t. i, p. 273 α

relinquit, et a quo abstrahit ; ergo diversa est
abstractio objecti unius et alterius, et diversa
immaterialitas; ergo et diversa intelligibilitas
essentialiter, quia essentialis ratio intelligibilitatis ab immaterialitate sumitur. Nec solum diffe­
runt penes diversos modos, scilicet una modo
resolutivo, altera modo compositive; nam isti
modi necessario reducuntur ad diversam immaterialitatem et abstractionem objecti, ut osten­
sum est, et consequenter ad diversam intelligibilitatem : ex hoc autem sumitur, non solum modalis, sed etiam essentialis et formalis differentia
in genere intelligibili. — Neque etiam obstat,
quod practicum et speculativum videntur solum
differre ex fine extrinseco, quia scilicet una inten­
dit reducere ad opus id quod altera speculatur :
quod certe non requirit distinctam cognoscibilitatem objecti, sed distinctam ordinationem ad
finem, et quod subjiciatur nostrae potestati id
quod speculabamur : nam hoc ipso illa notitia
sufficit dirigere ad exsecutionem; quod totum
extrinsecum est cognitioni. Sed respondetur non
sufficere notitiam speculativam cum potestate
exsequendi, ad hoc ut illa notitia reddatur practica : sed requiritur ulterius quod detur aliqua
notitia directiva secundum rationem illius pote­
statis exsecutivæ, et ad hoc non inclinat ipsa
notitia speculativa, nec sufficit; multi enim
optime intelligunt speculative, et inepte dirigunt
practice ; est ergo distincta difficultas in notitia
speculativa, atque in directiva seu practica.
Quare non distinguuntur ex solo fine extrinseco,
vel ex appositione potestatis exsecutivæ : sed ex
ipso intrinseco ordine ad objecta, ex quo una
notitia habet respicere tantum veritatem secun­
dum se in abstracto, altera secundum ea quæ
requiruntur ut ponantur in exercitio exsistentiæ.

* cf. supra,
Ρ· 394· η· 2,
Alii
existimant

6. His suppositis DICO PRIMO : Non potest
ratio practici et speculativi, prout reperitur in
scientiis inferioribus et naturalis ordinis, inve­
niri in theologia vel fide formaliter, etiam in­
adæquate. Sed oportet quod reperiatur aliquid
altius et eminentius illo practico et speculativo
inferiori, ita quod solum contineat perfectio­
nem practici et speculativi, sed non formalitatem et limitationem quæ invenitur in inferiori­
bus. — Prima pars est contra auctores supra
citatos *, qui existimant practicum et speculati­
vum, quando inadæquate se habent in aliqua
scientia, esse differentias accidentales; quando
vero adæquate se habent, essentiales. Et sic

ponunt in theologia idem practicum et specula­
tivum, quod in scientiis inferioribus. Quæ doctri­
na videtur parum constans, quia si semel aliqua
differentia essentialis est intra aliquod genus, non
potest intra illud reddi inadæquata et accidenta­
lis. — Cujus ratio est : quia differentia essentia­
lis est illa quæ radicatur in aliquo genere ad
constituendam quidditatem specificam intra illud
genus; ergo differentia quæ semel est essentialis,
etiam adæquata esse debet pro constituenda
specie : quia species constituta unica est, et uni­
cam atque adæquatam debet habere differen­
tiam; ergo si talis differentia intra idem genus
redditur accidentalis et inadæquata, ergo tollitur
radicatio ejus in illo genere, ut non sit essentia­
liter contrahens, sed accidentaliter adveniens :
quod sine mutatione intrinseca ipsius differentiæ
et radicis ejus fieri non potest. Unde uti possu­
mus inductione in omnibus aliis generibus : in
quibus non poterit inveniri, quod id quod intra
tale genus se habet ut differentia essentialis,
possit intra id genus se habere ut differentia
accidentalis; solum autem inveniemus, quod id
quod in uno genere essentiale est, in alio genere
accidentale sit. Cum ergo intra genus scientifi­
cum, practicum et speculativum aliquando sint
essentiales differentiæ, quia ex parte objecti for­
malis se tenent et diversam immaterialitatem
inducunt, ut diximus : numquam poterit tale
speculativum et practicum reddi accidentalis
differentia intra tale genus. — Dicere autem,
quod est differentia essentialis quando adæquate
se habet, et accidentalis quando inadæquate :
est plane petere principium, vel committere cir­
culum. Nam inquiro quando talis differentia
adæquate se habet? Et dicitur, quod adæquate
se habet quando est essentialis, ita quod aliam
differentiam non habeat; hoc autem est quod
inquirimus : quando talis differentia essentialis
est, et non habet aliam, aut quando est acciden­
talis, et inadæquata redditur? Et si respondea­
tur, tunc esse accidentalem quando inadæquate
se habet, committitur circulus : quia ideo est
accidentalis, quia inadæquata, et ideo redditur
inadæquata, quia accidentalis.
7. Nec potest dici, quod quia in scientia inve­
niuntur diversi habitus partiales circa diversas
conclusiones, etiam dantur diversæ differentiæ
partiales practici et speculativi. — Contra enim
est : tum quia apud nos scientia totalis et integra
non conflatur ex: diversis habitibus partialibus,
sed est unica qualitas unicam habens differen-

tiam, et simplicem, ut probavimus in quæst. 27
Logicœ * ex D. Thoma (I-II q. 54, a. 4); tum
etiam quia in oppositâ sententia eadem currit
difficultas : nam de quolibet partiali habitu in­
quiro, an habeat pro essentiali differentia, quæ
respectu sui adæquata sit, practicum vel specu­
lativum : vel non. Si primum : ergo numquam
salvatur quod illa differentia reddatur acciden­
talis et inadæquata respectu illius partialis habitûs, cui semel essentialiter convenit. Si secun­
dum : restat difficultas, quomodo in illo partiali
habitu ratio speculativi, verbi gratia, accidenta­
lis differentia sit, cum se teneat ex parte objecti
formalis, et diversæ immaterialitatis : et ita non
potest reddi accidentalis differentia in illo partiali
habitu, nisi supponatur alia prior, cui ista accidentaliter adveniat ; et illa non assignatur, quænam sit. — Nisi forte dicatur tunc speculativum
esse differentiam essentialem, non quidem respe­
ctu partialis scientiæ, sed totalis, quando in ali­
qua scientia totali omnes habitus partiales spe­
culativi sunt : tunc autem esse accidentalem
differentiam, quando unus habitus partialis est
speculativus, et alter practicus. Sed contra hoc
est : quia scientia totalis, si conflatur ex multis
habitibus partialibus, non habet aliquam diffe­
rentiam essentialem ipsi toti convenientem prae­
ter differentias partiales : quia illa totalis scientia
non est aliquid per se unum conflatum ex com­
positione vel mixtura partialium habituum, cum
talis physica compositio non detur; ergo in tali
sententia non potest speculativum vel practicum
reddi essentialis vel accidentalis differentia, nisi
ex parte habituum partialium, in quibus tamen
currit ratio facta.
8. Secunda pars conclusionis, scilicet non
posse fidem et theologiam simul in se includere
tale practicum et speculativum, quale invenitur
in scientiis ordinis naturalis : constat ex generali
ratione, quia duæ species essentialiter distinctæ
non possunt conjungi in aliquo quantumcumque
superiori, nisi remotâ earum oppositione : siqui­
dem species essentialiter distinctæ oppositionem
habent inter se. Removeri autem non potest illa
oppositio, quamdiu non removetur illa forma et
ratio inferior limitata ex qua causatur, et 1
reperiatur in aliqua forma eminentiori, in qua sit
illa formalitas, non sub ratione opposita et limitata respectu alterius, sed altiori *, in qua non sit
ta|js oppositio actualiter, sed eminenter. Itaque
1 Ita omnes || Censemus legendum : ita ut reperiatur.'

tota perfectio inferioris poterit inveniri in supe­
riori, sed non limitatio et coarctatio inferioris,
causans actualem oppositionem cum alia forma ;
sicut sensus communis continet superiori modo
perfectionem omnium sensuum exteriorum, et
intellectus perfectionem omnium sensuum, sed
non formalem modum eorum.
9. Si autem quieras : quomodo fides et theolo­
gia eminenter contineant perfectionem practici
et speculativi ? Respondetur dupliciter hoc posse
explicari. — Primo : quia habitus supernaturales, vel originati ab illis, induunt modum poten­
tiae, et afficiunt potentiam intellectivam tam
quoad rationem speculativam, quam practicam ;
potentia autem intellectiva simul est speculativa
et practica ; et ita habitus ille superioris ordinis,
quia ad modum potentiae se habet, et totam eam
informat, tam ut est practica quam ut est specu­
lativa, simul etiam induit rationem practici et
speculativi : non eo modo quo est in habitibus
inferioribus, sed ad illum modum quo est in
potentia. Sic colligitur ex D. Thoma II-II q. 52,
a. 2 ad 2; ubi ponit differentiam inter donum
consilii et donum scientiæ, quod donum consilii
directe adjuvat prudentiam, sed « donum scien­
tiæ non directe respondet prudentiæ, cum sit in
speculativis : sed secundum quamdam extensio­
nem eam adjuvat ». Constat autem, quod donum
scientiæ simul est practicum et speculativum (ut
dicit eadem II-II q. 9, a. 3); ergo si extensione
quadam fit practica 2, consequenter habet ratio­
nem speculativi et practici ad modum potentiæ,
quia potentia intellectiva seu intellectus specula­
tivus extensione fit practicus. Et similiter donum
sapientiæ informat istum intellectum, tam quoad
partem practicam, quam speculativam, ut docet
D. Thomas (II-II q. 45, a. 5 *). Et sic in istis habi- * et præsertim
tibus speculativum est radix et fundamentum
art· 3
practici, non tamquam regula extrinseca, sed
tamquam intrinseca : id est, ut conveniens eidem
habitui, sicut eidem potentiæ convenit specula­
tivum et practicum ; et ipsa ratio speculativi est
fundamentum practici, non tamquam regula
extrinseca ipsi potentiæ, sed in eâdem potentiâ
fundata, et quadam extensione rationem practici
habens.
10. Secundo, explicatur ista conjunctio practici
et speculativi in illa ratione eminenti, quatenus
fides et theologia derivantur a lumine divino.
Ad hoc enim reducit D. Thomas hoc ipsum (in
Ita omnes II Forte legendum : practicum.

ista quæst. art. 4), dum inquit quod « licet in
philosophicis, alia sit doctrina practica, alia-spe­
culativa, sacra tamen doctrina comprehendit sub
Se utramque, sicut Deus eâdem scientiâ Cogno­
scit se, et ea quæ facit ». Cujus ratio redditur a
D. Thoma (II-II q. 9 citata, a. 3), quia « fides
primo et principaliter in speculatione consistit, in
quantum inhæret prirnæ veritati; sed quia veri­
tas etiam est ultimus finis propter quem opera­
mur, inde etiam est quod fides ad operationem
sé extendit, juxta illud (ad Gal. v, 6) : Fides,
quæper dilectionem operatur. Unde etiam oportet,
quod donum scientiæ primo quidem et principa­
liter respiciat speculationem in quantum habet
[homo] scire quid fide teneri debeat : secundario
autem se extendat ad operationem, secundum
qiiod per scientiam credibilium, et eorum quæ
ad credibilia consequuntur, dirigimur in agen­
dis ». — Ex quo fit argumentum : quia principia
theologiæ sunt res revelatae per fidem; fides
autem non solum credit Deum esse primam veri­
tatem (quod pertinet ad speculationem), sed
etiam tangit Ut finem, ad quem consequendum
dirigimur (quod pertinet ad praxim) : unde in
Scripturâ multa praecepta continentur, tam mo­
ralia, quam caeremonialia ; theologia autem ver­
satur discurrendo circa omnia, circa quæ versa­
tur fides et Scriptura credendo; ergo non solum
versatur speculative circa veritatem, sed dire­
ctive et practice circa· finem et media et prae­
cepta tradita a Deo : atque ita quoad hoc habet
eminenter vim prudentiae, nec solum sistit in
speculatione, sed etiam dirigitur 1 in praxi, quia
ut dicit D. Thomas citato loco, « per scientiam
credibilium et eorum quæ ad credibilia conse­
quuntur, dirigimur in agendis. » Quæ autem
consequuntur ad credibilia, sunt ea quæ theolo­
gia deducit ut conclusiones consecutas ex credi­
tis per fidem.
11. Unde etiam constat qua ratione dicatur
theologia magis speculativa, quam practica :
quia scilicet lumen fidei, quod sequitur theologia,
principalius respicit Deum ut veritatem in se,
quam quoad assequibilitatem practicam ejus ut
finis ultimi, eo quod principaliores fidei articuli
sunt de his quæ pertinent ad Deum in se; hoc
autem pertinet ad speculationem, quia tangit
præcise veritates Dei in se.
12. An vero absolute dicenda sit theologia for­
maliter practica, vel speculativa? Respondetur
1 Ita otnnes ll Forte melius legeretur : dirigit; aut aliquid

posse dici; sicut etiam divina scientia formaliter
speculativa est et practica : quia istæ rationes
practici et speculativi non important aliquam
imperfectionem intrinsecam, ratione cujus meta­
phorice, et non proprie, debeant poni in Deo;
idem est autem poni proprie, et formaliter. Si
tamen ly formaliter intelligatur sub ea formalitate qua invenitur in inferioribus, scilicet limi­
tate et determinate : sic non inveniuntur in Deo
formaliter formalitate limitatâ, sed eminenter ;
et sic inveniuntur eminenter et formaliter, emi­
nenter quidem comparative ad practicum et spe­
culativum quod est in inferioribus, formaliter
autem quia proprie et non metaphorice, secun­
dum perfectionem suam, non secundum limita­
tionem suam ; sicut in anima rationali invenitur
vegetativum eminenter formàliter, eminenter
quidem respectu vegetativi quod est in planta,
formaliter autem quia proprie et non metapho­
rice habet istum gradum. Eodem modo dicimus
de theologia et fide, quia participant eminen­
tiam illam ad eum modum quo invenitur in Deo.
SOLVUNTUR ARGUMENTA.

13. Primo, arguitur ad probandum quod
non sint essentiales differentiae in scientiis pra­
cticum et speculativum : Quia in ipsa potentia
intellectiva non sunt essentiales differentiae, ut
docet S. Thomas (I P. q. 79, a. 11); et similiter
in visione beata et fide, nos dicimus non facere
differentiam essentialem. Ergo neque facient in
habitibus inferioribus : ideo enim in potentia
bon faciunt differentiam essentialem, quia non
se tenent ex parte objecti; ergo neque in habi­
tibus essentiales differentiae erunt, sed pertine­
bunt ad diversum modum operandi. — Confir­
matur : quia ex diversa intentione operantis
et diverso modo operandi, variatur scientia spe­
culativa et practica; ergo istæ differentiae non
possunt esse essentiales, utpote non desumptae
ex objecto, sed ex operante. — Antecedens est
D. Thomæ, I P. q. 14, a. 16, ubi inquit quod
« si quis aedificator consideret qualiter posset
fieri aliqua domus, non ordinans ad finem opera­
tionis séd ad cognoscendum tantum, erit quan­
tum ad finem speculativa consideratio ». Et sub­
dit quod « scientia, quæ est speculativa ratione
ipsius rei scitæ, est speculativa tantum; quæ
vero speculativa est secundum modum vel finem,
supplendo, intelligenducn : [ab ea] dirigitur [homo] in praxi.

est secundum quid practice, et secundum quid
speculativa ; cum vero ordinatur ad finem opera­
tionis, est simpliciter practica » ; ergo esse practicum vel speculativum est aliquid accidentale,
utpote dependens ab ordinatione et fine operan­
tis. — Et a signo id constat : quia dirigere opus,
vel non dirigere, est aliquid extra genus notitiae ;
sicut in intuitivo et abstractive, habere rem prae­
sentem physice, vel non habere. — Et saepe noti­
tia aliqua desinit esse directiva aut practica,
quia non est in facultate' nostra id facere, cum
tamen ex parte notitiae habeat quidquid ad id
sufficit : sicut modo non habemus scientiam practicam de nutritiva v. g., quia non est in pote­
state nostra eam dirigere; si tamen Deus eam
subjiceret nostrae potestati, per hanc eamdem
notitiam practice illam dirigeremus.
14. Respondetur : practicum et speculativum
non diversificare potentias, sed habitus; quia
potentiae procedunt universaliori modo et magis
indifferenti, et ideo ea quæ sufficiunt ad *diver
sificandum habitus, non sufficiunt ad variandum
potentias; et tamen ex parte objecti se tenent
respectu habituum ; sicut dantur diversæ scientiæ
secundum speciem, in eadem tamen potentia
intellectiva. Visio autem beata et fides propter
rationem superiorem, quia supernaturales sunt,
tamquam quædam participationes divinæ scien­
tiæ altiori modo uniunt in se practicum et spe­
culativum, ut explicatum est.
15. Ad confirmationem respondetur : D. Thomam distinguere practicum et speculativum,
quando sunt differentiæ essentiales ex parte
objecti seu finis intrinseci ; at verp speculativum
et practicum secundum quid, id est, quantum
ad aliquem modum seu condicionem extrinsecam
pertinentem ad usum et exercitium scientiæ, ita
quod non solum scientia ipsa sit practica; sed
etiam intentio ususque scientiæ practicus sit, et
cum applicatione ad opus : ex hac parte distin­
gui potest practicum et speculativum accidentaliter. Itaque quando D. Thomas dicit considera­
tionem aliquam esse speculativam ex fine, et
posse esse practicam ex fine, idque docet esse
practicum et speculativum secundum quid ;
loquitur de speculativo et practico ex parte
scientis, seu quantum ad intentionem et usum
scientis : non ex parte scientiæ et secundum
specificationem ejus. Cum vero dicit, quod quan­
do ordinatur ad finem operationis, est simpliciter
practica, ly simpliciter non est idem quod abso­
lute et quantum ad substantiam : hoc enim

habet ex fine scientiæ, seu ex parte objecti ser
eundum se; sed ly simpliciter est idem quod
omnibus modis, quia tunc, tam ex parte scientiæ
quam ex parte scientis, practica est. — Ad id
vero quod dicitur a signo : respondetur directio­
nem non esse extrinsecam ipsi cognitioni, sed
essentialiter est ipsa cognitio; fit enim directio
ordinando aliquid, et. denuntiando ut fiat, et
utrumque cognitionis est : hac enim ratione
docet D. Thomas (I-II q. 17, a. 1) imperium esse
actum intellectûs, quia ordinat et denuntiat,
Quia vero in tali ordinatione imperativâ etiam
includitur efficacia movendi, quæ a voluntate
originatur : ideo ordinatio ut efficax, addit supra
cognitionem aliquid extra genus ejus, scilicet
motionem voluntatis. Intuitivum autem etabstractivum non differunt intrinsece loquendo per
divérsam manifestationem et lumen, sed per
diversam condicionem ex parte terminationis
objecti : quia scilicet objectum est in se exsistens
quando cognoscitur et cbexsistens cognitioni, vel
non est exsistens ; non quia magis vel minus
penetratur, sed stante eadem penetratione et
manifestatione, per hoc solum quod sit præsens
vel non sit præsens, redditur intuitivum vel
abstractivum. — Quod vero additur, quod si
Deus daret facultatem faciendi aliquid, sufficeret
notitia speculativa apte habita cum illa facultate
ad faciendum : dico non sufficere puram specu­
lationem, sed requiri dictamen directivum; et
hoc si non adderetur cum illa nova facultate,
numquam aliquid fieret.
16. Secundo, arguitur ad probandum quod
theologia non est simul speculativa et practica,
formaliter et proprie. Nam theologia pure est
scientia, et non prudentia ; ergo est mere specu­
lativa, et non practica. — Antecedens est cer­
tum : quia si theologia esset prudentia, ηοη
requireretur alia virtus prudentiæ præter ipsam;
constat autem posse esse magnum theologum,
et valde imprudentem seu peccatorem. Et quia
alias corrumperetur theologia, per peccatum,
.sicut corrumpitur dictamen prudentiæ, si theolo­
gia esset prudentia. — Consequentia autem
patet : quia inter habitus practices solum nume­
ratur prudentia circa agibilia, et ars circa factibilia ; scientia autem ut scientia non est virtus
practica, etiamsi versetur circa materiam mora­
lem, quia procedit resolutivo modo, definiendo
et dividendo, non movendo. :— Confirmatur ;
quia cognitio pure speculativa sufficit regulare
amorem et virtutes; ergo non bene colligitin·

quod theologia sit practica, ex eo quod regulat
amorem Dei et virtutes. Antecedens probatur :
quia Deus per notitiam quam habet de se, regu­
lat amorem sui; et tamen notitia quam de se
habet, est pure speculativa, ut docet S. Thomas
(I P. q. 14, a. 16); ergo sufficit speculativa co­
gnitio ad regulandum amorem Dei et virtutes.
— Confirmatur secundo .- quia theologia solum
secundario est practica, scilicet respectu objecti
secundarii, id est, operationum nostrarum, nam
primarium est Deus; ergo solum secundum quid
est practica.
17. Respondetur : theologiam non esse pru­
dentiam proxime et formaliter, sed directive et
architectonice; nam ut dicit D. Thomas (II-II
q. 9, a. 3), « per scientiam credibilium, et eorum
quæ ad credibilia consequuntur, dirigimur in
agendis. » Et (q. 16, a. 2 ad 1) inquit quod
« scientia, et intellectus fidelium Dei consistit in
praeceptis legis ». Et (q. 52, a. 2 ad 2) dicit quod
« donum scientiæ directe non respondet pruden­
tiae, cum sit in speculativis, sed per quamdam
extensionem eam adjuvat ». Sic ergo theologia
dirigit prudentiam et ideo architectonice se habet
ad illam ; sicut enim fides dirigit prudentiam in
quantum credendo dirigit vitam nostram, sic
theologia discurrendo circa ea quæ fidei sunt, et
circa praecepta quæ traduntur in Scriptura, etiam
habet instruere vitam nostram et dirigere pru­
dentiam ; formantur enim discursus prudentiales
consulendo theologiam, quæ explicat fidem etiam
in his quæ pertinent ad instructionem morum.
Unde sicut fides, quatenus est practica et per
dilectionem operatur, habet dirigere prudentiam
et ea quæ ad mores nostros pertinent : ita theo­
logia quatenus explicat fidem etiam in his quæ
practica sunt, habet dirigere prudentiam. — Et
cum dicitur quod non datur scientia practica,
nisi habeat adjunctam prudentiam : respondetur
quod scientia quæ tantum fundatur in principiis
naturalis ordinis, non est practica, sed distingui­
tur a prudentia; quæ vero habet pro principiis
res fidei, illa etiam est practica habetque ratio­
nem prudentiæ : non proxime formaliter, sed
regulative, quatenus explicat fidem quæ dirigere
potest prudentiam, non solum ut speculativa
est sed ut practica. — Et cum dicitur quod
potest aliquis esse theologus, et valde imprudens
et peccator : respondetur quod tunc manet theo­
logia sine exercitio practice et extensione actuali
ad res practicas, non tamen sine essentiali ratione
practici; sicut etiam fides potest dari in pecca­

tore sine hoc quod actu se extendat ad exerci­
tium practicum, sive ad virtutes : quod est
amittere, non aliquam perfectionem intrinsecam,
sed solum extensionem actualem et exercitium
circa ordinationem et regulationem practicam
virtutum. Eodem modo se habet theologia, quæ
in peccatore solum amittit actualem extensionem,
et exercitium practicum circa regulationem pru­
dentiæ et virtutum.
18. Ad confirmationem negatur antecedens.
Ad probationem dicitur, quod Deus respectu
amoris sui non indiget prudentia neque regulâ
aliquâ practicâ directivâ, quia amor ille neces­
sarius est neque regulatur arbitrio seu prudentia,
sed simplici cognitione sui ; respectu vero amoris
creaturarum, scientia Dei non solum est specu­
lativa, sed practica. — Ad secundam confirma­
tionem respondetur, quod theologia, tam respectu
sui objecti primarii quam secundarii, speculativa
est et practica ; nam licet primarium objectum,
quod est Deus, non sit operabile operatione fa­
cti vâ, est tamen attingibile operatione morali
per amorem, tamquam finis ultimus et regula
actionum nostrarum, et sic practice cognosci­
bilis; similiter virtutes et operationes nostræ
etiam sunt speculabiles, et de earum natura et
quidditate disserit theologus, et regulative etiam
atque directive se extendit ad practicandum de
illis ; immo non repugnat, quantum est ex ratione
formali, eumdem actum theologiæ esse simul
practicum et speculativum : sicut unico actu
fides potest credere Deo, et inflammare in amo­
rem ejus, ad illumque ordinare actus virtutum;
licet *aliquando ex parte subjecti propter aliquod
impedimentum seu limitationem aut fatigatio­
nem, non semper possit se explicare theologia in
rationem practici et speculativi simul.
19. Ultimo, arguitur ad probandum quod
speculativum et practicum theologiæ non est
aliquid eminentius, et simul formaliter tale :
Nam speculativum quod est in theologia, eisdem
regulis regulatur quibus speculativum in aliis
scientiis, scilicet ab eadem logica quæ regulas
speculationis omnibus scientiis præbet. — Nec
potest dici, quod invenitur in theologia illud
speculativum, remotâ imperfectione et limita­
tione. Nam contra est : quia speculativum illud
quod invenitur in scientiis inferioribus, est per­
fectio simpliciter, et est principium practici.
Ergo non est cur negetur theologiæ ex defectu
perfectionis. — Confirmatur : quia esse eminen­
ter tale, et formaliter tale, opponuntur inter se :

sicut sol non potest esse formaliter calidus, et
eminenter. — Nec tenet exemplum de anima
rationali, quæ simul est vegetativa formaliter et
eminenter; nam vegetativum et sensitivum animæ non sunt species seu genera, sed gradus
convenientes eidem formæ; speculativum autem
et practicum non se habent ut gradus in scientiis,
sed ut species condistinctæ intra idem genus;
ergo non possunt formaliter convenire theologiæ,
nisi ponatur sub utroque genere : sed si conve­
niunt, solum erit virtualiter. — Neque est necesse id ponere, ex eo quod theologia dirigit ad
finem virtutum; nam alias etiam philosophia
moralis esset simul practicà et speculativa, quia
non solum speculatur naturam virtutum, sed ad
earum exercitium dirigit. — Ac denique theolo­
gia non est proxima regula praxis, sed id perti­
net ad prudentiam ; ergo non est formaliter practica, sed tantum virtualiter et remote.
20. Respondetur : speculativum theologiæ
eisdem regulis regulari quibus aliæ scientiæ spe­
culativae, scilicet logicalibus : sed non eadem
limitatione qua aliæ scientiæ, sed cum majori
eminentia, quatenus non sistit in speculatione,
sed extenditur etiam ad praxim ; sicut in homine
vegetativum utitur eisdem instrumentis, quibus
alia animalia, scilicet calore et frigore aliisque
qualitatibus : non tamen limitatur ad hoc solum,
sed eminentiam habet ad gradum sensitivum et
rationalem. — Ad replicam respondetur, quod
speculativum ex suo genere est perfectio simpli­
citer; et sic invenitur in Deo, et participatur in
fide et theologia cum eminentia dicta. Ut autem
invenitur in inferioribus, est admixtum limita­
tioni et imperfectioni, et hæc separatur in forma
altiori, in qua sine tali limitatione invenitur. Et
in inferioribus habitibus speculativum est prin­
cipium practici, tamquam sibi extrinseci; in
superiori autem formâ est principium practici,
non per realem causationem, sed per virtualem :
sicut in Deo unum attributum dicitur ratio alte­
rius, et in ente ipsa entitas est ratio boni et veri.
21. Ad confirmationem negatur antecedens.
Ad primam probationem respondetur, quod emi­
nenter et formaliter non opponuntur, nisi quando
ly formaliter importat aliquam imperfectionem
ex genere suo, quæ cum eminentia stare non
potest ; quando autem ex suo genere formalitas
non importat imperfectionem, sed solum habet
illam adjunctam ex aliqua ratione inferiori, tunc
in forma eminenti manet formalitas illius gene­
ris, depurata tamen ab imperfectione; et illa
Theologia I.

forma dicitur eminenter habere id quod est in
inferiori, comparatione ad imperfectionem, qua
invenitur in inferiori. — Ad secundam probatio­
nem, quando dicitur quod duæ species oppositæ
non possunt contineri in forma superiori, sed
solum duo gradus, distinguo : secundum illas
condiciones et rationes, quibus illæ species inter
se sunt limitatæ et imperfectæ et diversificatæ,
transeat; secundum rationem, qua præcise per­
fectionem dicunt ex genere suo, nego. Et sic non
repugnat quod non tam species ipsæ inferiores,
quam earum perfectio inveniatur in aliqua forma
eminenti, semotis imperfectionibus : sicut in Deo
inveniuntur species prudentiæ et scientiæ forma­
liter, cum eminentia tamen removente imperfe­
ctionem et limitationem quam habent in nobis,
ubi tamquam species distinctae inveniuntur.
Unde similiter non repugnabit in formis supernaturalis ordinis participare suo modo hanc emi­
nentiam divinam, ut in se habeant per modum
unius ea quæ secundum diversas species limitate
et imperfecte inveniuntur in inferioribus ; ad hoc
enim reducit D. Thomas (in hac quæst. a. 5 *)
quod theologia nostra sit simul practica et spe­
culativa, et similiter donum sapientiae (II-II
q. 45, a. 3 ad 1). — Cum autem dicitur quod
theologia non potest poni in utroque genere :
respondetur verum esse, quod non ponitur di­
recte in genere practico vel speculativo ordinis
inferioris : sed in genere scientiæ superioris, quæ
originatur ex principiis supernaturalibus ; et sic
habet pertinere ad aliud genus tertium, nempe
nec practici tantum, nec speculativi tantum, sed
ad genus seu speciem eminentiorem utroque.
Practicum autem et speculativum solum, sunt
differentiae adæquatæ generis naturalis, et in
scientiis quæ sunt præcise ordinis naturalis.
22. Sed dices ; Cur similiter omnes virtutes
supernaturales, ut donum sapientiæ et scientiæ,
sicut sunt practicum et speculativum ex partici­
patione divinâ, ita etiam non erunt una sola
virtus, quæ simul sit sapientia et scientia, etc.,
quia hæc omnia in Deo sunt unum? — Respon­
detur, quod de istis supernaturalibus non possu­
mus reddere rationem ex solo nostro discursu,
sed ex revelatione per quam nobis constat de
illis. Ex revelatione autem constat nobis fidem
non solum esse speculativam, sed etiam practicam : tum quia per dilectionem operatur una
exsistens, quia dicitur una fides, unum baptis­
ma, etc. ; tum quia dependet a pia affectione vo­
luntatis, et consequenter subordinatur practicæ
51

cognitioni dirigenti piam affectionem. Si autem
fides est simul practica, etiam id conveniet theo­
logiæ quæ ex illa derivatur, et donis Spiritus
Sancti quæ illi deserviunt. Quod vero sint una
sola virtus donum sapientiæ et scientiæ, aliaque
similia dona et virtutes, hoc non constat nobis ex
revelatione, sed potius oppositum : quia distin­
guuntur septem dona Spiritus Sancti (Isa. xi, 2-3)
et tres virtutes theologicae (I Cor. xin, 13) :
Manent fides, spes, caritas, tria hæc. Unde non
possumus hæc omnia redigere in unam virtutem,
sicut possumus uni tribuere practicum et specu­
lativum.
23. Ad ultimam probationem * dicitur, quod
philosophia non habet dirigere finem virtutum,

neque de ipso fine tractare sub ratione boni et
virtutis, licet tractet sub ratione veri et quidditatis : tractare enim de illis sub ratione conve­
nientis et boni, pertinet quantum ad principia
ad synderesim, et quantum ad applicationem
mediorum ad prudentiam. — Theologia autem
licet non sit proxima regula praxis per modum
imperii et applicationis (id enim facit pruden­
tia), tamen quantum ad regulationem etiam
ordinat de illa; quia sicut synesis et gnome
judicant de his de quibus praecipit prudentia,
ita id facit theologia superiori modo ordinando
ista judicia synesis et gnomæ : quia id quod
facit fides circa illa credendo, facit theologia
explicando fidem.

ARTICULUS XI
Utrum Deus sub ratione deitatis sit subjectum theologice.
1. y ΊΓΤ punctus difficultatis resolvatur, supI I ponendum est quod in qualibet scientia
differunt subjectum et objectum, et in
utroque potest inveniri id quod est formale, et
quod est materiale. Objectum scientiæ est aliquid
complexum, scilicet id quod per scientiam mani­
festatur tamquam illatum et probatum, scilicet
conclusiones, ut docet S. Thomas (Π-ΙΙ q. 1,
a. 1) : scientia enim non cognoscit, nisi probando
et inferendo. Quod autem infertur et probatur,
est conclusio illata : conclusio autem est aliquid
complexum, in quo aliquod prædicatum dicitur
de aliquo subjecto ; et illa propositio seu conclu­
sio illata dicitur objectum scibile, id est, id quod
scitur et infertur in aliqua scientia. Subjectum
autem est illud de quo in conclusione prædicata
aliqua seu passiones inferuntur et probantur ; et
quia conclusio illata infertur ex aliis prioribus
propositionibus, quæ circa idem subjectum ali­
quid continent, ex quo tamquam per connexio­
nem infertur id quod in conclusione prædicatur :
ideo principia et conclusiones in scientia circa
idem subjectum versantur; sed in principiis prae­
dicantur ea quæ sunt per se nota, sicut prædicata
essentialia seu definitiones, quæ non probantur
per aliud medium : in conclusione autem ea quæ
ex istis inferuntur, scilicet passiones.
2. Distinctio autem materialis et formalis in
objecto et subjecto ex eo explicatur, quod obje­
ctum materiale est illa propositio quæ per illatio­

nem probatur et scitur tamquam veritas illata ;
formale vero est ratio illa sub qua, et per quam
illustratur et manifestatur talis conclusio : quæ
utique in principiis inferentibus invenitur tam­
quam in medio probativo conclusionis. Et de hoc
jam supra diximus *, in theologia esse revelatio­
nem virtualem, id est, principia fidei quatenus
habent rationem medii probativi alicujus con­
clusionis. — Subjectum materiale est res illa, de
qua aliquid demonstratur in aliqua scientia;
formale vero est illa habitudo, seu ratio, secun­
dum quam subjecta illa considerantur in tali
scientia; et illud subjectum cui primo et per se
convenit talis habitudo, dicitur subjectum prin­
cipale, seu attributionis : v. g. in philosophia,
quæ agit de tam diversis corporibus, sicut sunt
cælum et elementum et mixta, non quidem sub
omni ratione, sed quatenus mobilia. Metaphysica
agit non solum de corporibus, sed etiam de im­
materialibus quatenus habent rationem entis.
Et ideo in philosophia, ipsa corpora sunt subje­
ctum materiale, et ly mobile formale ; et res omnes
sunt subjectum materiale metaphysicæ : ratio
vero entis, formale : et subjectum principale,
Deus seu primum ens. Inquirimus ergo quodnam
sit subjectum theologiæ, tam formale quam
materiale.
3. Omissis ergo antiquorum opinionibus, qua­
rum aliquas refert S. Thomas in I D. 1 *, q. 1,
a. 4, et in præsenti.art. 7, ubi inquit « assignare

aliquos diversa subjecta attendentes ad ea quæ
tractantur in ista scientia, non ad rationem se­
cundum quam considerantur » ; aliæque sententiæ videri possunt apud Magistrum Banez et
Nazarium + et Gonzalez ++ (hîc, super istum
arj 7). Vazquez (disp. 10); Granados (disp. 2
primi tractatûs) :

initio

4. SIT ERGO CONCLUSIO : Subjectum
attributionis et formale adaequatum est Deus
secundum absolutam rationem deitatis, non
sub aliquo attributo tantum ; subjectum vero
adaequatum materiale extensive est quodcum- ·
que revelabile a Deo, prout subest virtuali
revelationi divinae. — In hac sententia jam fere
omnes conveniunt. Et qui olim aliud subjectum
assignaverunt in theologia, consideraverunt di­
versas res quæ in hac scientia tractantur, non
vero rationem ultimam formalem secundum quam
pertinent ad hanc scientiam, scilicet in ordine
ad Deum, vel quia est Deus, vel quia est aliquid
Dei.
4bis. Ratio sumitur ex D. Thoma (hîc, art. 7) :
quia theologia est scientia de Deo deducta ex
principiis fidei; fides autem habet pro subjecto
de quo credit, Deum; ergo Deus secundum ipsam
rationem deitatis est subjectum theologiæ. —
Major est manifesta : nam theologia significat
scientiam de Deo, et ex principiis fidei deducit
suas conclusiones, ut hactenus explicatum est.
— Minor vero probatur : quia illud est subje­
ctum fidei primarium et formale, quod est sub­
jectum visionis in gloria : id enim creditur per
fidem, quod manifestatur in illa visione; ibi au­
tem subjectum circa quod est visio beatificans,
est Deus in ratione deitatis; reliqua vero quæ
per fidem creduntur vel in theologia tractantur,
solum tractantur ut sunt aliquid Dei, vel ut
pertinent ad ejus mysteria : unde etiam humani­
tas Christi, quæ maxime cognoscitur in hac
scientia, non propter se ultimo cognoscitur, sed
ut per illam ad Dei cognitionem ducamur. At
vero Deus ita cognoscitur in hac scientia, quod
propter se ipsum, et non propter aliam rationem
ulteriorem cognoscitur; ergo Deus habet ratio­
nem subjecti formalis et principalis. — Unde
etiam confirmatur : quia hæc scientia non incipit
ab effectibus creatis ut tendat ad Deum, sicut
scientia naturalis, sed incipit a Deo immediate
prout revelatur per fidem ; ergo Deus est subje­
1 Ita omnes II Forte melius legeretur : subjectum.

ctum primarium et per se de quo agit theologia,
quia idem est subjectum scientiæ et principio­
rum ejus; ergo sicut fides quæ præbet principia
theologiæ agit de Deo tamquam de primario
subjecto et per se, ita et theologia; licet enim de
eodem subjecto materiali possint esse diversæ
scientiæ, tamen de eodem subjecto formali, de
quo agunt principia alicujus scientiæ, necessario
debet agere ipsa scientia.
5. Nec obstat, quod objectum formale fidei non
est Deus sub ratione deitatis, sed sub ratione
veritatis primæ ut testificantis ; ergo similiter
objectum 1 theologiæ non potest esse Deus sub
ratione deitatis, sed sub ratione veritatis reve­
lantis. — Respondetur, quod veritas prima reve­
lans dicitur esse objectum formale fidei, non
subjectum : est enim ratio formalis testificandi,
sub qua veritas fidei attingitur; sed Deus sub
ratione deitatis, seu secundum se, est subjectum
primarium de quo fides veritates istas credit, vel
in ordine ad quem cognoscit illas; et similiter in
theologia subjectum de quo demonstrat veritates
est Deus, non solum attributum veritatis primæ :
siquidem de omnibus attributis agit, ut tamen
per revelationem veritatis primæ testificantis
cognoscuntur, immediate in fide, virtualiter
autem et mediate in theologia; sed subjectum de
quo demonstrantur, est Deus.
SOLVUNTUR ARGUMENTA.

6. Primo, arguitur ad probandum Christum
esse subjectum adæquatum formale theologiæ,
ex illo (I Cor. n, 2) : Neque existimavi me scire
aliquid inter vos nisi Jesum Christum, et hunc
crucifixum; ergo neque theologia debet scire
aliud; ergo Christus est subjectum adæquatum
hujus scientiæ : illud enim est adæquatum sub­
jectum scientiæ, in qua non scitur nisi illud. —
Confirmatur : quia Christus, ut dicit caput et
membra, includit omnia quæ in ista scientia
possunt cognosci; includit enim Deum, qui est
caput, caput enim Christi, Deus ; includit huma- iCor. >
nitatem; includit omnia membra Christi, quæ
sunt omnes Angeli et homines ; ergo extra Chri­
stum, ut dicit caput et membra, non tractat
aliquid ista scientia ; sicut etiam omnia quæ
tractat includuntur in rebus, et signis : nam
creaturæ sunt signa Dei, et Deus significatur
per illas.

7. Respondetur, quod Paulus non tractat ibi
de subjecto fidei vel theologiæ secundum se, sed
de modo quo se gessit erga Corinthios in prædicando fidem : quia scilicet prædicavit illis non
statim ea quæ ad mysteria divinitatis pertinent,
sed quæ ad humanitatem et passionem Christi, ut
sic manuduceret illos ad cognitionem deitatis :
quæ est expositio S. Thomæ (I ad Annibald.
D. 1 *, q. 1, a. 2 ad 4). Unde signanter dicit
inter vos, ut explicaret se loqui in casu particu­
lari suæ prædicationis, in qua manifestavit
mysteria Christi quantum ad ea quæ humilitatis
sunt.
8. Ad confirmationem respondetur : illa omnia
pertinere ad subjectum materiale et extensivum,
non tamen explicare id quod est rationis formalis
in tali subjecto in ordine ad scientiam ; nam licet
Christus includat Deum, tamen etiam includit
naturam humanam et membra ejus mystica, et
sic complectitur omne objectum materiale et
extensivum : non tamen explicat formalem ratio­
nem secundum quam omnia ista attinguntur,
quæ est solus Deus ; quia omnia alia se habent ut
medium deducens nos ad divinitatem, Deus
autem se habet ut ratio attingendi omnia alia, et
non reducibilis ad ulteriorem rationem. Quare si
objectum vel subjectum adæquatum sumatur
pro adæquato ex parte materiae, seu objecti ma­
terialis et extensivi : sic non est solus Deus, sed
etiam ea quæ Dei sunt, et effectus ejus. Si vero
ly adæquatum sumatur pro adæquato formali, id
est, pro subjecto in cujus ratione, et per habitu­
dinem ad quod cetera tractantur : sic adæquatum
subjectum formale est solus Deus.
8bis. Secundo arguitur ex P. Arrubal (hîc,
disp. 6, c. 3 ‘) : non solum Deus, sed etiam alia
æque proprie habent connexionem cum rebus
fidei ; ergo tam proprie versatur theologia erga
illa, quam erga Deum. — Antecedens praeter­
quam quod experientiâ ipsâ constat (quia multa
ex rebus fidei colligimus quæ non sunt Deus, et
ita D. Thomas in I D. 1 *, q. 2, a. 4, ponit pro
objecto primario Deum, non pro adæquato), ulte­
rius probatur : quia adæquatum objectum et sub­
jectum debet sumi ex formali ratione scientiæ :
quidquid enim participat de ratione ejus formali
pertinet ad talem scientiam ratione connexionis
quam habet cum illa ratione formali ; sed plurima
alia præter Deum revelata sunt, et ex illis tam­
quam ex revelatis plura colligi possunt; ergo non
1 Ita M 11 GLCP demonstrantur tam de aliis quam de Deo :

est solus Deus adæquatum objectum formale. —
Confirmatur : quia etiamsi Deus nihil de se revelasset, sed de aliis, tamen adhuc daretur vere et
proprie fides circa illa, et vera theologia circa ea
quæ ex illis colligerentur ; ergo Deus non est per
se objectum theologiæ, sicut neque fidei. — Con­
firmatur secundo : quia Deus non est subjectum
adæquatum metaphysicæ licet sit principale et
primarium, ex eo quod principia metaphysicæ
non solum Deo, sed etiam aliis rebus applicari
possunt; ergo ob eamdem rationem theologia non
habebit pro objecto adæquato Deum, quia ejus
principia etiam aliis applicari possunt.
9. Respondetur negando antecedens. — Ad
primam probationem respondetur, quod multa
demonstrantur 1 de aliis quam de Deo tamquam
de subjectis extensive et materialiter se haben­
tibus, non tamquam de subjectis diversam ratio­
nem formalem dicentibus; D. Thomas autem
ponendo pro objecto primario Deum, etiam ponit
illum pro subjecto formali adæquato, ut ex locis
supra citatis patet, licet inter objecta cognita ut
res, primarium sit : alia vero pertinent ad sub­
jectum materiale et extensivum. — Ad secun­
dam probationem respondetur, quod quidquid
participat rationem formalem pertinet ad sub­
jectum materiale et extensivum, si per modum
subjecti participantis illam rationem formalem
se habeat : non autem ad distinctum objectum
formale, et attributionis, sed hoc solum est unum
cui cetera subordinantur.
10. Ad primam confirmationem respondetur,
quod in illo casu fides, vel non esset virtus theo­
logica sicut modo, quia non attingeret Deum ut
rem cognitam : et sic neque scientia deducta ex
illâ, esset theologia, quæ est scientia de Deo :
licet maneret fides divina, quantum ad rationem
genericam divinæ fidei, non tamen hæc species
fidei quæ est virtus theologica ; sicut spes si non
speraret Deum tamquam finem, sed alias res,
esset diversa a virtute spei theologicae. Vel
secundo, dato quod maneret eadem fides quan­
tum ad speciem atomam propter eamdem ratio­
nem formalem testimonii divini revelantis, et
similiter theologia quæ ex illa deduceretur reti­
neret eamdem revelationem virtualem, quæ per­
tinet ad rationem sub qua : tamen remoto sub­
jecto primario quod est Deus, de quo modo agit
theologia, distingueretur specie ab illa; quia
licet non dependeat scientia a subjecto materiali
prorsus infelix emendatio.

tamquam a ratione formali, tamen quando sub­
jectum est formale primarium, dependet ab illo
tamquam a requisito per se ad speciem talis
scientiæ ; sicut si manente ratione formali metaphysicæ quæ sumitur ex tali abstractione, tolle­
retur primarium objectum ejus, quod est ens in
communi, vel substantia, et solum ageret de
aliquo particulari, non maneret metaphysica,
quia non esset tam universalis.
11. Ad secundam confirmationem respondeturi
quod metaphysica non tractat de Deo tamquam
de subjecto formali adaequato, seu attributionis,
licet agat de illo tamquam de subjecto principali
dignitatis : quia subjectum ejus est ens in com­
muni ; et ad Deum non adscendit nisi per effectus :
non descendit ut a cognito primario ad alia
objecta, ut ad secundaria;
12. Ultimo arguitur : illud est subjectum
adaequatum formale cui adaequatur formalis ratio
sciendi, et in quo adæquate continentur omnes
veritates talis scientiæ; sed hoc non convenit
Deo tantum, sed enti revelabili, ut abstrahit a
Deo et creaturis; ergo illud, et non Deus, est sub­
jectum formale adaequatum. — Major constat :
quia non potest aliunde concipi subjectum adae­
quatum nisi ex adæquatione cum ratione for­
mali ; nec possunt veritates illatae contineri extra
subjectum adaequatum ; ergo omnes in illo con­
tineri debent, quia ex illo debent inferri. —
Minor probatur : nam ratio formalis theologiæ
est revelatio virtualis, ut saepe dictum est : hæc
autem non adaequatur soli Deo, quia plura extra
Deum revelantur quæ non sunt ipse Deus. Simi­
liter, ex sola cognitione Dei non inferimus omnia
quæ in theologia demonstrantur; nec de solo
Deo demonstrantur, sed multa de vitiis et virtu­
tibus, de Sacramentis et aliis similibus; ergo
potius dicendum est quod subjectum adaequatum
est ens revelabile quam solus Deus : sicut illud
ponit D. Thomas (in I D. 1 *, q. 1, a. 4). — Con­
firmatur : quia nulla scientia probat de suo
subjecto, quod sit, sed supponit : ut dicitur in
i Poster. +; sed theologia probat Deum esse, ut
sequenti quaestione patebit; ergo Deus non est
subjectum adaequatum ejus.
13. Respondetur : illud esse subjectum adae­
quatum, cui adaequatur ratio formalis primario,
et per attributionem : non cui adaequatur exten­
sive et materialiter; sic enim adaequatum obje­
ctum scientiæ erit conflatum ex objecto pri­
mario et secundario, seu objectum adaequatum

extensive ; subjectum autem adaequatum formaliter et primario est solum illud ad quod cetera
dicunt habitudinem tamquam ad subjectum
attributionis. — Item cum dicitur : illud est
subjectum adaequatum, in quo continentur om­
nes veritates illius scientiæ, distinguo : in quo
continentur veritates secundum formalem ratio­
nem, et per modum objecti primarii, concedo;
in quo continentur veritates secundum exten­
sionem, et per modum objecti materialis, nego.
Sufficit enim, ut aliquid sit objectum primarium
et formale adæquate, quod contineantur in illo
omnes veritates non omni modo, sed tamquam
in subjecto formali et primario ad quod cetera
subjecta referuntur. — Et ad minorem argu­
menti respondetur, quod revelabilitas fidei adae­
quatur Deo, ut subjecto attributionis et pri­
mario, non ut subjecto extensionis et ma­
teriali : revelatur enim Deus, ut principale et
primarium subjectum : reliqua autem, ut ordi­
nata seu subordinata illi. Et ita tota ratio for­
malis sumitur ex objecto primario; in subjecto
autem secundario solum invenitur participative
et extensive, ut derivata a subjecto primario.
Et licet omnia subjiciantur Deo generali ratione,
quia creata sunt, tamen in theologia speciali
modo : quatenus scibilia sunt ex subordinatione
ad Deum, ut ad objectum primarium revelatum.
Similiter omnes veritates theologicae, licet non
inferantur immediate et ex æquo, ex sola et
nuda cognitione Dei : tamen mediate ex ipso
inferuntur et per attributionem ad ipsum, quia
cognoscuntur ut sunt aliquid Dei, vel ut deri­
vata ab ipso, vel referibilia ad ipsum.
14. Ad confirmationem respondetur, quod exsi­
stentia subjecti non potest probari ab aliqua
scientia, a priori, et per medium proprium et
intraneum : bene tamen a posteriori per medium
ab alia scientia mutuatum, licet sibi deserviens
et ministrans; et sic theologia demonstrat
exsistentiam Dei rationibus desumptis a
metaphysica; quæ ministrat theologiæ,
ut sequenti quaestione videbitur. Et
addo quod exsistentia Dei ut au­
ctoris supernaturalis, a theologia
non probatur, sed pure credi­
tur : et sic est proprie sub­
jectum ejus ; solum autem
ex rationibus metaphysicis probat Deum
esse, ut auctorem
naturalem.

ARTICULUS XII
Utrum modus procedendi theologice et Scripturae sit conveniens.
1. "1W M"Odus procedendi in theologia potest
IVI tripliciter considerari. Primus est
modus scientificus, qui praestatur a
logica, et est generalis omni scientiae. Secundus
est modus disponendi ipsa principia quantum ad
locos arguendi, qui faciunt auctoritatem et vim
probativam. Tertius modus est tradendi ipsamet
principia theologica quæ sunt veritates Scriptu­
rae, quæ aliquando metaphoris et aliis obscurita­
tibus et sensibus abundat. De his ergo breviter
nos expediemus.
2. DICO ERGO PRIMO : Sacra doctrina
utitur forma logicali et scientifica in suo pro­
cessu, respectu conclusionum; respectu vero
principiorum se habet ad modum sapientiae in
defendendo sua principia, non probando illa,
sed solvendo rationes contra illa, et ex uno
principio concesso, arguendo ad aliud. — Ita
sumitur ex D. Thoma (in hac quæst. a. 8).
Et prima pars satis est manifesta : quia theo­
logia est habitus illativus, et procedit per evi­
dentem consequentiam. Evidentia autem consequentiæ non fundatur in aliis regulis quam
logicalibus, ut dici de omni, et de nullo, et aliis
similibus : si enim in argumento theologico
negatur aliqua consequentia, non probatur nisi
per regulas logicales.
3. Secunda vero pars, de modo procedendi
theologiæ circa sua principia, optime declaratur
a D. Thoma (in hoc art. 8) et Cajetano (ibi) :
aliquando enim procedit pure theologice, id est,
ex principiis de fide; aliquando accipit aliqua ex
aliis scientiis naturalibus quæ illi ministerialiter
deserviunt, immo etiam ex probabilibus; et in
istis maxime occupatur theologia scholastica,
quia magis conforme est nostro intellectui pro
hac vita ex naturalibus rationibus juvari ad
fidem sive defendendam, sive persuadendam.
Circa principia vero pure theologica, scilicet veri­
tates fidei, potest theologia dupliciter procedere
et disputare. Primo, ex una veritate fidei
arguendo ad aliam, sicut probavit Apostolus
(I Cor. xv, 16) quod si mortui non resurgunt,
neque Christus resurrexit; et similiter contra
hæreticos si concedunt unum articulum, possu­

mus ex illo probare alium. Secundo, potest theo­
logus procedere solvendo rationes quæ fiunt
contra fidem ; et hoc potest fieri evidenter a theo­
logia, licet non ab omni theologo. Et ratio est :
quia rationes contra fidem solum possunt esse
apparentes et fallaces, eo quod fides est veritatis
infallibilis : et sic quidquid est contra illam, non
potest habere fundamentum solidum; ergo non
potest ex vi sua convincere ; ergo est evidenter
solubile.
4. An vero possit a theologia evidenter ostendi
credibilitas fidei? Aliqui negant, ut Arrubal (hîc,
disp. 7, c. 3). Sed tamen una ex evidentiis credibilitatis fidei est solvere evidenter omnes ratio­
nes in contrarium ; est enim valde credibile quid­
quid nullâ ratione potest ostendi repugnare veri­
tati : si ergo theologia potest ostendere quod
rationes evidenter solvantur, etiam potest osten­
dere evidenter esse credibile quod proponit. Et
praeterea : quia licet theologia non possit quando
primo acquiritur fides in subjecto, demonstrare
sibi ipsi credibilitatem fidei, quia hæc praecedit
fidem in tali subjecto, et consequenter theolo­
giam quæ generatur ex fide : tamen non repu­
gnat quod theologia alteri demonstret credibili­
tatem fidei, ut alter ad fidem convertatur vel in
ea confirmetur; sicut dicit Augustinus citatus a
D. Thoma (hîc, art. 2), quod « per theologiam
fides saluberrima gignitur, nutritur, defenditur ».
Et theologi multas accumulant rationes ad osten­
dendum evidenter istam credibilitatem fidei, ut
disputatione praecedenti * etiam adduximus. Et
hoc ideo est quia theologia, cum sit sapientia,
potest reflectere supra sua principia defendendo
et explicando illa, sicut facit metaphysica respe­
ctu suorum principiorum : unde etiam theologus
in se ipso potest evidentiam hanc credibilitatis
ostendere; licet enim procedat ex praemissis de
fide, et consequenter supponat credibilitatem de
illa in subjecto : potest tamen amplius illam
ostendere adjungendo praemissis de fide aliqua
alia principia naturaliter nota, vel per experien­
tiam, et sic probare credibilitatem.
5. Dices : Si theologia evidenter solvit rationes
contrarias fidei : ergo evidenter cognoscit illam

veritatem esse possibilem, et sic saltem habebit
evidentiam de possibilitate rei ; et si sit aliquid
conveniens Deo, etiam habebit evidentiam de
exsistentia, quia in æternis idem est posse et
esse. — Respondetur, quod evidenter solvere
rationes oppositas stat dupliciter : vel ex eviden­
tia fundamenti propriæ sententiæ : vel ex evi­
dentia fallaciae, et defectûs fundamenti oppositi.
Primo modo theologus non solvit evidenter ea
quæ sunt contra fidem, quia non habet eviden­
tiam eorum quæ credit, ut ex tali evidentia sol­
vat evidenter oppositum errorem : et sic non
reddit evidentem possibilitatem vel veritatem
fidei ab intrinseco, et ex proprio fundamento.
Secundo modo solvit theologus evidenter, osten­
dendo quod tale vel tale argumentum non con­
cludit, sed quod habet defectum vel fallaciam;
et hæc fallacia seu defectus, sive in principiis,
sive in consequentia secundum quam procedit
tale argumentum, evidenter ostendi potest a
theologo. Ex hoc tamen non concluditur veritas,
seu possibilitas rerum fidei quasi intrinseca :
sed solum ostenditur non impugnari ab oppositis
argumentis, faciendo evidentiam de eorum defe­
ctu et fallacia.
6. Instabis : Illa veritas fidei impugnatur per
suam contradictoriam, scilicet probando quod
non ita est ; ergo si evidenter ostenditur hanc
contradictionem esse fallacem et non veram, evi­
denter constabit de veritate oppositæ, quia duas
contradictorias simul non esse veras lumine
naturali evidens est. — Respondetur : non con­
stare evidenter illam contradictoriam fidei esse
falsam in se, sed quod istæ probationes quibus
probatur non sunt efficaces. Ex hoc autem quod
una pars contradictoria efficaciter non probatur,
et evidenter ostenditur non probari, non continuo
fit quod altera pars opposita simpliciter et abso­
lute sit in se vera : sed solum quod ex vi talium
probationum non ostendatur falsa.
7. DICO SECUNDO : Loca seu principia
unde theologus sumit principaliter suas pro­
bationes sunt decem, licet non aequaliter ex
omnibus sumatur certitudo probationum : sed
quaedam probant certo et infallibiliter absolute,
quaedam infallibiliter moraliter, quædam pro­
babiliter. — Sed tamen quæcumque infallibilitas
in istis probationibus maxime regulanda est per
acceptationem et usum Ecclesiæ, quia ut dicit
D. Thomas (II-II q. 10, a. 12) : « Maxime habet
auctoritatem Ecclesiæ consuetudo, quæ semper

est in omnibus æmulanda, quia et ipsa doctrina
catholicorum doctorum ab Ecclesia auctoritatem
habet : unde magis standum est auctoritati Eccle­
siæ, quam auctoritati Augustini vel Hieronymi
vel cujuscumque doctoris. »
;
8. Igitur primus locus unde sumitur irrefraga­
bile argumentum a theologo, est Scriptura divi­
na : quæ tunc habetur pro canonica, quando sic
ab Ecclesia declarata est, sicut declaravit Con­
cilium Tridentinum (sess. iv) qui sint libri cano­
nici. — Secundus locus sumitur ex traditionibus
apostolicis sic acceptatis ab Ecclesia ; de quibus
traditionibus late agunt catholici doctores contra
hæreticos hujus temporis, et videri potest Bellarminus (de verbo Dei non scripto, lib. iv); Cano
(fib. ni de Locis) et Banez (II-II q. 1, a. 10 *) et
multi alii, qui ab istis citantur. — Tertius locus
est consuetudo Ecclesiæ, quæ in omnibus maxime
æmulanda est, ut dicit S. Thomas +. — Quartus
est ex Conciliis generalibus approbatis a Romano
Pontifice. — Quintus est ex declarationibus Ro­
manorum Pontificum, et eorum auctoritate. Ista
quinque loca faciunt probationem irrefragabilem,
quia præbent principia certa de fide. Et prima
duo loca se habent tamquam norma ipsa et regula
circa res fidei, alia vero tria tamquam judex a
quo discernitur quid sit tenendum de fide : eo
quod Ecclesia, Concilia, Pontifices habent pote­
statem determinandi res fidei. Et sic ex istis
quinque locis accipiuntur probationes irrefraga­
biles.
9. Sextus locus est auctoritas sanctorum Pa­
trum Ecclesiæ. — Septimus est auctoritas theo­
logorum scholasticorum. Ista duo loca de se
faciunt auctoritatem ita magnam, quod opposi­
tum est temerarium; sed tamen *ex adjunctis
etiam possunt facere argumentum infallibile,
videlicet si sit unanimis consensus Patrum in
exponendo aliquo loco Scripturæ, vel traditione,
et sic acceptetur ab Ecclesia. Ubi discerne, quod
si auctoritas Patrum vel scholasticorum concors
sit circa aliquid quod in materia fidei vel morum
grave est, communiter reputatur tamquam ap­
probatum ab Ecclesia : siquidem major et eminentior pars Ecclesiæ sunt ipsi Patres, et docto­
res; nec ipsi sic concordant, nisi quia Ecclesia
virtualiter ita approbat vel definit, vel ex Scri­
ptura deducitur. Unde tale testimonium facit
oppositum ad minus proximum errori. Quando
vero solum major pars doctorum in aliquam pro­
positionem convenit, et aliqui licet pauci in oppo­
situm : tale testimonium ex se et ex vi propria

non facit majus argumentum quam fundamenta
ipsorum doctorum, scilicet testimonia vel rationes
quas afferunt : nisi interveniat auctoritas Eccle­
siae, quæ alterius partis sententiam damnet vel
approbet. Et non determinamus hic an auctoritas
illorum paucorum, velretiam unius viri docti,
faciat opinionem probabilem, quæ tuto et in con­
scientia sequi possit contra sententiam multo­
rum : de hoc enim agetur I-II q. 19 ; sed in prae­
senti solum agimus de locis arguendi et probandi
veritatem speculativo modo, non de sequenda
opinione probabili practice.
10. Octavus locus est ratio naturalis adducta
ex scientiis naturalibus, et firmiter deducta. —
Nonus est auctoritates philosophorum. — Deci­
mus auctoritas humanae historiae. Ex quibus duo
ultima loca, solum faciunt argumentum proba­
bile, quantum est ex propriis. Si tamen conjun­
gatur cum aliqua approbatione Ecclesiae vel
Scripturae, sicut Paulus (Act. xvn, 28; et Tit.
i, 12-13) approbavit aliquorum philosophorum
dicta, similiter etiam si historia humana conti­
neat traditiones Ecclesiae et acta approbata ab
ipsa : sic talia loca majorem auctoritatem sor­
tiuntur juxta modum approbationis eis ad­
junctae1. De istis locis latissime disseruit Cano
in libro de Locis, et videri etiam potest Banez
(super art. 8 hujus primæ quæst. ; et II-II q. 1,
a. 10 *, per plura dubia); Magister Gonzalez
(hîc, disp. 8) et alii commentatores D. Thomæ
(in praesentiret in II-II citata).
11. DICO TERTIO : Convenientissime Scri­
ptura utitur metaphoris seu similitudinibus,
et [similiter diversos habet sensus. — Meta­
phora dicuntur locutiones in sensu, seu suppo­
sitione impropria : quando nomen significat
unum, et accommodatur alteri quod non signi­
ficat proprie, sed per quamdam similitudinem
vel comparationem seu translationem ; sicut dici­
tur Deus ignis consumens, Christus vocatur
leo, etc. Ad metaphoram pertinent parabolae,
tropi, similitudines, aenigmata, etc. : hæc enim
omnia inducuntur ad significandum rem non
immediate et in se, sed per quosdam circuitus
seu ambages vel comparationes magis vel minus
obscuras vel proportionatas; quibus non solum
simplicem aliquem [terminum, sed etiam propo­
sitiones aliquando significamus, utendo illis para­
bolis seu similitudinibus. — Sensus autem Scri’ Omnes : adjuncta. —

2 Intellige ; non vero [necesse est

pturæ in genere sunt duo. Primus est litteralis^
secundus mysticus seu spiritualis. Mysticus divi­
ditur in tres, in allegoricum, anagogicum et
moralem, qui etiam tropologicus dicitur. In litte­
rali includuntur tres, ætiologia, historia, analo­
gia. Metaphoricus, seu parabolicus sensus redu­
citur ad litteralem. Accommodatitius vero proprie
non est sensus expositivus Scripturæ, sed quædam allusio seu comparatio ad aliquid contentum
in Scriptura, ad cujus instar accommodamus id
quod concipimus.
12. De convenientia utendi metaphoris in Scri­
ptura, optime agit D.Thomas in præsenti (art. 9).
Reducitur autem, tum ad id quod tenet se ex
parte nostra, quia spiritualia intelligimus per
similitudines corporeas, quæ metaphorice se
habent ad spiritualia : unde et Christus Dominus
nonnisi in parabolis loquebatur ad turbas; tum
etiam ex parte ipsius Scripturæ : pertinet enim
ad ejus majestatem loqui in mysterio et sacra­
mento res ita altas. — An vero omnino necesse
fuerit uti metaphoris et similitudinibus? Respon­
detur ex Cajetano non fuisse simpliciter, id est,
omnibus modis vel absolute necessarium : fuisse
tamen conveniens et melius. Nam ad simpliciter
cognoscendum spiritualia per ordinem ad corpo­
ralia, sufficit uti dependentiâ a phantasmatibus,
non vero 2 isto circuitu et comparationibus metaphoricis ; constat enim aliquando sine metaphoris
nobis proponi et declarari res spirituales. Dixit
autem Dionysius « esse impossibile aliter lucere
nobis divinum radium, nisi varietate sacrorum
velaminum circumvelatum », vel propter depen­
dentiam a phantasmatibus, vel quia juxta mo­
dum a Deo statutum in tradendis rebus fidei,
aliter impossibile est.
QUI SINT SENSUS SCRIPTURÆ.

13. Circa sensus sacræ Scripturæ duo adver­
tenda sunt. — Primo, in generali, circa divi­
sionem assignatam in sensum litteralem et my­
sticum, optimam esse rationem D. Thomæ quam
affert (in præsenti art. 10), qua probat proprium
esse Scripturæ habere istos duos sensus : eo
quod Deus, qui est auctor Scripturæ, non solum
voces sed etiam res potest accommodare ad
significandum; unde proprium est sacræ Scri­
pturæ non solum habere sensum litteralem qui
est communis aliis scientiis (cum sit sensus ortus
uti] isto circuitu. Vide Præfationem’.

ex significatione vocum), sed etiam habere sen­
sum fundatum in ipsis rebus quas Deus assumit
ad significandum : et hic est sensus mysticus
seu spiritualis, ad differentiam litteralis qui est
sensus significationis vocum non autem rerum.
13bis. Contra hoc autem est : quia etiam homi­
nes utuntur rebus ad significandum, et non so­
lum vocibus : sicut mappæ in mensa significant
prandium, et ramus ante portam, vinum; quo­
modo ergo dicitur proprium esse Scripturae uti
rebus ad significandum? — Respondetur, quod
res aliquas designare ad aliquid significandum
stat dupliciter. Uno modo generaliter, sicut per
modum similitudinis vel parabolae utimur aliqui­
bus rebus ad circumloquendum, et non solum
vocibus. Alio modo possunt res aliquae designari
specialiter ad significandum aliquid modo mysti­
co, id est, per modum finis vel medii, in superna­
turalibus seu spiritualibus. Et hoc modo, solum
pertinet determinare res ad significandum, ad
illum ad quem pertinet ordinare ad spiritualem
vel supernaturalem finem : quia solum ipse
potest tradere signa certa et determinata erga
talem finem; sicut patet quod solus Deus, vel
auctoritate ipsius possunt institui Sacramenta,
quæ sunt signa gratiæ. Non est autem sic de
vocibus, quia voces quibus significamus res supernaturales non sunt aliæ quam usuales et
communes in tota republica ; neque enim specia­
lem linguam debebat Deus instituere ad commu­
nicationem rerum supernaturalium. Unde S. Tho­
mas (quodlib. 7, ai 16) absolute docet « in nulla
alia scientia præter istam inveniri posse sensum
mysticum, seu spiritualem : quia Deus adhibet
ad significationem aliquorum ipsum cursum re­
rum suæ providentiæ subjectarum ». Quia ergo
homines non possunt res subjectas divinæ provi­
dentiæ in ordine ad finem talis providentiæ sic
determinare, ut significent significatione certâ et
determinata ea quæ ordinata sunt ad talem
finem : ideo non possunt sensum mysticum insti­
tuere.
14. Secundo, oportet in particulari decla­
rare IN QUO CONSISTAT QUILIBET SENSUS. —

Litteralis est ille qui per voces seu litteras Scripturæ intenditur et significatur, sive proprie,
sive metaphorice seu parabolice, quia omnia ista
fundantur in significatione litteræ seu vocis. —
Sensus mysticus, seu spiritualis, est ille qui si­
gnificatur non per voces immediate, sed per ipsas
res significatas a vocibus secundum quod sic vel
sic ordinantur a Deo. Et hæc est divisio magis
Theologia I.

generica et communis. Postmodum sensus mysti­
cus dividitur in tres species ; sensus vero littera­
lis proprie non dividitur in species, quia omnia,
sive proprie sive parabolice significentur, fun­
dantur in eadem significatione vocum : quæ
potest sic vel sic applicari diversimode, sed non
propter hoc variat significationem, sicut nec im­
positionem vocum. Mysticus vero fundat diversas
significationes secundum quod res diverso modo
ordinantur a Deo ad significandum, et ideo in
diversas species, hoc est significationes, partitur.
Sed tamen in sensu litterali inveniuntur diversæ
partes, seu modi significandi intra eamdem im­
positionem, de quibus statim agemus.
15. Igitur sensus mysticus seu spiritualis divi­
ditur in tres species, scilicet allegoricum, anago­
gicum, et moralem qui etiam tropologicus dici­
tur. Distinguuntur autem secundum quod res
aliquae assumuntur ad significandum secundum
diversam ordinationem ad finem spiritualem. Et
quidem ut dicit Apostolus (Rom. x, 4) : Finis
legis est Christus. Christus autem datus est no­
bis, primo in exemplum, secundo in auctorem
gratiæ, tertio in consummatorem gloriæ. Ea ergo
quæ nobis significant id quod debemus agere ad
imitationem Christi, pertinent ad mores, id est,
ad instructionem nostram et exemplum : et sic
est sensus moralis seu tropologicus. Quæ vero in
lege veteri per umbras et figuras, seu per modum
sacramentorum, significabant gratiam et statum
evangelicum in quo veritas per Jesum Christum
facta est, constituunt sensum allegoricum, juxta
illud Apostoli (Gal. rv, 24) de Jerusalem et monte
Sinai : Quæ, inquit, sunt per allegoriam dicta.
Ea vero quæ assumuntur ad significandum sta­
tum gloriæ futurum per Christum, faciunt sen­
sum anagogicum, id est, sublimem et superio­
rem. Unde versus :
Littera gesta docet, quid credas allegoria,
Moralis quid agas, quo tendas anagogia.
15bis. Partes autem, seu modi significandi in
sensu litterali tres sunt, historia, et ætiologia, et
analogia. Historia est illa quæ simpliciter factum
narrat. Ætiologia est quæ assignat causam alicujus dicti, ut cum Christus Dominus assignavit
causam libelli repudii : propter duritiam cordis
Judaeorum. Analogia, quando ostenditur verita­
tem alicujus dicti non repugnare alteri; quod
frequenter in novo Testamento et epistolis Pauli
invenitur, præsertim in epistola ad Romanos et
ad Galatas.
32

- 16. Quod vero attinet ad sensum parabolicum
seu metaphoricum, constat illum reduci ad litte­
ralem : quia iste sensus fundatur in significatione
vocum, licet translative et metaphorice. Quid­
quid autem in ipsa vocum significatione funda­
tur, ad sensum litteralem spectat; cum enim
* Deut. iv, 24 dicimus : « Deus ignis est *
; » « vicit leo de tribu
« Apo. v, 5 Juda *
'; » « brachium Domini cui revelatum
tIsa.un, i est + ?» etc., sensus immediatus et proprius lit­
terae, id est, a Spiritu Sancto intentus, non est
brachium verum, leo verus, ignis verus, sed
metaphoricus seu similitudinarius ; alioquin, si
litteraliter significaret verum ignem, sensus lit­
teralis esset falsus : numquam autem dicendum
est quod litteralis sensus Scripturae est falsus;
ergo oportet quod in istis parabolis et meta­
phoris, sensus litteralis sit ipsa metaphora.
17. Quod attinet ad sensum accommodatitium,
ille proprie non est sensus expositivus : sed per
allusionem unius rei ad aliam, ea quæ dicuntur
de uno applicat alteri per aliquam similitudinem;
quod fit juxta arbitrium dicentis, non juxta sen­
sum ab auctore Scripturæ positum et intentum
sive in vocibus sive in rebus. — An vero scri­
ptores canonici aliquando usi fuerint testimonio
alterius Scripturæ in sensu tantum accommo* Comment, datitio? Aliqui affirmant, ut ex Jansenio * docet
tn suam Con- pater Vazquez (hic, disp. 14) : ut est illud vulgare quod Matth. n, 15, citatur ex Osea proOse. xi, i pheta : Ex Ægypto vocavi filium meum. Nos in
hac re morari non possumus. Videatur Magister
Gonzalez (hic, disp. 10, sect. 4) qui ex Magistro
Banez optime docet, non in sensu accommodatitio,
sed in litterali vel mystico illa testimonia adduci.
Et mihi sic videtur : quia sensus accommodatitius non explicat nec probat aliquid ex Scriptura,
nec veritatem confirmat, sed solum facit allusio­
nem unius rei ad aliam ; scriptores autem cano­
nici, quando afferunt aliquem locum ex alia
Scriptura, id afferunt in confirmationem seu pro­
bationem aut manifestationem veritatis ; ergo id
afferunt in aliquo sensu probativo, qui utique
non est sensus accommodatitius : hic enim omni­
no negari potest, utpote non intentus a Spiritu
Sancto, et sic non probat. Et locus ille Matthæi
n, 15, nullo modo utitur sensu accommodatitio :
expresse enim dicit : Ut adimpleretur quod dictum
est a Domino per prophetam dicentem : Ex Ægypto
vocavi filium meum; adimpletio autem prophetiæ
non potest esse in sensu accommodatitio tantum.
18. Objicies : tantam multitudinem sensuum
parere confusionem et æquivocationem, et præ-

sertim quia certum est eumdem locum Scripturæ
posse habere plures sensus litterales; ergo tunc
erit æquivocatio in illo loco, nec poterit probari
aliquid determinatum efficaciter ex illo, quia
quilibet ad alium sensum trahere potest. —
Respondetur : quod attinet ad sensum litteralem
et mysticum, non parere æquivocationem : tum
quia mysticus fundatur in litterali, et ad illum
dicit habitudinem et dependentiam : ubi autem
unum est propter aliud, non est æquivocatio,
sed ordo; tum quia mysticus non pertinet ad
voces, sed ad res significatas quæ ad aliud signi­
ficandum destinantur : æquivocatio autem fun­
datur in voce, quando significat plura; si vero
ipsæ res significatæ etiam significant aliud, non
est æquivocatio : sicut voces modo significant
conceptus qui sunt signa rerum, et aliquando
significant aliquas res quæ sunt signa aliarum,
v. g. fumus qui est signum ignis, vestigium
quod est signum bovis, sine æquivocatione.
19. Ad id vero quod dicitur eumdem locum
significare plura litteraliter, admittimus posse
eumdem locum plures litterales sensus habere,
ut docet S. Augustinus (xii Confess. * c. 3 et 31,
et aliis capp. ; et m de Doctrina christ. + c. 27),
D. Thomas (hic, art. 10; et quodlib. 7, a. 17 ++),
et communiter expositores (super hunc locum
Iæ partis) Banez+++,Gonzalez ‘,Zumel **
, Molina *“,
Vazquez + et alii. Cujus rei plura afferunt exem­
pla. Nobis vero sufficit illud (Psal. 11, 7) : Domi­
nus dixit ad me : Filius meus es tu, ego hodie
genui te. Quod de æterna nativitate Christi intelligitur a Paulo (Hebr. 1, 5); de resurrectione
autem Christi intelligitur ab eodem (Act. xni, 33)
et potest etiam intelligi de nativitate ex matre;
certum est autem, quod Paulus cum in illis locis
disputaret contra Judæos, nonnisi in sensu litte­
rali locum istum intelligeret, alioquin ejus pro­
batio non esset efficax. — Nec tamen sequitur
æquivocatio aut confusio ex ista pluralitate sen­
suum : tum quia sæpe isti sensus habent inter se
aliquam similitudinem, seu ordinem : ubi autem
est ordo, non est æquivocatio; tum quia multi­
plicitas sensuum tunc facit æquivocationem,
quando est occasio deceptionis ; est autem occasio
deceptionis, quando in altero sensu potest esse
falsitas : quando autem uterque sensus est verus,
sicut necessario est hoc ipso quod a Deo est dictus
litteraliter, nulla est occasio deceptionis neque
æquivocationis : sed potius pertinet ad myste­
rium et ad majestatem dicentis, quod possit unica
oratione plures sensus amplecti et significare.

